Elektron onlayn-auksion va tanlovlarni tashkil etish hamda oʻtkazish tartibini takomillashtirish boʻyicha qoʻshimcha chora-tadbirlar toʻgʻrisida
(resolution, 2026-07-01)

Oʻzbekiston Respublikasi Prezidentining “Shartnomaviy munosabatlarni tubdan takomillashtirish chora-tadbirlari toʻgʻrisida” 2021-yil 14-sentabrdagi PF-6313-son Farmoni va “Elektron onlayn-auksionni oʻtkazish tartibini soddalashtirish, uning shaffofligini oshirish hamda ishtirokchilar huquqlarining ishonchli himoyasini kafolatlash chora-tadbirlari toʻgʻrisida” 2021-yil 24-iyuldagi PQ-5197-son qarori ijrosini taʼminlash, shuningdek, elektron onlayn-auksion va tanlovlarni tashkil etish hamda oʻtkazish tartibini takomillashtirish maqsadida Vazirlar Mahkamasi qaror qiladi: 1. Quyidagilarni nazarda tutuvchi “E-auksion” elektron savdo platformasida elektron onlayn-auksion va tanlovlarni tashkil etish hamda oʻtkazish tartibi toʻgʻrisidagi nizom 1-ilovaga muvofiq tasdiqlansin: elektron onlayn-auksion oʻtkazilishi haqidagi xabarni eʼlon qilish, uni oʻtkazish, oʻtkazilmagan deb hisoblash va takroriy auksionni oʻtkazish, elektron onlayn-auksion boʻyicha hisob-kitob qilish hamda uning natijalarini rasmiylashtirish tartibi; sud hujjatlari va boshqa organlarning hujjatlari ijrosini taʼminlashda xatlangan mol-mulkni, shuningdek, yer qaʼri uchastkalaridan foydalanish huquqini “E-auksion” elektron savdo platformasida sotish tartibining oʻziga xos xususiyatlari; elektron tanlov oʻtkazilishi haqidagi xabarni eʼlon qilish, uni oʻtkazish, oʻtkazilmagan deb hisoblash va takroriy tanlovni oʻtkazish, tanlov natijalarini rasmiylashtirish va hisob-kitob qilish tartibi; lotni elektron onlayn-auksiondan (tanlovdan) qaytarib olish tartibi va muddatlari. 2. “E-auksion” elektron savdo platformasiga integratsiya qilinadigan manfaatdor vazirliklar, idoralar va tashkilotlar roʻyxati 2-ilovaga muvofiq tasdiqlansin. 3. Oʻzbekiston Respublikasi Davlat aktivlarini boshqarish agentligi: a) bir oy muddatda Axborot texnologiyalari va kommunikatsiyalarini rivojlantirish vazirligi bilan birgalikda 2-ilovadagi vazirliklar, idoralar va tashkilotlar oʻrtasida savdo obyektlari, ishtirokchilar hamda jarayonlar toʻgʻrisidagi maʼlumotlar bilan almashish boʻyicha amaliy choralar rejasini tasdiqlasin; b) ikki oy muddatda: ilgʻor xorijiy tajribani oʻrgangan holda “E-auksion” elektron savdo platformasini auditdan oʻtkazish, shu jumladan korrupsiyaga qarshi kurashish tizimlarining samaradorligini oshirish (“forenzik”) boʻyicha Vazirlar Mahkamasiga taklif kiritsin; Investitsiyalar va tashqi savdo vazirligi bilan birgalikda “E-auksion” elektron savdo platformasini chet ellik investorlar orasida ommalashtirish boʻyicha chora-tadbirlar rejasini tasdiqlasin; manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni ushbu qarorga muvofiqlashtirsinlar. 4. Oʻzbekiston Respublikasi Hukumatining 3-ilovaga muvofiq ayrim hujjatlariga oʻzgartirish va qoʻshimchalar kiritilsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov hamda Oʻzbekiston Respublikasi Davlat aktivlarini boshqarish agentligi direktori A.J. Ortiqov zimmasiga yuklansin. 1. Ushbu Nizom “Elektron onlayn-auksionlarni tashkil etish” aksiyadorlik jamiyati tomonidan “E-auksion” elektron savdo platformasida elektron onlayn-auksion va tanlovlarni tashkil etish hamda oʻtkazish tartibini belgilaydi. Mazkur Nizom talablari xususiy mulkdorlar buyurtmasi asosida ularning mulklarini soddalashtirilgan tartib va muddatlarda sotish hamda ijaraga berishga nisbatan tatbiq etilmaydi. Xususiy mulkdorlar buyurtmasi asosida ularning mulklarini soddalashtirilgan tartib va muddatlarda sotish va ijaraga berish tartibi Vazirlar Mahkamasining alohida qarorlari bilan belgilanadi. 2. Ushbu Nizomda quyidagi asosiy tushunchalardan foydalaniladi: “E-auksion” elektron savdo platformasi (keyingi oʻrinlarda — savdo platformasi) — elektron onlayn-auksion va tanlovlarni tashkil etish hamda oʻtkazish uchun zarur axborotni kiritish, saqlash va qayta ishlash, shuningdek, istagi boʻlgan jismoniy va yuridik shaxslarning bunday auksion va tanlovlar jarayoniga kirish hamda ularda qatnashish imkonini taʼminlaydigan axborot tizimi; auksion gʻolibi — lot boʻyicha eng yuqori sotib olish (ijaraga olish) narxini tasdiqlab, gʻolib deb eʼtirof etilgan ishtirokchi; auksion yoki tanlov obyekti — auksion yoki tanlov orqali sotiladigan (ijaraga beriladigan) mulk yoki huquq; auksion qadami — savdoda auksion obyekti boshlangʻich narxiga nisbatan belgilanadigan foiz; auksion qadamiga bogʻlanmagan narx — auksion obyekti toʻgʻrisida xabarnoma joylashtirilgan kundan boshlab ishtirokchi tomonidan obyektni sotib olish (ijaraga olish) boʻyicha auksion qadamiga bogʻlanmagan (belgilangan auksion qadami miqdoridan kam boʻlmagan) holda taklif etilgan narx; auksionning zaxiradagi gʻolibi — auksion gʻolibidan bir qadam past narx taklifini tasdiqlagan ishtirokchi; balansda saqlovchi — sotiladigan (ijaraga beriladigan) auksion (tanlov) obyekti biriktirilgan yuridik shaxs; boshlangʻich narx — auksion yoki tanlov obyektini savdoga qoʻyishda buyurtmachi tomonidan yoki ushbu Nizomda keltirilgan tartibga asosan belgilangan narx; buyurtma — buyurtmachining auksion yoki tanlov obyektini sotish (ijaraga berish) boʻyicha auksion yoki tanlovni tashkil etish va oʻtkazib berishni soʻrab savdo platformasi orqali operatorga yuborgan elektron murojaati; buyurtmachi — auksion yoki tanlov obyektini sotish (ijaraga berish) boʻyicha savdo platformasida auksion yoki tanlovni tashkil etish va oʻtkazib berish haqida buyurtma yuborgan jismoniy yoki yuridik shaxs; zakalat — ishtirokchi tomonidan auksion yoki tanlovda qatnashish uchun kafolat taʼminoti sifatida kiritiladigan, shuningdek, ishtirokchilar tomonidan qadamga bogʻlanmagan narx berish uchun hamda lotning toʻliq qiymati shartnomaga asosan toʻlanishi belgilangan obyektlar boʻyicha gʻolib (zaxiradagi gʻolib) tomonidan bayonnoma rasmiylashtirish uchun qoʻshimcha toʻlangan pul mablagʻlari; ishtirokchi — savdo platformasida ushbu Nizomda belgilangan tartibda roʻyxatdan oʻtib, auksion yoki tanlovda qatnashish uchun ariza bergan jismoniy yoki yuridik shaxs; lot — buyurtmachi tomonidan auksion yoki tanlovda sotish (ijaraga berish) uchun savdoga qoʻyilgan obyekt; lotga oid axborot — auksion yoki tanlov obyekti boʻyicha buyurtmachi tomonidan taqdim etilgan maʼlumotlar va hujjatlar; obyektning baholangan qiymati — auksion obyektini baholash haqidagi hisobotda (baholash talab etilmaydigan holatlardan tashqari) yoki davlat ijrochisining mol-mulkni baholash toʻgʻrisidagi qarorida yoxud sud qarorida koʻrsatilgan qiymat; operator — savdo platformasida auksion va tanlovni tashkil etish hamda oʻtkazish vakolati berilgan “Elektron onlayn-auksionlarni tashkil etish” aksiyadorlik jamiyati; takroriy auksion yoki tanlov — auksion yoki tanlov oʻtkazilmagan deb topilgan hamda natijalari bekor qilinganda, qaytadan oʻtkaziladigan auksion yoki tanlov; talabgor — savdolarda ishtirok etish istagini bildirgan va operatorning savdo platformasida ushbu Nizom bilan belgilangan tartibda roʻyxatdan oʻtkazilgan yuridik yoki jismoniy shaxs; tanlov gʻolibi — tanlov hujjatlari mezoni va shartlariga muvofiq eng yaxshi taklifni taqdim etgan ishtirokchi; tanlov shartlari — tanlovni oʻtkazish tartibi, tanlov gʻolibini aniqlash mezonlari, ishtirokchilarga qoʻyiladigan investitsiya va ijtimoiy yoki boshqa majburiyatlar va talablar yuzasidan buyurtmachi tomonidan belgilanadigan shartlar; tanlovning zaxiradagi gʻolibi — tanlov gʻolibining taklifidan keyingi eng yaxshi taklifni taqdim etgan ishtirokchi; xabarnoma — savdo platformasida muayyan lot boʻyicha auksion yoki tanlov oʻtkazilishi haqidagi axborot; xaridor — obyekt qiymatini toʻliq toʻlagan yoki buyurtmachi bilan obyektining oldi-sotdi (ijara) shartnomasini tuzgan savdolar gʻolibi; shaxsiy kabinet — buyurtmachi yoki ishtirokchiga auksion va tanlovlarga buyurtma berish, ularda qatnashish, shaxsiy hisobni boshqarish, uning holati va boshqa statistik maʼlumotlarni koʻrish hamda operator tomonidan joʻnatilayotgan xabarlar bilan tanishib borish imkonini beruvchi savdo platformasining maxsus boʻlimi; shaxsiy hisobvaraq — savdo platformasi maʼlumotlar bazasida roʻyxatga olingan, operatsiyalarni oʻtkazish uchun ishtirokchi va buyurtmachi roʻyxatdan oʻtganda avtomatik ravishda ochiladigan hisobvaraq; elektron onlayn-auksion (keyingi oʻrinlarda — auksion) — savdo platformasi orqali jismoniy va yuridik shaxslarga auksion obyektini sotish (ijaraga berish) boʻyicha narxni oshirib yoki tushirib borish tamoyilida onlayn oʻtkaziladigan savdo shakli; elektron tanlov (keyingi oʻrinlarda — tanlov) — savdo platformasi orqali tanlov obyekti boʻyicha tanlov hujjatlarining mezoni va shartlariga muvofiq eng yaxshi taklifni taqdim etgan jismoniy yoki yuridik shaxsni tanlab olish jarayoni; eng past narx — auksion obyekti undan past qiymatda sotilishi mumkin boʻlmagan lot narxi; savdo platformasida lot qiymati toʻliq toʻlanishi talab etilmaydigan auksion (tanlov) obyektlari — qonunchilik hujjatlariga muvofiq obyekt qiymati boʻlib-boʻlib toʻlash mexanizmi orqali va/yoki auksion (tanlov) gʻolibi va buyurtmachi oʻrtasida tuziladigan shartnomaga asosan toʻlanishi belgilangan auksion (tanlov) obyektlari; savdo platformasidagi texnik uzilish — auksion yoki tanlov jarayonida bir yoki bir nechta ishtirokchining qatnashishini yoki mazkur Nizom talablari asosida operatorning xizmat koʻrsatish imkoniyatini cheklaydigan savdo platformasidagi texnik nosozliklar. 3. Oʻzbekiston Respublikasi Prezidentining farmonlari, qarorlari, farmoyishlari hamda Vazirlar Mahkamasining qarorlari va farmoyishlari asosida hududlarni ijtimoiy-iqtisodiy rivojlantirish ahamiyatiga ega boʻlgan loyihalar yoki boshqa vazifalarni amalga oshirish uchun davlatga va ustav fondida davlat ulushi 50 foiz va undan ortiq boʻlgan yuridik shaxslar, shuningdek, ustav fondining 50 foizi va undan ortigʻi 50 foiz va undan ortiq miqdorda davlat ulushiga ega yuridik shaxsga tegishli boʻlgan mol-mulk, yer uchastkalari hamda ularga tegishli boʻlgan huquqlar boʻyicha tanlov asosidagi auksion buyurtmachi tomonidan taqdim etiladigan yuridik va jismoniy shaxslar oʻrtasida oʻtkazilishi mumkin. Buyurtmachi tomonidan yuridik va jismoniy shaxslarning maʼlumotlari (ularning roʻyxati, shaxsiy maʼlumotlari, yashash hududi va boshqalar) oldindan buyurtmada koʻrsatiladi yoki operatorga taqdim etiladi. Ushbu tartibda oʻtkaziladigan tanlov asosidagi auksion toʻgʻrisida savdo oʻtkazilishidan besh kalendar kun, takroriy savdoda bir kalendar kun oldin ishtirokchilarning shaxsiy kabinetiga xabarnoma yuboriladi. Taklif etilgan shaxslar belgilangan tartibda roʻyxatdan oʻtmagani yoxud tanlov asosidagi auksion savdolariga oid maʼlumotlar bilan tanishib chiqmaganligi uchun operator javobgar hisoblanmaydi. Mazkur tanlov asosidagi auksion ham ushbu Nizomda belgilangan tartib-taomillarga asosan oʻtkaziladi. 4. Savdo platformasida auksion yoki tanlov buyurtmachining buyurtmasi asosida operator tomonidan mazkur Nizomga muvofiq tashkil etiladi va oʻtkaziladi. Operator buyurtmachi tomonidan taqdim etilgan auksion yoki tanlov obyekti boʻyicha maʼlumot va hujjatlar yuzasidan javobgar hisoblanmaydi. Operator buyurtmachi va ishtirokchilarning shartnomada (ofertada) belgilangan shaxsiy maʼlumotlari saqlanishini va ularning maxfiyligini taʼminlaydi. Operator savdo platformasida auksion yoki tanlovni tashkil etish va oʻtkazishda buyurtmachi tomonidan taqdim etiladigan auksion yoki tanlov obyekti boʻyicha maʼlumot va hujjatlarning shakli hamda sifati boʻyicha talablarni belgilash, shuningdek, maʼlumot va hujjatlar talab darajasida taqdim etilmagan auksion yoki tanlov obyektini savdo platformasida savdoga chiqarmaslik va bartaraf etilishi kerak boʻlgan kamchiliklarni koʻrsatgan holda, operator elektron buyurtmani olgan kundan keyingi ish kunidan kechiktirmay qaytarib yuborish huquqiga ega. 5. Savdo platformasida auksion yoki tanlovni tashkil etish hamda oʻtkazishda operator quyidagi majburiyatlarga ega: auksion yoki tanlovni belgilangan vaqtda tashkil etish; auksion yoki tanlovning inson omili aralashuvisiz dasturiy taʼminot vositasida oʻtkazilishini taʼminlash; dasturiy mahsulotlar, kompyuter texnikalari, server qurilmalari, kommunikatsiya uskunalarining sifatli ishlashini taʼminlash; auksion yoki tanlovni oʻtkazish tartibi buzilishining oldini olish hamda bunday holatlarni aniqlash hamda bartaraf etish choralarini koʻrish; savdo platformasida barcha ishtirokchilar uchun auksion yoki tanlovda qatnashishda imkoniyatlar tengligini taʼminlash; auksion yoki tanlov yakunlanishi bilan ular toʻgʻrisidagi axborot eʼlon qilinishini taʼminlash; auksion yoki tanlov ishtirokchilari va boshqa shaxslar uchun auksionga hamda tanlovga oid maʼlumotlarni qulay va tezkor ravishda doimiy oshkor etib borish; elektron hujjatlarga, elektron xabarlarga, buyurtmachi va ishtirokchilarning shaxsiy maʼlumotlariga ruxsatsiz kirishdan himoyalash choralarini koʻrish; elektron hujjatlar, maʼlumotlar va elektron xabarlarni uchinchi shaxslarga bermaslik, qonunchilikda nazarda tutilgan holatlar bundan mustasno; axborot tizimlaridagi mavjud boʻlgan axborotlar hamda buyurtmachi va ishtirokchilarning maʼlumotlari maxfiyligini taʼminlash, mazkur Nizomning 30 va 80-bandlarida belgilangan maʼlumotlar bundan mustasno; oʻz savdo platformasida savdoga qoʻyilgan barcha lotlar toʻgʻrisidagi maʼlumotni, jumladan, ularning maydoni, joylashuvi, narxi va boshqa parametrlar boʻyicha filtrlagan holda, foydalanuvchilar uchun qulay formatlarda koʻrish va lotlar reyestri koʻrinishida umumiy foydalaniladigan va mashinada oʻqiladigan formatlarda yuklab olishni taʼminlash; oʻtkazilgan savdolarga oid barcha maʼlumotlarni (ishtirokchilarning shaxsini oshkor qilmagan holda) oʻzining savdo platformasida kunlik tarzda va muntazam (haftalik, oylik va choraklik) davriylik bilan bitimlar reyestri koʻrinishida umumiy foydalaniladigan va mashinada oʻqiladigan formatlarda yuklab olish imkoniyatini yaratish; foydalanuvchilar savdo platformasi yanada qulayroq ishlashi borasida oʻz fikrlarini erkin va oshkora bildirishi uchun onlayn chat va ushbu maqsadlarda keng foydalaniladigan boshqa servislar va imkoniyatlar doimiy ishlashini taʼminlash; aholi va tadbirkorlarni ommaviy axborot vositalari orqali, shuningdek, boshqa usullarda savdolarda ishtirok etish tartibi haqida muntazam tanishtirib borish. Operatorga qonunchilik hujjatlariga muvofiq boshqa majburiyatlar ham yuklanishi mumkin. Operator auksion yoki tanlov natijalari deb eʼtirof etiladigan elektron bayonnoma (keyingi oʻrinlarda — bayonnoma) asosida tuzilgan (tuziladigan) shartnomalarda taraf hisoblanmaydi hamda bunday shartnomalarni rasmiylashtirishda ishtirok etmaydi. 6. Buyurtmachi va talabgor savdo platformasida roʻyxatdan oʻtadi. Savdo platformasida roʻyxatdan oʻtishda quyidagi maʼlumotlar koʻrsatilishi shart: Oʻzbekiston Respublikasi fuqarolari uchun — jismoniy shaxsning shaxsiy identifikatsiya raqami, zakalatni qaytarish uchun bank hisobvaragʻi rekvizitlari (yoki bank plastik kartasi maʼlumotlari), bogʻlanish uchun maʼlumotlar (yashash manzili, shu jumladan, elektron pochta manzili, mobil telefon raqami); Oʻzbekiston Respublikasida yashash guvohnomasiga ega boʻlgan chet el fuqarolari va fuqaroligi boʻlmagan shaxslar uchun — yashash guvohnomasi maʼlumotlari, bankdagi hisobvaragʻi rekvizitlari (yoki bank plastik karta maʼlumotlari), bogʻlanish uchun maʼlumotlar (yashash manzili, shu jumladan, elektron pochta manzili, mobil telefon raqami); Oʻzbekiston Respublikasida yashash guvohnomasiga ega boʻlmagan chet el fuqarolari uchun — pasport (identifikatsiya ID-kartasi) maʼlumotlari, bankdagi hisobvaragʻi rekvizitlari (yoki bank plastik karta maʼlumotlari), bogʻlanish uchun maʼlumotlar (yashash manzili, shu jumladan, elektron pochta manzili, mobil telefon raqami, yashash (roʻyxatdan oʻtgan) manzili); Oʻzbekiston Respublikasi rezidenti hisoblangan yuridik shaxslar, yuridik shaxs hisoblanmaydigan tadbirkorlik subyektlari uchun — soliq toʻlovchining identifikatsiya raqami, bankdagi hisobvaragʻi rekvizitlari, bogʻlanish uchun maʼlumotlar (pochta manzili, shu jumladan, elektron pochta manzili, mobil telefon raqami); Oʻzbekiston Respublikasi norezidentlari boʻlgan yuridik shaxslar uchun — roʻyxatdan oʻtganlik toʻgʻrisidagi guvohnoma maʼlumotlari, rahbarining pasport maʼlumotlari, bankdagi hisobvaragʻi rekvizitlari, bogʻlanish uchun maʼlumotlar (pochta manzili, shu jumladan, elektron pochta manzili, mobil telefon raqami, roʻyxatdan oʻtgan manzili). Roʻyxatdan oʻtish maʼlumotlar toʻldirilgandan soʻng shaxsni identifikatsiyalash elektron raqamli imzo (keyingi oʻrinlarda — ERI) asosida amalga oshiriladi. Talabgor va buyurtmachi identifikatsiyalash jarayonida auksion yoki tanlovni oʻtkazish tartibi bilan tanishgani, savdo platformasining oʻziga xos jihatlari va tartib-taomillarini qabul qilganligi yuzasidan operator bilan elektron savdolarni tashkil etish va oʻtkazish boʻyicha elektron shartnoma (oferta)ni ERI orqali imzolaydi hamda ushbu shartnomalar operator tomonidan roʻyxatga olib boriladi. Savdo platformasida roʻyxatdan oʻtmagan (identifikatsiya qilinmagan) shaxs auksion yoki tanlov oʻtkazish uchun buyurtma bera olmaydi va ishtirok eta olmaydi. Jismoniy va yuridik shaxslar oʻz ixtiyorlariga koʻra, “E-auksion” elektron savdo platformasidan akkreditatsiyadan oʻtgan professional tashkilotlar va professional ishtirokchilar tomonidan shartnoma asosida koʻrsatiladigan konsalting hamda maslahat xizmatlaridan foydalangan holda oʻzlariga tegishli boʻlgan mol-mulkni “E-auksion” elektron savdo platformasi orqali elektron-onlayn auksion (tanlov) savdolariga chiqarishi yoki savdoda turgan mol-mulkni sotib olishi mumkin. 61. Koʻp kvartirali uy-joylar qurish uchun yer uchastkalarini ijaraga berish boʻyicha gʻolib tuman (shahar) hokimligi va operator bilan elektron shartnoma (oferta)ni ERI orqali imzolaydi hamda ushbu shartnomalar operator tomonidan roʻyxatga olib boriladi. Bunda oferta talablarini bajarmagan auksion savdosi gʻolibidan yer uchastkasi Oʻzbekiston Respublikasi Prezidentining 2024-yil 6-sentabrdagi PF-135-son Farmoni bilan tasdiqlangan Yangi ajratilgan yer uchastkasida bino va inshootlarni loyihalashtirish, qurilishni boshlash, qurilishni yakunlash hamda obyektni foydalanishga topshirish muddatlarini belgilashning asosiy shartlariga muvofiq qaytarib olinadi va belgilangan tartibda takroran auksion savdolariga chiqariladi. 7. Roʻyxatdan oʻtgan buyurtmachi va talabgorga savdo platformasida shaxsiy kabinet ochiladi. 8. Buyurtmachi va operator oʻrtasida ushbu Nizom talablaridan kelib chiqib, auksion yoki tanlovni tashkil etish va oʻtkazish boʻyicha oʻzaro hamkorlik reglamenti imzolanishi mumkin. Bunda buyurtmachilar, davlatga tegishli boʻlgan mol-mulk, yer uchastkalari hamda ularga tegishli boʻlgan huquqlarni savdolarga chiqaruvchi buyurtmachilar bundan mustasno, oʻziga tegishli boʻlgan mulk yoki huquqni sotish (ijaraga berish) boʻyicha auksion yoki tanlovni oʻtkazib berish yuzasidan operator bilan oʻzaro kelishilgan shartlar asosida shartnoma tuzishi mumkin. Buyurtmachi oʻzi savdoga chiqargan mol-mulk boʻyicha auksion yoki tanlov savdolarida ishtirok etishiga yoʻl qoʻyilmaydi. Operator tomonidan buyurtmachi bilan tuzilgan shartnomaga asosan savdolarni tashkil etish uchun hujjatlarni elektron shaklda yigʻish va texnik baholashdan oʻtkazish ishlari amalga oshirilishi mumkin. 9. Auksion yoki tanlovda uning talablari, turi va shaklidan kelib chiqib, jismoniy va yuridik shaxslar ishtirokchi boʻlishi mumkin. 10. Ishtirokchi auksion yoki tanlovda qatnashishga, lotlar haqidagi maʼlumot va hujjatlar bilan tanishish, buyurtmachidan qoʻshimcha maʼlumotlar soʻrab olish, auksion yoki tanlov obyektini joyiga chiqib koʻzdan kechirish, obyektga tegishli hujjatlar bilan oldindan toʻliq tanishish, bank hisobvaragʻidan foydalanilmay qolgan pul mablagʻlarini olishga haqli. 11. Savdolar oʻtkazilishi toʻgʻrisidagi xabarnoma eʼlon qilingan vaqtdan boshlab operator barcha istagan shaxslarning savdo platformasida joylashtirilib, sotiladigan (ijaraga beriladigan) auksion (tanlov) obyekti haqidagi maʼlumotga, buyurtmachi yoki balansda saqlovchi esa — sotib olish (ijaraga berish) istagi boʻlgan shaxslarning sotiladigan (ijaraga beriladigan) auksion (tanlov) obyektiga erkin kirish imkoniyatini taʼminlaydi. 12. Auksion yoki tanlovda qatnashish uchun talabgorning arizasi xabarnoma joylashtirilgandan boshlab auksion yoki tanlov oʻtkazilishi belgilangan kunda soat 9-00 ga (GMT+5) qadar savdo platformasi orqali avtomatik tarzda qabul qilinadi. 13. Tanlov obyektining oʻziga xos xususiyatlaridan kelib chiqib, talabgor tomonidan ariza elektron koʻrinishda toʻldiriladi va yuboriladi. 14. Talabgor savdo platformasida ochilgan hisobvaragʻiga xabarnomada koʻrsatilgan zakalat miqdoridan kam boʻlmagan mablagʻni kiritgan holda auksion yoki tanlovda qatnashish uchun ariza beradi. Bunda zakalat bazaviy hisoblash miqdoriga (keyingi oʻrinlarda — BHM) nisbatan quyidagicha belgilanadi (ushbu Nizomning 53 va 67-bandlarida belgilangan zakalat miqdori bundan mustasno): a) auksion obyektining boshlangʻich narxi BHMning 1 baravarigacha boʻlganda — boshlangʻich narxning 50 foizi miqdorida; b) auksion obyektining boshlangʻich narxi BHMning 1 baravariga teng yoki undan yuqori, lekin BHMning 50 baravarigacha boʻlganda — boshlangʻich narxning 25 foizi miqdorida; v) auksion obyektining boshlangʻich narxi BHMning 50 baravariga teng yoki undan yuqori, lekin BHMning 100 baravarigacha boʻlganda — boshlangʻich narxning 15 foizi miqdorida; g) auksion obyektining boshlangʻich narxi BHMning 100 baravariga teng yoki undan yuqori, lekin BHMning 1 000 baravarigacha boʻlganda — boshlangʻich narxning 10 foizi miqdorida; d) auksion obyektining boshlangʻich narxi BHMning 1 000 baravariga teng yoki undan yuqori, lekin BHMning 5 000 baravarigacha boʻlganda — boshlangʻich narxning 5 foizi miqdorida; e) auksion obyektining boshlangʻich narxi BHMning 5 000 baravariga teng yoki undan yuqori, lekin BHMning 10 000 baravarigacha boʻlganda — boshlangʻich narxning 4 foizi miqdorida; yo) auksion obyektining boshlangʻich narxi BHMning 10 000 baravariga teng yoki undan yuqori, lekin BHMning 30 000 baravarigacha boʻlganda — boshlangʻich narxning 3 foizi miqdorida; j) auksion obyektining boshlangʻich narxi BHMning 30 000 baravariga teng yoki undan yuqori, lekin BHMning 50 000 baravarigacha boʻlganda — boshlangʻich narxning 2 foizi miqdorida; z) auksion obyektining boshlangʻich narxi BHMning 50 000 baravariga teng yoki undan yuqori boʻlganda — boshlangʻich narxning 1 foizi miqdorida; i) tanlov obyekti uchun: asosiy mezon sifatida investitsiya, ijtimoiy va shunga oʻxshash boshqa majburiyatlar nazarda tutilgan hollarda — BHMning 5 baravari; sotilish narxi nazarda tutilgan hollarda — mazkur bandning “a” — “g” kichik bandlarida belgilangan tartibda. Davlat mulkini xususiylashtirish boʻyicha auksion savdolarida ishtirok etish uchun davlat mulkining boshlangʻich narxlariga bogʻliq ravishda zakalat miqdori quyidagicha belgilanadi: auksion obyektining boshlangʻich narxi BHMning 100 baravarigacha boʻlganda — boshlangʻich narxning 15 foizi miqdorida; auksion obyektining boshlangʻich narxi BHMning 100 baravaridan yuqori, lekin BHMning koʻpi bilan 1000 baravarigacha boʻlganda — boshlangʻich narxning 10 foizi miqdorida; auksion obyektining boshlangʻich narxi BHMning 1000 baravaridan yuqori, lekin BHMning koʻpi bilan 10 000 baravarigacha boʻlganda — boshlangʻich narxning 5 foizi miqdorida; auksion obyektining boshlangʻich narxi BHMning 10 000 baravaridan yuqori boʻlganda — boshlangʻich narxning 3 foizi miqdorida. Nizom talablari doirasida BHMning inobatga olinishi xabarnoma eʼlon qilingan kundagi miqdorida amalga oshiriladi. Talabgor arizasi belgilangan talablarga muvofiq kelganda, operator avtomatik ravishda auksion yoki tanlovda qatnashish uchun ruxsat beradi hamda bu haqda talabgorni xabardor qiladi. Xabardor qilish uning shaxsiy kabineti va/yoki elektron pochta manziliga (mobil telefon raqamiga) xabarni yuborish orqali amalga oshiriladi. Har bir ishtirokchiga auksion yoki tanlovda qatnashish va shaxsni oshkor etuvchi maʼlumotlarining maxfiyligini taʼminlash uchun maxsus raqam beriladi. 15. Talabgorning hisobvaragʻida zakalat puli uchun yetarli mablagʻ mavjud boʻlmagan taqdirda, operator avtomatik ravishda bu haqda talabgorni savdo platformasi orqali xabardor qiladi. Talabgor xabar bilan oʻz vaqtida tanishmaganligi uchun operator javobgar hisoblanmaydi. 16. Auksion yoki tanlovda ishtirokchi oʻz arizasini qabul qilish uchun belgilangan vaqt oraligʻida chaqirib olishga va zaruratga qarab, unga oʻzgartirish kiritgan holda takroran yuborishga haqli. Ishtirokchi tomonidan ariza chaqirib olingan taqdirda, operatorga xabarnoma yuborilishi hamda ishtirokchining soʻroviga koʻra zakalat summasi ishtirokchining bankdagi hisobvaragʻiga (plastik kartasiga) qaytarilishi savdo platformasi orqali avtomatik tarzda amalga oshiriladi. 17. Arizani qabul qilish uchun belgilangan vaqt tugagandan soʻng auksion yakunlangunga qadar ishtirokchining arizasi va kiritgan zakalati qaytarib olinishiga yoʻl qoʻyilmaydi. 18. Savdo platformasida auksion yoki tanlovlarni tashkil etish hamda oʻtkazish ushbu Nizomga 1-ilovaga muvofiq sxema boʻyicha amalga oshiriladi. 19. Auksion obyekti auksionga buyurtmachi tomonidan yuborilgan elektron buyurtma asosida chiqariladi. Qonunchilik hujjatlarida belgilangan tartibda undiruv garovga qoʻyilgan mol-mulkka suddan tashqari tartibda qaratilganda, garov mulki auksionga kreditorning buyurtmasi asosida qoʻyiladi. Kreditorning buyurtmanomasiga quyidagi hujjatlar elektron shaklda ilova qilinadi: kredit va/yoki garov shartnomasining nusxasi; mol-mulk turidan kelib chiqib, uni tavsiflaydigan hujjatlarning nusxalari; kreditor, qarzdor va garov (ipoteka) toʻgʻrisidagi shartnomani tuzish jarayonida roziligi yoki ruxsati talab etilgan shaxslarning garov (ipoteka) mulkini suddan tashqari tartibda realizatsiya qilish toʻgʻrisidagi notarial tartibda tuzilgan kelishuvi. 20. Buyurtmachi tomonidan taqdim etilgan buyurtma va unga ilova qilingan auksion obyekti boʻyicha maʼlumot hamda hujjatlar belgilangan talablarga muvofiq deb hisoblangan taqdirda, operator buyurtmani olgan kundan keyingi ish kunidan kechiktirmay, auksion oʻtkazilishi toʻgʻrisidagi xabarnomani savdo platformasida eʼlon qiladi. Buyurtmachi — auksion oʻtkazilishi toʻgʻrisidagi xabarnomani oʻz rasmiy veb-saytida joylashtirishi mumkin. Buyurtmachi ulushli mulklarni auksion savdolariga chiqarganda ulushli mulk egalari roziligi olinganligi toʻgʻrisida hujjatlar nusxasini elektron buyurtmanomaga ilova qiladi. Buyurtmachi auksionga chiqarish uchun taqdim etiladigan obyektlar garovga qoʻyilmaganligi yoki taqiq solinmaganligi (sud hujjatlari va boshqa organlar hujjatlarini ijro etishda hamda undiruv garovga qoʻyilgan mol-mulkka suddan tashqari tartibda qaratilganda mol-mulkni sotish bundan mustasno) toʻgʻrisidagi axborotlar haqqoniyligi uchun javobgar hisoblanadi. Bunda buyurtmadagi auksion obyekti boʻyicha ulushli mulk ishtirokchilarining roziligi olinmaganligi, mulklar garovga qoʻyilganligi va ularga taqiq solinganligi holatlaridan birining aniqlanishi (sud hujjatlari va boshqa organlar hujjatlarini ijro etishda hamda undiruv garovga qoʻyilgan mol-mulkka suddan tashqari tartibda qaratilganda mol-mulkni sotish bundan mustasno), buyurtma qaytarilishiga asos boʻladi. Buyurtmachi tomonidan taqdim etilgan buyurtma va unga ilova qilingan auksion obyekti boʻyicha maʼlumot hamda hujjatlar belgilangan talablarga muvofiq emas deb hisoblanganda, operator elektron buyurtmani qaytaradi. Har ikki holatda ham buyurtmachining shaxsiy kabineti, elektron pochta manzili va/yoki mobil telefon raqamiga xabar yuboriladi. Savdo platformasiga joylashtirilgan auksion obyektiga tizim orqali avtomatik tarzda lot raqami beriladi. 21. Auksion oʻtkaziladigan kun toʻgʻrisida xabarnoma va lotga oid axborot savdo platformasida eʼlon qilingandan kamida oʻttiz kun oʻtgandan keyingi ish kuniga belgilanadi. Bayram va dam olish kunlarida auksionlar oʻtkazilmaydi. Bunda strategik turdagi foydali qazilmalar yer qaʼri uchastkalari boʻyicha axborot savdo platformasida kamida oltmish kun mobaynida eʼlon qilinadi. 22. Xabarnoma va lotga oid axborotlar quyidagilarni oʻz ichiga olishi zarur: auksion shakli, oʻtkaziladigan sanasi, boshlanish vaqti; lot raqami va obyekt nomi; auksionda qatnashish uchun ariza qabul qilishni yakunlash sanasi va vaqti; lotning boshlangʻich narxi (narxni bosqichma-bosqich pasaytirish mexanizmi qoʻllanilganda, baholangan narxi ham); boshlangʻich narxga nisbatan foiz koʻrinishida ifodalangan auksion qadami; zakalat pulining boshlangʻich narxga nisbatan foiz koʻrinishida va qatʼiy summada ifodalangan miqdori; auksion obyektiga oid buyurtmada koʻrsatilgan va unga ilova qilingan maʼlumot va hujjatlar; buyurtmachining manzili va telefon (mavjud boʻlganda mobil) raqami; buyurtmachi tomonidan taqdim etilgan qoʻshimcha maʼlumotlar (agar mavjud boʻlsa); auksion obyekti joylashgan manzil, fotosurat va geolokatsiyasi; auksion obyektiga nisbatan mavjud taqiqlar haqida maʼlumot; auksion obyektiga tegishli birlamchi hujjatlar (davlat orderi, kadastr va texnik xususiyatlarni ifodalovchi boshqa hujjatlar); auksion obyektini oldindan koʻrish (koʻzdan kechirish) tartibi. Operator tomonidan savdo platformasida auksion oʻtkazilishi toʻgʻrisida xabarnoma eʼlon qilingandan keyin auksion oʻtkazish shartlarini oʻzgartirishga yoʻl qoʻyilmaydi. Buyurtmachi tomonidan buyurtmani savdodan olish hamda auksion oʻtkazish shartlarini oʻzgartirilgan holda buyurtmani qayta yuborish holatlari bundan mustasno. 23. Auksion kamida ikki nafar ishtirokchi mavjud boʻlganda oʻtkaziladi. Auksionga chiqarilgan obyektlarni sotishga va oldi-sotdi shartnomasini rasmiylashtirishga faqat auksionda kamida ikkita ishtirokchi qatnashganda ruxsat beriladi. 24. Xabarnoma joylashtirilgan paytdan boshlab auksion yakunlangunga qadar ishtirokchi obyektni sotib olish (ijaraga olish) boʻyicha auksion qadamiga bogʻlanmagan va savdo boshlangunga qadar boshqa ishtirokchilarga oshkor etilmaydigan oʻz narx taklifini kiritish mumkin. Bunda ishtirokchi tomonidan ushbu Nizomning 14-bandi “a” — “g” kichik bandlarida belgilangan miqdordagi va sud hujjatlari va boshqa organlar hujjatlarini ijro etishda xatlangan mol-mulkni sotishda 5 foiz hamda Yer qaʼri uchastkalaridan foydalanish huquqini sotishda mazkur Nizomning 67-bandida belgilangan miqdordagi zakalatni taklif etayotgan narxiga nisbatan toʻlash talab etiladi. Agar auksion jarayonida obyekt narxi qadamga bogʻlanmagan narx taklif etgan ishtirokchi tomonidan taklif etilgan narxdan oshsa, unga platforma orqali xabar yuboriladi va auksion ishtirokchilariga navbatdagi narxni belgilangan tartibda oshirish uchun oʻn daqiqa vaqt beriladi. Auksionda ishtirokchi tomonidan auksion qadamiga bogʻlanmagan holda berilgan narx auksion kuni inobatga olinadi va bu ishtirokchining auksion obyektini shu qiymatda sotib olish istagini tasdiqlaydi. Agar auksion boshlanganda ikki va undan ortiq ishtirokchilarning auksion qadamiga bogʻlanmagan holda taklif etgan narxlari qiymati teng boʻlsa, barcha ishtirokchilarga navbatdagi narxni taklif etishlari uchun vaqt taqdim etiladi va bunda: ishtirokchilardan birontasi obyektni sotib olish (ijaraga olish) boʻyicha taklif etgan narxini belgilangan bosqichga oshirish yoʻli bilan sotib olish istagini taqdim etiladigan navbatdagi oʻn daqiqa davomida tasdiqlamasa, obyekt uchun birinchi boʻlib narx taklif etgan ishtirokchi gʻolib deb topiladi; agar ishtirokchilardan biri obyektni sotib olish (ijaraga olish) boʻyicha narxni bir auksion qadamiga oshirish yoʻli bilan sotib olishni (ijaraga olishni) tasdiqlasa yoki auksion qadamiga bogʻlanmagan narx taklif etsa, boshqa ishtirokchilarga keyingi narxni tasdiqlash uchun navbatdagi 10 daqiqa vaqt beriladi; joriy narx oshirilganidan keyin bironta ishtirokchi joriy narxni bir auksion qadamiga oshirish yoʻli bilan sotib olishni (ijaraga olishni) tasdiqlamasa, sotib olishni (ijaraga olishni) oxirgi boʻlib tasdiqlagan ishtirokchi gʻolib deb eʼtirof etiladi. 25. Auksion xabarnomada koʻrsatilgan sanada soat 10:00 da (GMT+5) boshlanadi, lot savdodan qaytarib olingan hollar bundan mustasno. 26. Tegishli lot boʻyicha auksion boshlanishidan oʻttiz daqiqa oldin savdo platformasida avtomatik rejimda auksion boshlanishi toʻgʻrisidagi axborot shakllantiriladi va eʼlon qilinadi. 27. Savdo platformasida avtomatik ravishda lotni boshlangʻich narxdan bitta auksion qadamiga oshirilgan narxda sotib olish (ijaraga olish) boʻyicha taklifni eʼlon qilish bilan boshlanadi (ushbu Nizom 58-bandida nazarda tutilgan holatlar bundan mustasno). Agar auksionda bir yoki undan ortiq ishtirokchi tomonidan auksion qadamiga bogʻlanmagan narx taklif etilgan boʻlsa, ushbu takliflar auksion boshlanganda oshkor qilinadi va auksionda navbatdagi narx sifatida uning qadamiga bogʻlanmagan holda taklif etilgan eng yuqori narx qabul qilinadi. Bunda operator tomonidan ishtirokchilarga navbatdagi bir qadam oshirilgan auksion qadami boʻyicha narx taklif etiladi. 28. Auksion qadami: auksion obyekti boshlangʻich qiymatining oʻn foizini; obyektning boshlangʻich qiymati auksion oʻtkazilishi toʻgʻrisida xabarnomani joylashtirish paytidagi BHMning ikki ming baravaridan ortiq boʻlganda, auksion qadami auksion obyektining boshlangʻich qiymatidan besh foizni tashkil etadi (ushbu Nizomning 55-bandida nazarda tutilgan holatlar bundan mustasno). Agar takroriy oʻtkaziladigan auksionlarda obyektning boshlangʻich narxi BHMning ikki ming baravaridan pasaygan holda, auksion qadami mazkur bandning ikkinchi xatboshida belgilangan tartibda amalga oshiriladi. Undiruv garovga qoʻyilgan mol-mulkka suddan tashqari tartibda qaratilganda mazkur mol-mulkni sotish boʻyicha auksion qadami ushbu Nizomning 55-bandida nazarda tutilgan tartibda belgilanadi. 281. 2025-yil 1-fevraldan boshlab, boshlangʻich narxi bazaviy hisoblash miqdorining oʻn ming baravarigacha boʻlgan davlat aktivlarini, yer uchastkalarini hamda davlat ishtirokidagi korxonalarning mulklarini sotish va ijaraga berish boʻyicha oʻtkaziladigan elektron onlayn-auksion savdolari jarayonida, ishtirokchilar tomonidan uchinchi qadamdan boshlab shaxsiy hisobvaragʻida kamida ularning narx taklifiga nisbatan amaldagi zakalat miqdoridagi summaga ega boʻlish tartibi kiritiladi. Bunda ushbu mablagʻlar zakalat sifatida hisobga olinadi. 29. Auksion kuni soat 10:00 dan boshlab taklifni tasdiqlash uchun oldingi taklif tasdiqlangan vaqtdan boshlab oʻn daqiqadan vaqt beriladi va auksion eng yuqori narx tasdiqlangunga qadar davom etadi. Agar oxirgi tasdiqlangan taklifdan soʻng oʻn daqiqa vaqt davomida navbatdagi taklif tasdiqlanmasa, auksion yakunlanadi va oxirgi taklifni tasdiqlagan ishtirokchi auksion gʻolibi deb topiladi. 30. Tegishli lot boʻyicha auksion yakunlangach, savdo platformasida avtomatik ravishda auksion yakunlangan vaqt va uning natijalari toʻgʻrisidagi axborot shakllantiriladi va eʼlon qilinadi. Auksion natijalari toʻgʻrisidagi axborotda quyidagilar aks ettiriladi: lot haqida maʼlumotlar, shu jumladan, uning boshlangʻich narxi; oxirgi va oxirgidan oldingi tasdiqlangan takliflar (oxirgi va oxirgidan oldingi qadamlarni hisobga olgan holda, auksion ishtirokchilari tomonidan tasdiqlangan takliflar boʻyicha narxlar va ularning tasdiqlanish vaqti); auksion gʻolibining familiyasi, ismi, otasining ismi yoki yuridik shaxsning nomi. 31. Oxirgi taklifni tasdiqlagan ishtirokchi auksion gʻolibi deb topiladi va unga tasdiqlangan lot qiymati ushbu Nizomning 44-bandiga muvofiq toʻlangandan soʻng keyingi ish kunidan kechiktirmay bayonnoma rasmiylashtiriladi, savdo platformasida lot qiymati toʻliq toʻlanishi talab etilmaydigan auksion obyektlari bundan mustasno. 32. Auksion gʻolibi belgilangan muddatda lotni sotib olishdan (ijaraga olishdan) bosh tortsa yoki lot qiymatini muddatida toʻliq toʻlamasa, operator keyingi ish kunidan kechiktirmay auksionning zaxiradagi gʻolibiga u tasdiqlagan narxda lotni sotib olishni taklif qiladi. Auksionning zaxiradagi gʻolibiga operatorning taklifi kelib tushgan kundan boshlab, lot qiymatini toʻlash uchun ushbu Nizomning 44-bandiga muvofiq muddat beriladi. Auksionning zaxiradagi gʻolibi lot qiymatini muddatida toʻliq toʻlasa, u auksion gʻolibi deb hisoblanadi va unga mazkur Nizomda belgilangan tartibda bayonnoma rasmiylashtiriladi. Agar auksionning zaxiradagi gʻolibi belgilangan muddatda lotni sotib olishdan (ijaraga olishdan) bosh tortsa yoki lot qiymatini muddatida toʻliq toʻlamasa, auksion oʻtkazilmagan deb hisoblanadi va zaxiradagi gʻolib tomonidan kiritilgan zakalat miqdori qaytarilmaydi. Savdo platformasida lot qiymatini toʻliq toʻlash talab etilmaydigan auksion obyektlariga nisbatan mazkur band tatbiq etilmaydi. 33. Savdo platformasida lot qiymati toʻliq toʻlanishi talab etilmaydigan auksion obyektlari boʻyicha auksion gʻolibi tomonidan operatorning xizmat haqi uchun yetarli mablagʻ besh ish kuni ichida toʻlangandan soʻng keyingi ish kunidan kechiktirmay bayonnoma rasmiylashtiriladi. Bayonnoma rasmiylashtirilgandan soʻng oʻn ish kunidan kechiktirmay bayonnoma asosida buyurtmachi bilan auksion gʻolibi oʻrtasida oldi-sotdi (ijara) shartnomasi tuziladi (qonunchilik hujjatlarida boshqacha tartib nazarda tutilgan holatlar bundan mustasno). Oldi-sotdi (ijara) shartnomasida taraflarning majburiyatlari, shu jumladan, davlat koʻchmas mulk obyektiga boʻlgan mulk yoki ijara huquqining sotuvchidan xaridorga oʻtish shartlari, aniq muddatlari, tartibi va ketma-ketligi aks ettirilishi kerak. Agar auksion gʻolibi besh ish kuni ichida belgilangan toʻlovni toʻlamagan yoki oldi-sotdi (ijara) shartnomasini imzolashni rad etgan taqdirda, auksionning zaxiradagi gʻolibiga operator xizmat haqiga yetarli mablagʻni toʻlash uchun besh ish kunlik muddat beriladi. Ushbu muddat davomida zaxiradagi gʻolib toʻlovni amalga oshirsa, auksion gʻolibi deb eʼtirof etiladi va unga mazkur Nizomda belgilangan tartibda bayonnoma rasmiylashtiriladi. Zaxiradagi gʻolib belgilangan toʻlovni muddatida toʻlamagan yoki oldi-sotdi (ijara) shartnomasini imzolashni rad etgan taqdirda, auksion oʻtkazilmagan deb hisoblanadi (bayonnoma rasmiylashtirilgan hollarda oʻz kuchini yoʻqotadi). Bunda, davlat mulkini xususiylashtirish boʻyicha oʻtkazilgan savdolarda auksion gʻolibi oldi-sotdi shartnomasini auksion natijalari boʻyicha bayonnoma rasmiylashtirilgandan soʻng oʻn ish kuni ichida imzolashdan bosh tortsa, operator zaxiradagi gʻolibga oldi-sotdi shartnomasini tuzishni taklif qiladi. Agar zaxiradagi gʻolib ham oldi-sotdi shartnomasini oʻn ish kuni ichida imzolashdan bosh tortsa, davlat mulkini sotish boʻyicha auksion boʻlib oʻtmagan deb hisoblanadi hamda mazkur davlat mulki takroriy auksionga qoʻyiladi. Oldi-sotdi (ijara) shartnomasi rasmiylashtirilgani yoki rasmiylashtirilmaganligi toʻgʻrisidagi maʼlumot belgilangan muddatda buyurtmachi tomonidan savdo platformasiga joylashtirilishi shart. Ushbu maʼlumot 10 ish kuni ichida joylashtirilmasa, savdo platformasi orqali avtomatik tarzda shartnoma imzolanmagan deb topilib, tartib-taomillar ushbu Nizom doirasida davom ettiriladi. Besh ish kuni ichida belgilangan toʻlovni toʻlamagan yoki oldi-sotdi (ijara) shartnomasini imzolashni rad etgan auksion gʻolibi (zaxiradagi gʻolib)ning zakalat miqdori qaytarilmaydi. Qaytarilmagan zakalat miqdori operator tasarrufida qoladi. 34. Auksionni oʻtkazish kunida savdo boshlanish paytidan boshlab soat 18:00 ga (GMT+5) qadar savdo platformasida ishtirokchilardan birontasi sotiladigan (ijaraga beriladigan) auksion obyekti boʻyicha boshlangʻich narxni bir auksion qadamiga oshirish yoki qadamga bogʻlanmagan narx taklif etish yoʻli bilan sotib olish (ijaraga olish) istagini tasdiqlamagan boʻlsa, auksion oʻtkazilmagan deb hisoblanadi. Ijro hujjatlari boʻyicha takroriy oʻtkaziladigan auksionlar hamda ushbu Nizomning 24-bandida belgilangan holatlar bundan mustasno. 35. Savdo platformasida texnik uzilish sodir boʻlgan hollarda auksion vaqtincha toʻxtatiladi hamda bu haqda ishtirokchining shaxsiy kabineti, elektron pochta manzili va/yoki mobil telefon raqamiga xabar yuboriladi hamda ushbu auksion texnik uzilish bartaraf qilingan kundan keyingi ish kuni soat 10:00 da oxirgi tasdiqlangan taklifdan bir qadam oshirilgan narxni taklif etishdan davom ettiriladi. Toʻxtatilgan lot boʻyicha auksion ishtirokchisi davom ettiriladigan auksion ishtirokchisi sifatida uning shaxsiy kabineti, elektron pochta manzili va/yoki mobil telefon raqami orqali xabardor qilinadi. Ishtirokchi xabar bilan oʻz vaqtida tanishmaganligi uchun operator javobgar hisoblanmaydi. Texnik uzilishni bartaraf etish davrida ishtirokchi tomonidan tasdiqlagan oʻz takliflarini qaytarib olinishiga yoʻl qoʻyilmaydi. Texnik uzilish holati qayd etilgan auksion obyekti boʻyicha davom ettiriladigan auksion boshlangandan soʻng oʻn daqiqa ichida hech qaysi ishtirokchi sotib olish (ijaraga olish) taklifini tasdiqlamasa, texnik uzilish qayd etilishidan oldin oxirgi eng yuqori taklifni tasdiqlagan auksion ishtirokchisi gʻolib deb topiladi. Ishtirokchining kompyuter va (yoki) telekommunikatsiya jihozlarida texnik uzilish boʻlganda, bu holat savdo platformasida texnik uzilish deb hisoblanmaydi va auksion davom ettiriladi. 36. Savdo platformasida texnik uzilish holatlari sodir boʻlganda, texnik uzilish sodir boʻlish sabablari oʻrganiladi. Bunda Agentlik tomonidan zaruratga koʻra Axborot texnologiyalari va kommunikatsiyalarini rivojlantirish vazirligi yoki maxsus vakolatli organ mutaxassislari jalb etilishi mumkin. 37. Auksion quyidagi hollarda oʻtkazilmagan deb topiladi: a) auksionda qatnashish uchun bironta ham talabgordan ariza kelib tushmagan boʻlsa; b) auksionda qatnashish uchun faqat bir nafar ishtirokchidan ariza kelib tushgan boʻlsa; v) auksion kuni ishtirokchilar tomonidan bironta ham taklif tasdiqlanmasa (ushbu Nizomning 24-bandida nazarda tutilgan holatlar bundan mustasno); g) mazkur Nizomda belgilangan tartibda auksion gʻolibi va zaxiradagi gʻolibi tomonidan tasdiqlangan obyekt bahosi belgilangan muddatda toʻliq toʻlanmasa yoki oldi-sotdi (ijara) shartnomasi rasmiylashtirilmasa. Auksion oʻtkazilmagan deb topilganda, obyekt mazkur Nizomda belgilangan tartibda takroriy auksionga chiqariladi. d) auksion obyektida bartaraf etishning iloji boʻlmagan kamchiliklar aniqlansa. 38. Auksion oʻtkazilmagan deb topilganda, savdo platformasida bu haqda xabarnoma eʼlon qilinadi. Xabarnomada auksionni oʻtkazilmagan deb hisoblash sabablari hamda lotga oid axborot koʻrsatiladi. 39. Auksion mazkur Nizomning 37-bandida koʻrsatilgan sabablarga koʻra oʻtkazilmagan deb hisoblanganda, takroriy auksion buyurtmachi bilan kelishilgan holda (sud hujjatlari va boshqa organlar hujjatlarini ijro etishda mol-mulkni sotish bundan mustasno) 10 kalendar kundan kam boʻlmagan muddatda amalga oshiriladi, mazkur Nizomning 64-bandida nazarda tutilgan holatlar bundan mustasno. Ushbu muddat bayram va dam olish kunlariga toʻgʻri kelgan taqdirda, navbatdagi ish kunida oʻtkaziladi. 40. Auksion obyekti belgilangan muddat va shartlarda sotilmagan taqdirda, ularni dastlab qoʻyilgan narxni qadam-baqadam pasaytirib borish mexanizmini qoʻllagan holda sotish mumkin va bunda obyektning boshlangʻich narxi har takroriy auksionda buyurtmachi belgilagan foizda auksion obyektining eng past narxiga qadar kamaytiriladi, mazkur Nizomning 41-bandida nazarda tutilgan holatlar bundan mustasno. 41. Quyidagi hollarda takroriy auksionda lotning boshlangʻich narxini kamaytirishga yoʻl qoʻyilmaydi: qonunchilik hujjatlarida boshlangʻich narxni kamaytirishga cheklov qoʻyilganda va/yoki ruxsat etilmagan hollarda; auksion obyekti mazkur Nizomning 37-bandi “g” kichik bandida nazarda tutilgan asoslarga koʻra takroriy auksion savdolariga chiqarilganda; takroriy auksionda lotning boshlangʻich narxini bosqichma-bosqich kamaytirishga buyurtmachining roziligi boʻlmagan taqdirda, ijro hujjatlari boʻyicha oʻtkaziladigan takroriy auksionlar bundan mustasno. 42. Takroriy auksion alohida shartlarsiz, umumiy tartibda oʻtkaziladi, ijro hujjatlari boʻyicha oʻtkaziladigan takroriy auksionlar bundan mustasno. Bunda ijro hujjatlari boʻyicha takroriy auksionlar mazkur Nizomning 2-bobi 5-paragrafida keltirilgan ijro hujjatlari boʻyicha obyektlarni elektron onlayn-auksionga chiqarish va sotishning oʻziga xos xususiyatlarini inobatga olgan holda oʻtkaziladi. 43. Auksion obyektining qiymatini toʻliq toʻlamagan va/yoki auksion obyekti boʻyicha shartnoma imzolashni (qonunchilik hujjatlarida belgilangan hollarda) rad etgan auksion gʻolibi hamda uning toʻgʻridan-toʻgʻri taʼsischilari ular tomonidan tashkil etilgan yakka tartibdagi tadbirkor hamda ulushi miqdori boshqa har bir taʼsischi ulushiga nisbatan koʻp boʻlgan xoʻjalik jamiyati (aksiyadorlik jamiyatlarining aksiyadorlari bundan mustasno), shuningdek, davlat obyektlari, shu jumladan, yer uchastkalarini elektron onlayn-auksionda sotib olib, undan foydalanmagan holda ularning oldi-sotdisi bilan doimiy ravishda shugʻullanganligi aniqlangan yuridik va jismoniy shaxslar — nohalol ishtirokchi deb eʼtirof etiladi va u ushbu holatni birinchi marta sodir etganda, rad etgan sanadan boshlab oʻn ikki oy muddatga, ikkinchi marta takrorlaganda muddatsiz davrga auksionlardan chetlatiladi. Ushbu cheklovlar auksion gʻolibi va uning toʻgʻridan-toʻgʻri taʼsischilari hisoblangan shaxslar noxalol ishtirokchi deb eʼtirof etilgunga qadar ularning ishtirokida savdolari boshlangan va/yoki yakunlangan boshqa lotlar boʻyicha auksion jarayonlariga va ularning natijalariga qoʻllanilmaydi. 44. Lot qiymati auksion gʻolibi tomonidan quyidagilarni inobatga olgan holda toʻlanadi (savdo platformasida lot qiymati toʻliq toʻlanishi talab etilmaydigan auksion obyektlari bundan mustasno): bir yoʻla toʻlash sharti bilan sotilgan obyektning qiymati BHMning besh ming baravarigacha boʻlganda, toʻlovlarni oʻn ish kunida, besh ming baravariga teng yoki undan ortiq boʻlganda esa, toʻlovlarni (ishtirokchi tomonidan kiritilgan zakalat sotib olish (ijara) toʻlovlari miqdoriga kiritiladi) oʻn besh ish kun mobaynida toʻlash imkoniyati beriladi (buyurtmachi bilan tuzilgan shartnomada va qonunchilik hujjatlarida belgilangan hollar bundan mustasno); toʻlov ushbu bandning ikkinchi xatboshida nazarda tutilgan muddatlarda toʻliq amalga oshirilmagan yoxud auksion gʻolibi oldi-sotdi (ijara) shartnomasini tuzishdan bosh tortgan yoki uni rad etgan taqdirda, auksion natijalari bekor qilinib, auksion gʻolibidan olingan zakalat puli qaytarilmaydi va operator tasarrufida qoladi. Oʻzbekiston Respublikasi hududida norezidentlar uchun ruxsat etilgan auksion obyektlarini sotib olgan (ijaraga olgan) norezidentlar toʻlovlarni milliy yoki chet el valyutasida amalga oshirishlari mumkin. Bunda chet el valyutasida toʻlangan toʻlovlar operatorning maxsus hisobvaragʻida saqlanadi va toʻlov amalga oshirilgan kunda Oʻzbekiston Respublikasi Markaziy banki tomonidan valyuta operatsiyalari boʻyicha buxgalteriya hisobi, statistik va boshqa hisobotlarni yuritish, shuningdek, bojxona va boshqa majburiy toʻlovlar uchun belgilangan chet el valyutalarining soʻmga nisbatan qiymatida hisobga olinadi. 45. Operator mazkur Nizomda belgilangan tartibda bayonnomani QR-kod (matrik shtrixli kod) bilan rasmiylashtiradi. Auksion natijalari boʻyicha bayonnoma mazkur Nizomga 2-ilovadagi namunaviy shaklga muvofiq rasmiylashtiriladi. Bayonnomada quyidagi maʼlumotlar koʻrsatiladi: auksion sanasi; bayonnoma rasmiylashtirilgan sana; lotning boshlangʻich va sotilgan narxlari; auksion gʻolibi haqida maʼlumotlar; qonunchilikda taqiqlanmagan hamda ushbu Nizomda belgilangan boshqa maʼlumotlar; lotga oid axborot. Bayonnoma auksion gʻolibi va buyurtmachining shaxsiy kabinetlariga hamda zarur hollarda davlat roʻyxatidan oʻtkazish uchun roʻyxatdan oʻtkazuvchi organlarga elektron shaklda yuboriladi. Sud hujjatlari va boshqa organlar hujjatlarini ijro etish boʻyicha auksion gʻolibi nomiga rasmiylashtirilgan bayonnoma elektron almashinuv tizimi orqali kadastr, bank, notarial idoralar va majburiy ijro boʻlimlariga yuboriladi hamda ushbu bayonnomaga asosan yutib olingan mol-mulkka egalik qilish huquqi avtomatik ravishda rasmiylashtiriladi. 451. Koʻchmas mulk obyektlarini sotish boʻyicha rasmiylashtirilgan bayonnoma Kadastr agentligi Davlat kadastrlari palatasining Qoraqalpogʻiston Respublikasi, viloyatlar va Toshkent shahar boshqarmalariga (keyingi oʻrinlarda — Kadastr agentligining hududiy boshqarmasi) Operator tomonidan “E-auksion” elektron savdo platformasi orqali yuboriladi. Koʻchmas mulkka boʻlgan huquqlar Vazirlar Mahkamasining 2020-yil 2-sentabrdagi 535-son qarori bilan tasdiqlangan Koʻchmas mulkka boʻlgan huquqlarni davlat roʻyxatidan oʻtkazish boʻyicha davlat xizmatlari koʻrsatishning maʼmuriy reglamentida belgilangan tartibda Kadastr agentligining hududiy boshqarmasi tomonidan davlat roʻyxatidan oʻtkaziladi. Auksion gʻolibi Vazirlar Mahkamasining “Davlat kadastri sohasida davlat xizmatlari narxlarini belgilashda tabaqalashtirilgan yondashuv tartibini takomillashtirish toʻgʻrisida” 2014-yil 10-iyuldagi 186-son qarorida belgilangan toʻlovni amalga oshiradi. Toʻlov amalga oshirilgandan soʻng koʻchmas mulk davlat roʻyxatidan oʻtkazilganligi toʻgʻrisidagi koʻchirma operatorga “E-auksion” elektron savdo platformasi orqali auksion gʻolibiga belgilangan tartibda taqdim etish uchun yuboriladi. Koʻchmas mulk davlat roʻyxatidan oʻtkazilganligi toʻgʻrisidagi koʻchirmani auksion gʻolibi oʻzining “E-auksion” elektron savdo platformasidagi shaxsiy kabineti orqali oladi. Koʻchmas mulk obyektlarini sotish uchun uzoqroq boʻlgan toʻlov muddati nazarda tutilgan boʻlsa, bayonnoma roʻyxatdan oʻtkazish uchun Kadastr agentligining hududiy boshqarmasiga yuborilmaydi. 46. Bayonnoma oldi-sotdi shartnomasi kuchiga ega boʻlib, mulk va mulkiy huquqni davlat roʻyxatidan oʻtkazish uchun hamda oldi-sotdi (ijara) shartnomasi tuzish uchun asos hisoblanadi. Buyurtmachilar tomonidan avtotransport vositalarini elektron savdo platformasidagi elektron onlayn-auksion yoʻli bilan ijaraga berish natijasiga koʻra rasmiylashtirilgan bayonnoma ijara shartnomasi kuchiga ega boʻladi. Bunda shartnomalarni notarial tasdiqlash talab etilmaydi. 47. Bayonnoma operator tomonidan yuritiladigan auksion natijalari toʻgʻrisidagi elektron bayonnomalar reyestriga avtomatik tarzda kiritiladi. Bayonnomadagi QR-kod (matrik shtrixli kod) takrorlanmas boʻlib, uning ichiga auksion natijalari toʻgʻrisidagi elektron bayonnomalar reyestriga Internet tarmogʻi orqali havola joylashtiriladi. Bayonnoma auksion natijalari toʻgʻrisidagi elektron bayonnomalar reyestriga kiritilgan boʻlsa, haqiqiy hisoblanadi. Auksion gʻolibining soʻrov xatiga koʻra bayonnoma qogʻoz shaklida chop etilib, operatorning muhri bosilgan holda unga taqdim etilishi yoki pochta orqali yuborilishi mumkin. 48. Zakalat puli auksion ishtirokchisining savdo platformasidagi shaxsiy hisobvaragʻiga kirim qilinadi, bunda uning soʻroviga koʻra bankdagi hisobvaragʻiga (plastik kartasiga) auksion yakunlangan deb topilgan kundan soʻng quyidagi tartibda qaytariladi: auksionning zaxiradagi gʻolibiga — auksion yakunlangandan soʻng mazkur Nizomning 33-bandiga koʻra gʻolib tomonidan oldi-sotdi (ijara) shartnomasi rasmiylashtirilgandan keyin yoki 44-bandiga koʻra gʻolib tomonidan obyekt qiymati toʻlangandan boshlab uch ish kuni ichida; qolgan ishtirokchilarga — auksion yakunlangan yoki oʻtkazilmagan deb topilgan kundan boshlab uch ish kuni ichida. Auksion ishtirokchisiga zakalat puli qaytarilganda, bank hisobvaragʻi (plastik karta raqamlari) notoʻgʻri koʻrsatilganligi yoki boshqa sabablarga koʻra toʻlov operatorning bank hisobvaragʻiga qaytib tushgan hollarda, operator auksion ishtirokchisini bu haqda savdo platformasi orqali ogohlantiradi. Bunda zakalat puli auksion ishtirokchisining shaxsiy hisobvaragʻiga biriktiriladi. Ishtirokchi bank hisobvaragʻi (plastik karta raqami) toʻgʻri koʻrsatilgan holda zakalat pullarini qaytarish boʻyicha soʻrov yuborishi mumkin. Auksion natijalari boʻyicha pul mablagʻlari operatorning maxsus hisobvaragʻida yigʻiladi va auksion gʻolibi (xaridor) tomonidan obyekt qabul qilinganligi tasdiqlangandan soʻng buyurtmachining bank hisobvaragʻiga operator xizmat haqi ushlab qolingan holda oʻtkaziladi. 49. Operator auksionni tashkil etish va oʻtkazish xizmatlari uchun obyektning sotilgan qiymatidan bir foiz miqdorida xizmat haqi oladi, Oʻzbekiston Respublikasi Prezidenti yoki Vazirlar Mahkamasi yoxud Davlat aktivlarini xususiylashtirish va xususiylashtirish jarayonlarini muvofiqlashtirish davlat komissiyasi qarorlarida boshqacha tartib nazarda tutilgan holatlar bundan mustasno. Bunda operator xizmat haqi sotib olish (ijara) toʻlovlari miqdoriga kiritiladi. 50. Sud hujjatlari va boshqa organlar hujjatlarini ijro etishda mol-mulkni realizatsiya qilish boʻyicha elektron onlayn auksionda sotuvga qoʻyilgan mol-mulk uni sotishdan tushgan pul mablagʻlari hisobidan auksion gʻolibiga qarzlarsiz va taqiqlardan yechilgan holda topshiriladi. Bunda mol-mulkni sotishdan tushgan pul mablagʻlari yetarli boʻlmaganda qarzdorlikni toʻlash majburiyati uning sobiq egasi — qarzdor zimmasida qoladi. Ijro hujjatlari boʻyicha mol-mulkni sotish uchun oʻtkazilgan elektron onlayn-auksion natijalari haqidagi bayonnoma uni taqiqdan yechish, shuningdek, auksion gʻolibi nomiga mulkni, mulk huquqini va boshqa mulkiy huquqlarni roʻyxatdan oʻtkazish (hisobga qoʻyish) uchun asos hisoblanadi. Bunda majburiy tartibda undirish uchun yuborilmagan maʼmuriy jarimalarni toʻlash majburiyati mol-mulkning sobiq egasi zimmasida qoladi. Yer uchastkasiga nisbatan taqiq qoʻyilgan hollarda auksion natijalari boʻyicha imzolangan ijara shartnomasi yoki auksion natijalari boʻyicha rasmiylashtirilgan yer uchastkasiga mulk huquqini beruvchi davlat orderi taqiqni bekor qilish uchun asos hisoblanadi. 51. Dastlabki auksion narxni oshirib borish tamoyili, takroriy auksion esa narxni tushirib borish tamoyili boʻyicha oʻtkaziladi. Mol-mulk buyurtmachi tomonidan qarzdor va undiruvchini oʻtkazilgan baholash haqida belgilangan tartibda xabardor qilmasdan hamda ularga baholash natijalari yuzasidan 10 kalendar kun davomida shikoyat qilish imkoniyatini bermasdan turib auksionga qoʻyilmaydi, davlat daromadiga oʻtkazish toʻgʻrisidagi ijro hujjatlari boʻyicha sotilayotgan mol-mulk bundan mustasno. 52. Dastlabki auksion narxni oshirib borish tartibida oʻtkaziladi. 53. Auksionda ishtirok etish uchun zakalat puli mol-mulk baholangan qiymatining 5 foiz miqdorida belgilanadi. 54. Auksion obyekti dastlabki auksionga quyidagi boshlangʻich narxda qoʻyiladi: a) ijro hujjatini majburiy ijro etish davomida qarzdorning xatlangan mol-mulki baholangan narxdan 70 foizga teng narxda; b) mol-mulkni davlat daromadiga oʻtkazishga oid ijro hujjatlari boʻyicha sotilayotgan mol-mulk — sud hujjatlari va boshqa organlar hujjatlarini ijro etish samaradorligini oshirish boʻyicha hududiy kengashlarning qaroriga muvofiq baholangan qiymatning 50 foizigacha teng narxda, hududiy kengash qarori mavjud boʻlmaganda esa baholangan narxda; v) garovga qoʻyilgan mol-mulk bilan taʼminlangan qarzni undirish toʻgʻrisidagi ijro hujjatlari boʻyicha sotilayotgan mol-mulklarning baholangan qiymatiga teng narxda. 55. Auksion qadami: birinchi toʻrtta qadamda — auksion obyekti baholangan qiymatining 5 foizi miqdorida; beshinchi va undan keyingi qadamlarda — auksion obyekti baholangan qiymatining 3 foizi miqdorida belgilanadi. Baholangan qiymati xabarnoma joylashtirish paytida BHMning ikki ming baravaridan yuqori boʻlgan mol-mulk sotilgan taqdirda, auksion qadami, istisno tariqasida, auksion obyekti baholangan qiymatining 2 foizi miqdorida belgilanadi. 56. Auksion obyekti dastlabki auksionda sotilmagan taqdirda, ushbu Nizomning 58-bandida belgilangan tartibda takroriy auksionga qoʻyiladi. 57. Takroriy auksionda auksion obyektining baholangan qiymati boshlangʻich narx etib belgilanadi. Eng past narx auksion obyekti baholangan qiymatining 80 foizi miqdorida belgilanadi. Auksion qadami auksion obyekti baholangan qiymatining 2 foizi miqdorida belgilanadi. 58. Takroriy auksion lotni boshlangʻich narxdan bitta qadamga tushirilgan narxda sotib olish (ijaraga olish) boʻyicha taklifni tasdiqlashni auksion ishtirokchilaridan soʻrashdan boshlanadi. Agar lot narxi bir qadamga tushirilgandan keyin yigirma daqiqa davomida auksion ishtirokchilaridan biri lotni tushirilgan narxda sotib olish (ijaraga olish) boʻyicha taklifni tasdiqlamasa, lot narxi belgilangan qadamga yana tushiriladi, taklifni tasdiqlash uchun vaqt esa keyingi yigirma daqiqaga uzaytiriladi. Bunda boshlangʻich narx belgilangan qadamga ishtirokchilardan biri lot narxi toʻgʻrisidagi taklifni tasdiqlaguniga qadar eng past narxgacha tushirib boriladi. Agar ishtirokchilarning biri taklif qilingan lot narxini tasdiqlasa, auksionning qolgan ishtirokchilariga uning boshlangʻich narxidan 2 foizga oshirilgan lot narxini tasdiqlash taklif etiladi. Bunda lot narxi haqidagi keyingi taklifni tasdiqlash vaqti oʻn daqiqaga uzaytiriladi. Oxirgi taklif tasdiqlangan paytdan boshlab oʻn daqiqa mobaynida ishtirokchilardan birontasi tomonidan keyingi taklif tasdiqlanmasa, auksion yakunlanadi. Lot narxi toʻgʻrisidagi taklifni oxirgi boʻlib tasdiqlagan ishtirokchi auksion gʻolibi deb topiladi. Agar ishtirokchi tomonidan auksion oʻtkazish vaqti tugashiga oʻn daqiqadan kam qolganda, lot narxini boshlangʻich narxning 2 foizi miqdorida oshirish toʻgʻrisidagi taklif tasdiqlansa, auksion oʻtkazish muddati oxirgi taklif tasdiqlangan paytdan boshlab oʻn daqiqaga uzaytiriladi. Lot narxini boshlangʻich narxning 2 foizi miqdorida oshirish toʻgʻrisidagi har bir keyingi taklif auksion oʻtkazish vaqtini oʻn daqiqaga uzaytiradi. Agar oxirgi tasdiqlangan taklifdan soʻng oʻn daqiqa mobaynida navbatdagi taklif tasdiqlanmasa, auksion yakunlanadi va oxirgi taklifni tasdiqlagan ishtirokchi auksion gʻolibi deb topiladi. 59. Takroriy auksion oʻtkazilmagan deb hisoblangan taqdirda, operator auksion obyektini auksionga qoʻyishga buyurtma bergan buyurtmachini bu haqda xabardor qiladi hamda obyektni auksiondan oladi, mazkur Nizomning 60-bandida nazarda tutilgan hollar bundan mustasno. Suddan tashqari tartibda undiruv qaratilgan auksion obyekti boʻyicha takroriy auksion savdosi oʻtkazilmagan deb topilganda kreditor qonunchilikda belgilangan tartibda va muddatda auksion obyektini oʻzida olib qolish huquqidan foydalanishga haqli. Kreditor auksion obyektini oʻzida olib qolish huquqidan foydalanishga rozilik bildirganda, operator mazkur Nizomning 45-bandiga asosan bayonnoma rasmiylashtiradi va uni buyurtmachining shaxsiy kabinetiga hamda zarur hollarda davlat roʻyxatidan oʻtkazish uchun roʻyxatdan oʻtkazuvchi organlarga elektron shaklda yuboriladi. 60. Davlat daromadiga (Oʻzbekiston Respublikasi Davlat budjetiga) undiruvlarni nazarda tutuvchi ijro hujjatlari boʻyicha auksion obyektini sotishda, shuningdek, ushbu Nizomning 37-bandi “g” kichik bandida nazarda tutilgan asosga koʻra takroriy auksion oʻtkazilmagan deb hisoblangan taqdirda, auksion obyekti ushbu Nizomning 2-bob 5-paragrafida belgilangan tartibda oʻtkaziladigan takroriy auksionga qaytadan qoʻyiladi. Bunda davlat daromadiga (Oʻzbekiston Respublikasi Davlat budjetiga) undiruvlarni nazarda tutuvchi ijro hujjatlari boʻyicha auksion obyektining baholangan qiymatining 50 foiziga yetguniga qadar har bir qaytadan oʻtkazilgan takroriy auksionda eng past narx 5 foizga kamaytiriladi, mazkur Nizomning 37-bandi “g” kichik bandida nazarda tutilgan asosga koʻra oʻtkazilmagan deb hisoblanishi munosabati bilan qaytadan oʻtkazilgan takroriy auksionlar bundan mustasno. 61. “E-auksion” elektron savdo platformasida onlayn-auksion orqali sotiladigan strategik turdagi foydali qazilmalarni oʻz ichiga olgan yer qaʼri uchastkalari roʻyxati har yili, lekin bir yilda kamida bir marta Oʻzbekiston Respublikasi Togʻ-kon sanoati va geologiya vazirligi huzuridagi “Yer qaʼridan foydalanish markazi” davlat muassasasi tomonidan aniqlangan holda shakllantiriladi. 62. Oʻzbekiston Respublikasi Togʻ-kon sanoati va geologiya vazirligi huzuridagi “Yer qaʼridan foydalanish markazi” davlat muassasasi yer qaʼri uchastkalari roʻyxatini shakllantirgandan keyin har bir yer qaʼri uchastkasi boʻyicha tegishli maʼlumotlarni tayyorlaydi va yer qaʼri uchastkalaridan foydalanish huquqini auksionga qoʻyish boʻyicha qaror qabul qiladi. 63. Yer qaʼri uchastkalaridan foydalanish huquqini auksionga qoʻyish toʻgʻrisidagi qarorda quyidagilar koʻrsatiladi: yer qaʼri uchastkasining nomi (yoki raqami) va joylashgan yeri (geografik koordinatali nuqtalari, WGS-84 xalqaro geografik tizimdagi geolokatsiyasi); yer qaʼri uchastkasidan foydalanish maqsadi; yer qaʼri uchastkasi joylashgan yerning fotosurati (15x20 sm); yer uchastkasining maydoni (gektarda); yer qaʼri uchastkasi toʻgʻrisida umumiy geologik va boshqa maʼlumotlar; savdoga qoʻyilayotgan yer qaʼri uchastkalaridan foydalanish huquqining boshlangʻich narxi; yer qaʼri uchastkasidan foydalanish, shu jumladan, ushbu yer uchastkasidan ijara huquqi asosida foydalanish shartlari loyihasi; yer qaʼrini geologik jihatdan oʻrganish boʻyicha ishlarni moliyalashtirgan yuridik shaxslarning oʻzlari razvedka qilgan konda kavlash ishlariga mutlaq huquqi mavjudligi toʻgʻrisida maʼlumot; qonunchilikda belgilangan tartibda operator tomonidan soʻralgan boshqa hujjatlar ham taqdim etiladi. 64. Takroriy auksionning boshlanish (oʻtkazish) sanasi va lot haqidagi axborot kamida 30 kun oldin operatorning veb-portalida joylashtiriladi. 65. Auksion narxlarni oshirib borish tamoyili boʻyicha oʻtkaziladi. 66. Ishtirokchilar yer qaʼri uchastkasidan foydalanish shartlarini “E-auksion” elektron savdo platformasida lot boʻyicha ariza berish jarayonida ERI bilan tasdiqlaydi (imzolaydi). Bunda yer qaʼri uchastkasidan foydalanish shartlarini ERI bilan imzolamagan talabgorlar onlayn-auksion savdolariga qoʻyilmaydi. ERI bilan imzolangan yer qaʼri uchastkasidan foydalanish shartlari yer uchastkasidan ijara huquqi asosida foydalanish shartlarini ham nazarda tutadi va ijara shartnomasi kuchiga ega boʻladi. 67. Yer qaʼri uchastkasidan foydalanish huquqi boʻyicha auksionda ishtirok etish uchun zakalat puli quyidagicha belgilanadi: geologik jihatdan oʻrganish uchun — auksion obyekti boshlangʻich narxining 100 foizi miqdorida; foydali qazilmalarni kavlab olish uchun — auksion obyekti boshlangʻich narxi BHMning 4 ming baravarigacha boʻlganda, ushbu narxning 50 foizi, BHMning 4 ming baravariga teng va BHMning 20 ming baravarigacha — 20 foiz hamda BHMning 20 ming baravariga teng va undan yuqori qiymatda — 10 foiz miqdorida; qimmatbaho metallarni oltin izlovchilar usulida qazib olish faoliyati uchun — auksion obyekti boshlangʻich narxining 100 foizi miqdorida. 68. Yer qaʼrini geologik oʻrganishga doir ishlarni moliyalashtirgan yuridik shaxslar ular tomonidan qidirilgan kondan foydali qazilmalarni qazib olishga ruxsatnoma olish uchun berilgan mutlaq huquq muddati tugagandan soʻng auksionda ishtirok etgan taqdirda, kondan foydalanish huquqi uchun ruxsatnoma olishga ustunlik huquqi saqlab qolinadi. Oʻzbekiston Respublikasi Togʻ-kon sanoati va geologiya vazirligi huzuridagi “Yer qaʼridan foydalanish markazi” davlat muassasasi tomonidan ishtirokchining ustunlik huquqi mavjudligi toʻgʻrisida operatorga taqdimnoma kiritilganda, ustunlik huquqi berilishi inobatga olinadi. Ustunlik huquqi auksion ishtirokchisiga auksionda gʻolib boʻlgan taqdirda, yer qaʼri uchastkalaridan foydalanish huquqining qiymatini toʻlashda ushbu obyekt boshlangʻich narxining oʻn foizi miqdorida chegirma qoʻllash huquqini beradi. Bunda auksion gʻolibi tomonidan operatorga auksion obyektining sotish qiymati toʻliq toʻlab beriladi va operator tomonidan chegirma summasi auksion gʻolibining shaxsiy hisobvaragʻiga qaytariladi. 69. Operator auksion gʻolibi tomonidan sotib olish (ijaraga olish) toʻlovlari toʻliq toʻlangandan soʻng keyingi ish kunidan kechiktirmay auksion gʻolibiga bayonnoma rasmiylashtiradi hamda mazkur bayonnomani va gʻolib tomonidan imzolangan yer qaʼridan foydalanish shartlarini auksion gʻolibining va buyurtmachi (Oʻzbekiston Respublikasi Togʻ-kon sanoati va geologiya vazirligi huzuridagi “Yer qaʼridan foydalanish markazi” davlat muassasasi)ning shaxsiy kabinetiga elektron shaklda yuboradi, shuningdek, tegishli axborotni oʻz veb-portalida joylashtiradi. Operator bayonnoma va yer qaʼridan foydalanish shartlarini QR-kod (matrik shtrixli kod) bilan rasmiylashtiradi. 70. Oʻzbekiston Respublikasi Togʻ-kon sanoati va geologiya vazirligi huzuridagi “Yer qaʼridan foydalanish markazi” davlat muassasasi bir ish kuni mobaynida bayonnoma asosida yer qaʼri uchastkalaridan foydalanish huquqi uchun tegishli ruxsatnomani ERI bilan imzolangan va QR-kod (matrik shtrixli kod) bilan rasmiylashtirilgan holda, savdo platformasi orqali operatorga yuboradi. 71. Operator rasmiylashtirilgan ruxsatnomani auksion gʻolibining shaxsiy kabinetiga yuboradi va auksion gʻolibi tomonidan obyekt qabul qilib olinganligi tasdiqlangandan soʻng bir ish kuni mobaynida Oʻzbekiston Respublikasi Togʻ-kon sanoati va geologiya vazirligi huzuridagi “Yer qaʼridan foydalanish markazi” davlat muassasasiga pul mablagʻlarining unga tegishli boʻlgan ulushini (operator xizmat haqi chegirilgan holda) oʻtkazib beradi. Operator auksion natijalari toʻgʻrisidagi bayonnoma va ruxsatnoma nusxalarini ikki ish kuni ichida elektron pochta orqali yer qaʼri uchastkasi joylashgan tuman (shahar) hokimligiga joʻnatadi. 72. Operator tomonidan bir ish kunida savdo platformasida sotishdan olingan pul mablagʻlarining auksionni tashkil qilish xizmatlari uchun yer qaʼri uchastkasining sotilgan narxidan bir foizi operator hisobvaragʻiga, shuningdek: strategik turdagi yer qaʼri uchastkasidan foydalanish huquqini savdo platformasida sotishdan olingan pul mablagʻlari ketma-ketlik bilan quyidagi tartibda taqsimlanadi: boshlangʻich narxining uch foizi hamda boshlangʻich narx bilan sotilgan narx oʻrtasidagi farq summasining oʻn foizi Oʻzbekiston Respublikasi Togʻ-kon sanoati va geologiya vazirligining hisobvaragʻiga, boshlangʻich narxiga teng mablagʻ Oʻzbekiston Respublikasi Davlat budjetiga, qolgan mablagʻlar Tadbirkorlik infratuzilmasini rivojlantirish jamgʻarmasiga yoʻnaltirish uchun Qoraqalpogʻiston Respublikasining respublika budjeti va viloyatlar mahalliy budjetiga hamda Oʻzbekiston Respublikasi Davlat budjetiga Iqtisodiyot va moliya vazirligining axborot tizimi orqali teng taqsimlangan holda oʻtkaziladi; uch foizi hamda boshlangʻich narx bilan sotilgan narx oʻrtasidagi farq summasining oʻn foizi Oʻzbekiston Respublikasi Togʻ-kon sanoati va geologiya vazirligining hisobvaragʻiga va qolgan mablagʻlar Oʻzbekiston Respublikasi Davlat budjetiga oʻtkaziladi; noruda foydali qazilmalarni oʻz ichiga olgan yer qaʼri uchastkasini sotishdan olingan pul mablagʻlarining oʻttiz foizi (operator xizmat haqi uchun olinadigan 1 foizni vazirlikka oʻtkaziladigan mablagʻdan kamaytirish hisobiga) Oʻzbekiston Respublikasi Togʻ-kon sanoati va geologiya vazirligining hisobvaragʻiga hamda yetmish foizi yer qaʼri uchastkasi joylashgan tegishli tuman (shahar)lar mahalliy budjetlariga taqsimlanadi; qimmatbaho metallarni oltin izlovchilar usulida qazib olish huquqini savdo platformasida sotishdan olingan pul mablagʻlari Oʻzbekiston Respublikasi Togʻ-kon sanoati va geologiya vazirligining hisobvaragʻiga hamda yer qaʼri uchastkasi joylashgan tegishli tuman (shahar)lar mahalliy budjetlari oʻrtasida avtomatik tarzda teng ulushlarda taqsimlanadi; Oʻzbekiston Respublikasi Togʻ-kon sanoati va geologiya vazirligiga oʻtkaziladigan mablagʻlar Oʻzbekiston Respublikasi hududida mineral xom ashyo bazasini rivojlantirish va qayta toʻldirishning yillik davlat dasturlarini amalga oshirishga, Yer qaʼridan foydalanish markazi” DM xarajatlarini, auksion va tanlov savdolarini tashkil etish bilan bogʻliq xarajatlarni moliyalashtirishga, shuningdek, vazirlikning moddiy-texnik bazasini mustahkamlash va ishchi-xodimlarini ragʻbatlantirishga maqsadli yoʻnaltiriladi. 73. Yer qaʼridan foydalanish shartlarini ishlab chiqish boʻyicha davlat komissiyasi qaroriga asosan yer qaʼri uchastkasidan foydalanish huquqi uchun ruxsatnoma berish boʻyicha tender hamda tanlovlar talabgorlarining takliflari savdo platformasi orqali elektron tarzda qabul qilinishi mumkin. 74. Tanlov obyekti tanlovga buyurtmachi tomonidan yuborilgan elektron buyurtmaga asosan chiqariladi. 75. Operator buyurtma va tanlov obyekti boʻyicha maʼlumot hamda hujjatlar talabga muvofiq deb hisoblangan taqdirda, tanlovni tashkil etish va oʻtkazish uchun ikki ish kuni ichida savdo platformasida tanlov oʻtkazilishi toʻgʻrisidagi xabarnomani eʼlon qiladi. Buyurtmachi tanlov oʻtkazish toʻgʻrisidagi xabarnomani oʻz rasmiy veb-saytlarida joylashtirib boradi. 76. Xabarnoma tanlov boshlanishidan kamida oʻttiz kun avval savdo platformasida eʼlon qilinadi. Ular quyidagilarni oʻz ichiga olishi zarur: tanlov shakli, oʻtkaziladigan sanasi, tanlov natijalarini eʼlon qilish vaqti; lot raqami va obyekt nomi; tanlovda qatnashish uchun ariza qabul qilishni yakunlash sanasi va vaqti; tanlov obyektiga oid buyurtmada koʻrsatilgan va unga ilova qilingan maʼlumot va hujjatlar; zakalat pulining miqdori; buyurtmachining manzili va telefon raqami; buyurtmachi tomonidan taqdim etilgan qoʻshimcha maʼlumotlar (agar mavjud boʻlsa); tanlov obyektini oldindan koʻrish (koʻzdan kechirish) tartibi; tanlov obyektini begonalashtirishga taqiq bor yoki yoʻqligi, shuningdek, band solingan yoki solinmaganligi haqida maʼlumot; obyektning joylashgan manzili, fotosurati va geolokatsiyasi (mavjud boʻlsa). Operator tomonidan savdo platformasida tanlov oʻtkazilishi toʻgʻrisidagi xabarnoma eʼlon qilingandan keyin tanlov shartlarini oʻzgartirishga yoʻl qoʻyilmaydi. Buyurtmachi tomonidan buyurtmani savdodan olish hamda tanlov shartlarini oʻzgartirilgan holda buyurtmani qayta yuborish holatlari bundan mustasno. 77. Talabgorning tanlovda qatnashish boʻyicha arizasini qabul qilishda avtomatik ravishda uning tanlov takliflari toʻgʻri toʻldirilgani tekshiriladi. Tanlov takliflarini mezonlar boʻyicha baholashda tanlovda qatnashish shartlariga rioya etilishi, tanlov shartlarida koʻrsatilgan maʼlumotlar mavjudligi tekshiriladi. Talabgor tomonidan taqdim etilgan tanlov takliflari toʻgʻri toʻldirilmagani yoki talablarga rioya etilmagani arizani qabul qilishni rad etish uchun asos hisoblanadi. Bu haqda uning shaxsiy kabinetiga elektron xabar yuboriladi. 78. Tanlov ikki va undan ortiq ishtirokchi mavjud boʻlganda oʻtkaziladi. Tanlovga chiqarilgan obyektlarni sotishga va oldi-sotdi shartnomasini rasmiylashtirishga faqat tanlovda kamida ikkita ishtirokchi qatnashganda ruxsat beriladi. 79. Tanlov takliflarini baholash va tanlov gʻolibini aniqlash ballar tizimi boʻyicha amalga oshiriladi. Tanlov taklifi tanlov hujjatlari mezoni va shartlariga muvofiq eng yaxshi taklifni taqdim etgan ishtirokchi tanlov gʻolibi deb eʼtirof etiladi. Ikki va undan ortiq tanlov ishtirokchilarining toʻplagan ballari teng boʻlgan taqdirda, arizani oldinroq topshirgan ishtirokchi tanlov gʻolibi deb eʼtirof etiladi. 80. Tanlov natijalari boʻyicha gʻolib, tanlov takliflari va ularga berilgan ballar tanlov oʻtkaziladigan kun soat 10:00 da (GMT+5) savdo platformasida avtomatik ravishda eʼlon qilinadi. 81. Agar arizalarni qabul qilish vaqti yakunlangan paytda faqat bir ishtirokchi tomonidan ariza berilgan boʻlsa, tanlov oʻtkazilmagan deb hisoblanadi. Tanlov oʻtkazilmagan deb hisoblangandan soʻng tanlov obyekti belgilangan tartibda takroriy tanlovga qoʻyiladi. Tanlov obyekti boʻyicha tanlov gʻolibi tomonidan taklif etilgan narxning 5 foizi besh ish kuni ichida toʻlanganligi shaxsiy kabinet orqali tasdiqlangandan soʻng bayonnoma rasmiylashtiriladi. Agar tanlov gʻolibi bayonnoma rasmiylashtirilgandan soʻng tanlov obyekti boʻyicha shartnoma imzolashdan bosh tortsa, tanlovning zaxiradagi gʻolibiga (agar ballar teng boʻlsa — arizani oldinroq berganga) taklif etgan narxining 5 foizini toʻlash uchun besh ish kunlik muddat beriladi. Tanlovning zaxiradagi gʻolibi taklif etgan narxining 5 foizini besh ish kuni davomida toʻlasa, u tanlov gʻolibi deb topilib, mazkur Nizomning 86 va 87-bandlarida nazarda tutilgan tartibda bayonnoma rasmiylashtiriladi. Belgilangan muddatda taklif etgan narxining 5 foizini toʻlamagan yoki buyurtmachi bilan shartnoma imzolashni rad etgan tanlov gʻolibi (zaxiradagi gʻolibi) tomonidan kiritilgan zakalat puli qaytarilmaydi hamda ushbu mablagʻlar operator tasarrufida qoladi. 82. Savdo platformasida texnik uzilish sodir boʻlgan taqdirda, tanlov takliflarini baholash sanasi va vaqti haqida tanlov ishtirokchilarini xabardor qilgan holda, tanlov texnik uzilish bartaraf qilingan kundan keyingi ish kunida oʻtkaziladi. 83. Tanlov quyidagi hollarda oʻtkazilmagan deb hisoblanadi: a) tanlovda qatnashish uchun birorta ham ariza tushmagan boʻlsa; b) tanlovga faqat bir nafar ishtirokchi tomonidan ariza berilgan boʻlsa; v) tanlovning gʻolibi (zaxiradagi gʻolibi) shartnomani imzolashni rad etsa; g) mazkur Nizomda belgilangan tartibda obyektni sotib olish (ijaraga olish) taklif etilgan tanlov gʻolibi (zaxiradagi gʻolibi) tomonidan belgilangan muddatda oldi-sotdi (ijara) shartnomasi rasmiylashtirilmasa. 84. Tanlov oʻtkazilmagan deb hisoblanganda, uning sabablari koʻrsatilgan holda savdo platformasida xabarnoma eʼlon qilinadi. 85. Tegishli lot boʻyicha tanlov oʻtkazilmagan deb hisoblanganda, oʻn kundan soʻng takroriy tanlov umumiy tartibda oʻtkaziladi. 86. Taklif etilgan narxning 5 foizi toʻlanganligi gʻolib tomonidan shaxsiy kabinet orqali tasdiqlangandan soʻng keyingi ish kunidan kechiktirmay tanlov gʻolibiga bayonnoma rasmiylashtiradi hamda uni tanlov gʻolibi va buyurtmachining shaxsiy kabinetiga elektron shaklda yuboradi. 87. Operator mazkur Nizomda belgilangan tartibda bayonnomani QR-kod (matrik shtrixli kod) bilan rasmiylashtiradi. Bayonnoma mazkur Nizomga 3-ilovadagi namunaviy shaklga muvofiq rasmiylashtiriladi va unda quyidagi maʼlumotlar koʻrsatiladi: tanlov oʻtkazilgan sana; bayonnoma rasmiylashtirilgan sana; tanlov gʻolibi haqida maʼlumot hamda uning tanlov takliflariga berilgan ballar; tanlov obyekti haqida maʼlumotlar; buyurtmachi va tanlov gʻolibi oʻrtasida tanlov obyekti boʻyicha shartnoma tuzish muddati. Bayonnoma tanlov obyekti boʻyicha tanlov gʻolibi va buyurtmachi oʻrtasida shartnoma tuzish uchun asos hisoblanadi. Bayonnoma rasmiylashtirilgandan soʻng oʻn ish kunidan kechiktirmay bayonnoma asosida buyurtmachi bilan tanlov gʻolibi oʻrtasida oldi-sotdi (ijara) shartnomasi tuziladi. Bayonnoma operator tomonidan yuritiladigan tanlov natijalari toʻgʻrisidagi elektron bayonnomalar reyestriga kiritiladi. Bayonnomadagi QR-kod (matrik shtrixli kod) takrorlanmas boʻlib, uning ichiga tanlov natijalari toʻgʻrisidagi elektron bayonnomalar reyestriga Internet tarmogʻi orqali havola joylashtiriladi. Bayonnoma tanlov natijalari toʻgʻrisidagi elektron bayonnomalar reyestriga kiritilgan boʻlsa, u haqiqiy hisoblanadi. Tanlov gʻolibining soʻrov xatiga koʻra bayonnoma qogʻoz shaklida chop etilib, operatorning muhri bosilgan holda unga taqdim etilishi yoki pochta orqali yuborilishi mumkin. 88. Operator tanlovni tashkil etish va oʻtkazish xizmatlari uchun quyidagicha xizmat haqi oladi: a) tanlov takliflarini baholashda asosiy mezon sifatida investitsiya, ijtimoiy va shunga oʻxshash boshqa majburiyatlar nazarda tutilgan hollarda — BHMning 5 baravari; b) tanlov takliflarini baholashda asosiy mezon sifatida sotilish narxi nazarda tutilgan hollarda — sotilgan narxining 1 foizi miqdorda. Tanlov gʻolibi tomonidan tanlov obyekti qabul qilib olingani tasdiqlangandan soʻng pul mablagʻlari (operator xizmat haqi chegirilgan holda) buyurtmachiga oʻtkazib beriladi. 89. Buyurtmachi tanlov gʻolibi bilan shartnoma tuzilgani toʻgʻrisida shartnoma tuzilgan kundan keyingi ish kunidan kechiktirmay operatorni savdo platformasi orqali xabardor qilishi shart. 90. Tanlov yakunlangandan keyin yoki oʻtkazilmagan deb hisoblangandan soʻng zakalat puli quyidagi tarzda qaytariladi: tanlovning zaxiradagi gʻolibiga ushbu Nizomning 89-bandida nazarda tutilgan holatda tanlov obyekti boʻyicha shartnoma tuzilgani toʻgʻrisidagi xabar olingan kundan boshlab uch ish kuni ichida; boshqa ishtirokchilarga tanlov yakunlangan yoki oʻtkazilmagan deb hisoblangan kundan boshlab uch ish kuni ichida. 91. Auksion yoki tanlovga qoʻyilgan obyekt buyurtmachi tomonidan yoki tegishli sud, prokuror, tergovchi va surishtiruvchining qarorlariga asosan auksion yoki tanlov boshlangunga qadar yoki ular oʻtkazilmagan deb hisoblangandan soʻng savdodan olinishi (buyurtmaga oʻzgartirish kiritish, bekor qilish, vaqtincha toʻxtatish) mumkin. Bunda auksion yoki tanlovga qoʻyilgan obyektni savdodan olish boʻyicha yozma soʻrov xati faqat savdo platformasi orqali auksion yoki tanlov oʻtkaziladigan kun soat 09:50 gacha (GMT+5) qabul qilinadi. Belgilangan muddat oʻtgandan keyin elektron soʻrovlar qabul qilish avtomatik tarzda toʻxtatiladi. Auksion yoki tanlovni oʻtkazish tartib-taomillari davom ettiriladi. 92. Sud, prokuror, tergovchi va surishtiruvchining obyektni savdodan olish toʻgʻrisidagi qarori savdo boshlangandan keyin kelib tushgan taqdirda, savdo toʻxtatilmaydi. Bunda savdo natijalarini bekor qilish sud tartibida koʻrib chiqiladi. 93. Operator soʻrov xati kelib tushganda, auksion yoki tanlov obyektini ushbu soʻrov xati kelib tushgan vaqtdan boshlab bir ish kuni ichida, biroq auksion yoki tanlov boshlangunga qadar savdodan oladi va bu haqda savdo platformasida eʼlon joylashtiradi hamda ishtirokchilar tomonidan kiritilgan zakalatni ularning soʻroviga koʻra shaxsiy hisobvaragʻiga yoki bank hisobvaragʻiga (plastik kartasiga) qaytaradi. Auksion yoki tanlov obyekti savdodan olinib, buyurtmachi soʻrov xatiga koʻra uni qayta savdoga chiqarish soʻralganda, ushbu auksion yoki tanlov obyekti qayta auksion yoki tanlovga mazkur Nizomning 21, 39, 76 va 85-bandlarida belgilangan muddatda auksion yoki tanlovga qoʻyiladi. 94. Buyurtmani savdodan olish haqidagi elektron soʻrov xati (sud, prokuror, tergovchi va surishtiruvchining qarori) auksion boshlangan yoki tanlov boʻlib oʻtgandan keyin kelib tushganda, auksion yoki tanlov obyekti qaytarib olinishiga yoʻl qoʻyilmaydi. 95. Auksion yoki tanlovni tashkil etish va oʻtkazish tartibidan tashqari boʻlgan tartib-taomillarga rioya qilinmaganligi uchun auksion yoki tanlov natijalari toʻgʻrisidagi bayonnomani bekor qilish yoki oʻzgartirishga yoʻl qoʻyilmaydi. 96. Savdo platformasida pul mablagʻlari harakati (zakalatni kiritish va qaytarish, toʻlovni amalga oshirish, gʻolib tomonidan toʻlangan mablagʻlarni buyurtmachiga oʻtkazish hamda boshqalar) elektron tizim orqali avtomatik ravishda (inson omili aralashuvisiz) amalga oshiriladi. Savdo platformasida lot qiymati toʻliq toʻlanishi talab etilmaydigan auksion yoki tanlov obyektlari boʻyicha mulk yoki huquqning toʻliq qiymati buyurtmachi va gʻolib oʻrtasida imzolangan shartnomaga asosan toʻlanadi. Bunda lot qiymatini boʻlib-boʻlib toʻlash va/yoki boshqa shartlar boʻyicha buyurtmachi va gʻolib oʻrtasida imzolanadigan shartnomada operator taraf hisoblanmaydi. 97. Operatorga xizmat koʻrsatuvchi bankda buyurtmachi va ishtirokchi mablagʻlarini saqlash, auksion yoki tanlov natijalari boʻyicha toʻlovlarni amalga oshirish uchun talab qilib olingunga qadar ikkilamchi depozit hisobvaraqlari ochiladi. Operatorning bankdagi hisobvaraqlari qoldigʻi boʻyicha oladigan daromadlari auksion va tanlov savdolariga chiqarilgan obyektlar boʻyicha reklama targʻibot ishlari xarajatlariga hamda auksion va tanlov savdolarini tashkil etish bilan bogʻliq xarajatlarni moliyalashtirishga, shuningdek, operatorning moddiy-texnik bazasini mustahkamlash va ishchi-xodimlarini ragʻbatlantirishga maqsadli yoʻnaltirilishi mumkin. 98. Auksion yoki tanlov natijalari boʻyicha pul mablagʻlari operatorning maxsus hisobvaragʻida yigʻiladi va auksion yoki tanlov gʻolibi (xaridor) tomonidan dasturdagi shaxsiy kabineti orqali obyektni qabul qilib olganligi tasdiqlagandan soʻng ular buyurtmachi hisobvaragʻiga (operator xizmat haqi chegirilgan holda) oʻtkaziladi. Gʻolib tomonidan obyekt qabul qilib olinganligi yoki qabul qilish rad etilganligi gʻolibga bayonnoma yuborilgan vaqtdan boshlab uch oy ichida savdo platformasi orqali tasdiqlanishi lozim, savdo boʻyicha xabarnomada obyektni topshirishning boshqacha aniq muddati belgilangan holatlar bundan mustasno. Gʻolib mazkur muddat ichida obyekt qabul qilib olinganligini tasdiqlamasa, obyekt gʻolib tomonidan qabul qilingan hisoblanadi hamda keyingi harakatlar mazkur bandning birinchi xatboshisida belgilangan tartibda amalga oshiriladi. Belgilangan muddat davomida taraflar (buyurtmachi va gʻolib) kelishuvga erishmagan taqdirda, pul mablagʻlari (operator xizmat haqi chegirilgan holda) buyurtmachi hisob-raqamiga oʻtkaziladi. Bunda taraflar oʻrtasida nizo kelib chiqsa, ushbu nizoli masala sud tartibida hal etiladi. Auksion gʻolibi tomonidan mulkni qabul qilib olmaslikning quyidagi hollarida gʻolib tomonidan toʻlangan toʻlovlar, shu jumladan, zakalat puli (operator tomonidan buyurtmachiga oʻtkazib berilgan mablagʻlar bilan birga) buyurtmachi tomonidan uch ish kuni ichida toʻlab berilishi shart: auksionda sotilgan mol-mulk auksion obyektining koʻrsatilgan texnik tavsiflariga mos kelmasa; mol-mulk auksionda sotilgunga qadar uchinchi shaxslarning egaligiga oʻtib ketgan boʻlsa va bu holat auksion yakunlanganidan soʻng aniqlansa. 981. Gʻolib obyektni qabul qilishdan bosh tortgan hollarda, bu haqda buyurtmachining savdo platformasidagi shaxsiy kabinetiga xabarnoma yuboriladi. Bunda buyurtmachi tomonidan qisqa muddatlarda, biroq mazkur Nizomning 98-bandi ikkinchi xatboshisida belgilangan muddatdan kechiktirmay gʻolibning obyektni qabul qilishdan bosh tortganligi yuzasidan munosabat bildirilishi lozim. Gʻolibning obyektni qabul qilishdan bosh tortganligi yuzasidan belgilangan muddatda buyurtmachi tomonidan munosabat bildirilmagan taqdirda, ushbu holat buyurtmachi tomonidan asossiz deb topilgan hisoblanadi. Gʻolibning obyektni qabul qilishdan bosh tortganligi buyurtmachi tomonidan asosli deb topilgan hollarda, buyurtmachidan obyektning sotilgan qiymatining 10 foizi miqdorida toʻlov undiriladi. Bunday hollarda buyurtmachi tomonidan savdo platformasidagi shaxsiy hisobvaragʻini talab etilgan miqdorgacha boʻlgan pul mablagʻlari bilan oldindan toʻldirilishi talab etiladi. Mazkur pul mablagʻlari operator tasarrufida qoldiriladi. Bunda mazkur bandning uchinchi xatboshisida belgilangan hollarda buyurtmachiga yetkazilgan zarar keyinchalik qonunchilikda belgilangan tartibda aybdor shaxslardan undirib olinishi mumkin. 982. Gʻolib obyektni qabul qilishdan bosh tortgan taqdirda, ushbu holat yuzasidan buyurtmachi tomonidan munosabat bildirilgunga qadar, biroq koʻpi bilan mazkur Nizomning 98-bandi ikkinchi xatboshisida belgilangan muddat davomida obyektni qaytadan qabul qilish huquqi saqlanib qoladi. 99. Buyurtmachi va ishtirokchilarning shaxsiy hisobvaraqlari holati toʻgʻrisidagi maʼlumotlar sir saqlanadi va uchinchi shaxslarga oshkor qilinishiga yoʻl qoʻyilmaydi, qonunchilikda nazarda tutilgan hollar bundan mustasno. 100. Buyurtmachi auksion yoki tanlov obyektiga vakolatli organlar tomonidan qoʻyilgan taqiqlarni olib tashlash masalasini toʻliq hal etishi hamda auksion yoki tanlov obyektini gʻolibga zarar yetkazilmagan holda topshirishi shart. Operator auksion yoki tanlov obyektini saqlash, topshirish-qabul qilish jarayonida ishtirok etmaydi va uning oqibatlari uchun javobgar hisoblanmaydi. 101. Balansda saqlovchi va buyurtmachi sotilgan (ijaraga berilgan) auksion yoki tanlov obyektining auksion yoki tanlov gʻolibiga topshirilgunga qadar xususiyatini yoʻqotmagan holda saqlanishini taʼminlash, mol-mulk buyurtmada koʻrsatilgan fotosuratga muvofiqligi va topshirish-qabul qilish dalolatnomasining oʻz vaqtida rasmiylashtirilishi hamda mazkur Nizomga muvofiq taqdim etiladigan maʼlumotlarning haqqoniyligi uchun javobgar hisoblanadi. 102. Operator auksion yoki tanlovni oʻtkazish qoidalarini elektron savdolarni oʻtkazishda foydalaniladigan dasturiy-texnik vositalardan hamda ushbu Nizomdan kelib chiqib belgilaydi va savdo platformasida eʼlon qiladi. 103. Operator savdo platformasida oʻtkazilishi rejalashtirilgan profilaktika tadbirlari haqidagi maʼlumotni kamida oʻttiz kun oldin eʼlon qiladi va ishtirokchilarning shaxsiy kabineti, elektron pochta manzili va mobil telefon raqamiga yuboradi. 104. Ushbu Nizom talablari buzilishida aybdor shaxslar qonunchilik hujjatlariga muvofiq javob beradilar. Bosqichlar Subyektlar Tadbirlar Muddatlar 1-bosqich Buyurtmachi (auksion yoki tanlovni tashkil etish va oʻtkazib berish haqida buyurtma yuborgan jismoniy va yuridik shaxslar) 1. “Elektron onlayn-auksionlarni tashkil etish” AJ (keyingi oʻrinlarda — operator) bilan elektron auksion va tanlovlarni oʻtkazish boʻyicha xizmat koʻrsatishga shartnoma tuzish. 1. Elektron buyurtma berish sanasiga qadar. 2. Buyurtmachi elektron savdo platformada roʻyxatdan oʻtish. 2. Auksion va tanlovni eʼlon qilish sanasiga qadar. 3. Obyektni elektron auksion va tanlovga qoʻyish uchun operatorga elektron buyurtma berish. 3. Xabarnoma operatorning veb-portaliga joylashtirilishiga qadar. 2-bosqich Operator “Elektron onlayn-auksionlarni tashkil etish” AJ 1. Elektron auksion va tanlov oʻtkazilishi haqida veb-portalga xabarnoma joylashtirish. 1. Buyurtmachining elektron buyurtmasi qabul qilib olingan kundan keyingi ish kuni elektron auksion yoki tanlov oʻtkazish kunidan kamida 30 kun oldin (strategik turdagi foydali qazilmalar yer qaʼri uchastkalari boʻyicha kamida 60 kun). 2. Talabgorlardan ariza qabul qilish. 2. Xabarnoma joylashtirilgan kundan boshlab elektron auksion yoki tanlov oʻtkazilishi belgilangan kun soat 9-00 ga (GMT+5) qadar platforma orqali qabul qilinadi. 3-bosqich Ariza beruvchi (jismoniy va yuridik shaxslar) 1. Veb-portalda roʻyxatdan oʻtish va auksion (tanlov) qoidalari, elektron savdo platformasining tartib-taomillarini qabul qilgani yuzasidan elektron shartnoma imzolash. 1. Elektron auksion yoki tanlovda ishtirok etish uchun ariza berish sanasiga qadar. 2. Shaxsiy hisobvaraqni zakalat pulini oʻtkazishga talab etiladigan miqdordagi pul mablagʻlari bilan toʻldirish. 3. Ariza elektron koʻrinishda yuboriladi. 2-3. Ariza, xabarnoma joylashtirilgan kundan boshlab elektron auksion yoki tanlov oʻtkazilishi belgilangan kun soat 9-00 ga (GMT+5) qadar platforma orqali qabul qilinadi. 4. Ishtirokchi shaxsiy kabineti orqali zakalat pulini toʻlash. 4. Xabarnomada koʻrsatilgan zakalat miqdoridan kam boʻlmagan mablagʻni kiritadi. 4-bosqich Operator “Elektron onlayn-auksionlarni tashkil etish” AJ 1. Elektron auksion savdosi operatorning veb-portalida avtomatik tarzda oʻtkaziladi. 1. Auksionda soat 10:00 dan boshlab taklifni tasdiqlash uchun oldingi taklif tasdiqlangan vaqtdan boshlab 10 daqiqadan vaqt beriladi va gʻolib aniqlangunga qadar davom etadi. 2. Tanlov savdosi operatorning veb-portalida avtomatik tarzda oʻtkaziladi. 2. Tanlov natijalari boʻyicha ishtirokchilarning roʻyxati, ularning tanlov takliflari va ularga berilgan ballar tanlov oʻtkaziladigan kun soat 10-00 da (GMT+5) platformada avtomatik ravishda eʼlon qilinadi. 5-bosqich Auksion gʻolibi Tanlov gʻolibi 1. Lot qiymati bazaviy hisoblash miqdorining besh ming baravarigacha boʻlganda. 1. Oʻn ish kun ichida toʻlov toʻliq amalga oshiriladi. 2. Lot qiymati bazaviy hisoblash miqdorining besh ming baravariga teng yoki undan ortiq boʻlganda. 2. Oʻn besh ish kun ichida toʻlov toʻliq amalga oshiriladi. 3. Platformada lot qiymati toʻliq toʻlanishi talab etilmaydigan auksion obyektlari boʻyicha ishtirokchi obyektni sotib olish toʻgʻrisidagi yoki buyurtmachi bilan tegishli shartnoma tuzish haqidagi taklif qabul qilinganligini (akseptni) tasdiqlaydi. 3. Besh ish kuni ichida operatorning xizmat haqiga yetarli mablagʻni toʻlaydi. 1. Tanlov takliflarini baholash va tanlov gʻolibini aniqlash. 1. Tanlovni oʻtkazish uchun belgilangan kun va vaqtda. 2. Tanlov ishtirokchisi obyektni sotib olish toʻgʻrisidagi yoki buyurtmachi bilan tegishli shartnoma tuzish haqidagi taklif qabul qilinganligini (akseptni) tasdiqlaydi. 2. Besh ish kuni ichida operatorning xizmat haqiga yetarli mablagʻni toʻlaydi. 6-bosqich Operator “Elektron onlayn-auksionlarni tashkil etish” AJ 1. Auksion yoki tanlov natijalari operatorning veb-portalida eʼlon qilish. 1. Auksion yoki tanlov yakunlangan zahoti. 2. QR-kodini qoʻllash orqali auksion yoki tanlov natijalari toʻgʻrisidagi elektron bayonnomani rasmiylashtirish. 2. Obyekt qiymati (operator xizmat haqiga yetarli mablagʻ) toʻlangandan soʻng keyingi ish kunidan kechiktirmay. 3. Bayonnomani auksion yoki tanlov gʻolibining va Buyurtmachining kabinetiga yuborish. 3. Bayonnoma rasmiylashtirilgandan soʻng. 4. Kelib tushgan pul mablagʻlarini taqsimlash. 4. Auksion gʻolibi tomonidan obyekt qabul qilinganligi tasdiqlangandan soʻng 3 ish kuni ichida. 1. Oʻzbekiston Respublikasi Raqamli texnologiyalar vazirligi va uning huzuridagi “Raqamli hukumat loyihalarini boshqarish markazi” davlat muassasasi. 2. Oʻzbekiston Respublikasi Adliya vazirligi. 3. Oʻzbekiston Respublikasi Ichki ishlar vazirligi va uning Yoʻl harakati xavfsizligi bosh boshqarmasi. 4. Oʻzbekiston Respublikasi Davlat soliq qoʻmitasi. 5. Oʻzbekiston Respublikasi Togʻ-kon sanoati va geologiya vazirligi huzuridagi “Yer qaʼridan foydalanish markazi” davlat muassasasi. 6. Oʻzbekiston Respublikasi Ekologiya va atrof-muhitni muhofaza qilish davlat qoʻmitasi. 7. Oʻzbekiston Respublikasi Davlat statistika qoʻmitasi. 8. Oʻzbekiston Respublikasi Adliya vazirligi huzuridagi Personallashtirish agentligi. 9. Oʻzbekiston Respublikasi Davlat soliq qoʻmitasi huzuridagi Kadastr agentligi. 10. Oʻzbekiston Respublikasi Davlat aktivlarini boshqarish agentligi. 11. Oʻzbekiston Respublikasi Turizm va sport vazirligi huzuridagi Madaniy meros agentligi. 12. Oʻzbekiston Respublikasi Monopoliyaga qarshi kurashish qoʻmitasi. 13. Oʻzbekiston Respublikasi Vazirlar Mahkamasi huzuridagi Agrosanoat majmui ustidan nazorat qilish inspeksiyasi. 1. Vazirlar Mahkamasining 2009-yil 31-dekabrdagi 343-son qarori (Oʻzbekiston Respublikasi QT, 2009-y., 12-son, 84-modda) bilan tasdiqlangan Budjet tashkilotlari va davlat unitar korxonalarining asosiy vositalarini hamda qurilishi tugallanmagan obyektlarini sotish, shuningdek ularni sotishdan tushgan pul mablagʻlarini taqsimlash tartibi toʻgʻrisidagi nizomda: a) 5-bandda: uchinchi xatboshidagi “E-ijro auksion” yagona elektron savdo maydonchasida” soʻzlari “E-auksion” elektron savdo platformasida” soʻzlari bilan almashtirilsin; toʻrtinchi xatboshidagi “E-ijro auksion” yagona elektron savdo maydonchasining” soʻzlari “E-auksion” elektron savdo platformasining” soʻzlari bilan almashtirilsin; beshinchi xatboshidagi “E-ijro auksion” yagona elektron savdo maydonchasida” soʻzlari “E-auksion” elektron savdo platformasida” soʻzlari bilan almashtirilsin; b) 8-bandning toʻrtinchi xatboshidagi “E-ijro auksion” yagona elektron savdo maydonchasida” soʻzlari “E-auksion” elektron savdo platformasida” soʻzlari bilan almashtirilsin; v) 12-bandning uchinchi va toʻrtinchi xatboshilaridagi “E-ijro auksion” yagona elektron savdo maydonchasida” soʻzlari “E-auksion” elektron savdo platformasida” soʻzlari bilan almashtirilsin. 2. Vazirlar Mahkamasining “Davlat mulki obyektlarini xususiylashtirish tartibi toʻgʻrisidagi nizomlarni tasdiqlash haqida” 2014-yil 6-oktabrdagi 279-son qarorida: a) 1-bandda: oltinchi xatboshi chiqarib tashlansin; yettinchi va sakkizinchi xatboshilar tegishlicha oltinchi va yettinchi xatboshilar deb hisoblansin; b) 3-ilovada: 2-bandning toʻrtinchi xatboshidagi “E-ijro auksion” elektron savdo maydonlarida” soʻzlari “E-auksion” elektron savdo platformasida” soʻzlari bilan almashtirilsin; 261, 31, 471 va 67-bandlardagi “E-ijro auksion” elektron savdo maydonida” soʻzlari “E-auksion” elektron savdo platformasida” soʻzlari bilan almashtirilsin; v) 4-ilovaning 2-bandi uchinchi xatboshidagi, 301, 351, 501, 711-bandlaridagi “E-ijro auksion” elektron savdo maydonida” soʻzlari “E-auksion” elektron savdo platformasida” soʻzlari bilan almashtirilsin; g) 5-ilova oʻz kuchini yoʻqotgan deb hisoblansin. 3. Vazirlar Mahkamasining “Davlat aktivlarini sotishda va ijaraga berishda elektron savdolarni joriy etish chora-tadbirlari toʻgʻrisida” 2018-yil 22-martdagi 209-son qarorining 2-bandi birinchi xatboshidagi va 4-bandi oltinchi xatboshidagi “E-ijro auksion” elektron savdo maydonchasida” soʻzlari “E-auksion” elektron savdo platformasida” soʻzlari bilan almashtirilsin. 4. Vazirlar Mahkamasining “Davlat mulki obyektlarini sotish va davlat mulkini ijaraga berish boʻyicha elektron savdolar oʻtkazish tartibi toʻgʻrisidagi nizomni tasdiqlash haqida” 2018-yil 16-iyundagi 454-son qarorida: a) 1-banddagi “elektron savdolar oʻtkazish” soʻzlaridan keyin “uchun materiallar tayyorlash” soʻzlari qoʻshilsin; b) Davlat mulki obyektlarini sotish va davlat mulkini ijaraga berish boʻyicha elektron savdolar oʻtkazish tartibi toʻgʻrisidagi nizom quyidagi tahrirda bayon etilsin: 1. Ushbu Nizom elektron shaklda oʻtkaziladigan auksionlar va tanlovlar vositasida masʼuliyati cheklangan jamiyatlarning ustav fondlaridagi (ustav kapitallaridagi) davlat ulushlarini, davlat koʻchmas mulk obyektlarini sotish hamda davlat mulkini nodavlat yuridik va jismoniy shaxslarga ijaraga berish uchun materiallar tayyorlash tartibini belgilaydi. 2. Ushbu Nizomning amal qilishi quyidagi holatlarda yuzaga keladigan munosabatlarga: a) davlat mulki obyektlarini: sudning qarori asosida sotishda; erkin iqtisodiy zonalar, texnoparklar va kichik sanoat zonalari hududlarida joylashgan davlat mulki obyektlarini sotishda; Davlat mulkini sotishda tender savdolarini oʻtkazish boʻyicha davlat komissiyasining (keyingi oʻrinlarda — Davlat tender komissiyasi) qarori asosida, agar uning qarorida boshqacha holat nazarda tutilgan boʻlmasa; Oʻzbekiston Respublikasi Prezidenti yoki Vazirlar Mahkamasining qarorlari asosida sotishda, agar ushbu qarorlarda boshqacha holat nazarda tutilgan boʻlmasa; b) quyidagilarni: davlat mulki obyektlarini nol stavka boʻyicha ijaraga berishda; erkin iqtisodiy zonalar, texnoparklar va kichik sanoat zonalari hududida joylashgan davlat mol-mulkini ijaraga berishda; koʻchar mulkni ijaraga berishda; Oʻzbekiston Respublikasi Prezidenti yoki Vazirlar Mahkamasining qarorlari asosida ijaraga berishda, agar ushbu qarorlarda boshqacha holat nazarda tutilgan boʻlmasa, tatbiq etilmaydi. 3. Ushbu Nizomning maqsadlari uchun quyidagi asosiy tushunchalardan foydalaniladi: ijarachi — davlat mulkining ijara shartnomasini ushbu Nizomda belgilangan shartlar asosida va tartibda tuzgan nodavlat yuridik yoki jismoniy shaxs; ijaraga beruvchi — Oʻzbekiston Respublikasi Davlat aktivlarini boshqarish agentligi huzuridagi Boʻsh turgan obyektlardan samarali foydalanishni tashkil etish markazining Qoraqalpogʻiston Respublikasi, viloyatlar va Toshkent shahar hududiy boshqarmalari; balansda saqlovchi — sotiladigan (ijaraga beriladigan) davlat mulki obyekti biriktirilgan yuridik shaxs; davlat mulki — davlat korxonalari va budjet tashkilotlariga biriktirilgan mol-mulk, shuningdek, ommaviy mulkni tasarruf etuvchi yoxud vakolatli davlat organi tomonidan yuridik shaxslarga tasarruf etish huquqisiz (davlat mulki obyektlarini investitsiya majburiyatlari va boshqa majburiyatlar bilan sotish hollari bundan mustasno) berilgan yuridik shaxslarning mol-mulki (shu jumladan, texnoparklar hududidagi davlat mulki); investitsiya majburiyatlari — pul bilan baholanadigan va qonunchilik hujjatlariga zid boʻlmagan shakllarda amalga oshiriladigan davlat mulki obyektini sotishda davlat mulki obyektiga investitsiyalarni amalga oshirish boʻyicha xaridor tomonidan qabul qilinadigan majburiyatlar; tanlov hujjatlari — davlat mulki obyektining texnik tartiboti, tijorat, tashkiliy va boshqa xususiyatlari haqida hamda tanlovning shartlari va tartiboti haqida boshlangʻich maʼlumotni oʻz ichiga olgan, “E-auksion” elektron savdo platformasida sotuvchi tomonidan belgilanadigan tanlovni oʻtkazish qoidalari, tanlov taklifining shakllaridan iborat boʻlgan hujjatlar toʻplami; tanlov taklifi — tanlov hujjatlarida belgilanadigan shartlarda shartnomani tuzish taklifi; boshlangʻich narx — davlat mulki obyektini savdolarga qoʻyishda sotuvchi tomonidan qoʻyilgan narx; davlat mulki obyektlari — davlatga mulk huquqi asosida tegishli boʻlgan koʻchmas mulk, mulkiy huquqlar va davlat ulushlari; operator — “E-auksion” elektron savdo platformasida elektron onlayn-auksionlarni (tanlovlarni) tashkil etish va oʻtkazish vakolati berilgan Oʻzbekiston Respublikasi Davlat aktivlarini boshqarish agentligi huzuridagi “Elektron onlayn-auksionlarni tashkil etish markazi” davlat unitar korxonasi; gʻolib — davlat mulki obyekti uchun eng yuqori narxni taklif etgan yoki uning tanlov taklifi tanlovning shartlariga eng yuqori darajada mos boʻlgan savdolar ishtirokchisi; xaridor — sotuvchi bilan davlat mulki obyektining oldi-sotdi shartnomasini (keyingi oʻrinlarda — oldi-sotdi shartnomasi) tuzgan savdolar gʻolibi; sotuvchi — Oʻzbekiston Respublikasi Davlat aktivlarini boshqarish agentligi (keyingi oʻrinlarda — Agentlik) yoki uning hududiy boshqarmasi; ijtimoiy majburiyatlar — davlat mulki obyektini sotishda xaridor tomonidan qabul qilinadigan, pul bahosiga ega boʻlmagan va qonunchilik hujjatlariga zid boʻlmagan shakllarda amalga oshiriladigan majburiyatlar; “E-auksion” elektron savdo platformasi (keyingi oʻrinlarda — platforma) — elektron onlayn-auksionlar va tanlovlarni tashkil etish va oʻtkazish uchun zarur axborotni kiritish, saqlash va qayta ishlash, shuningdek, istagi boʻlgan jismoniy va yuridik shaxslarning bunday auksionlar va tanlovlar jarayonlariga bevosita kirish va ishtirok etish imkonini taʼminlaydigan axborot tizimi; tanlov shartlari — tanlovni oʻtkazish tartibi, davlat mulki obyektlarining soni va oʻlchamlari, ular boʻyicha majburiyatlar, ishtirokchilarga qoʻyiladigan investitsion va ijtimoiy majburiyatlar hamda talablar yuzasidan sotuvchi tomonidan belgilanadigan shartlar; elektron onlayn-auksion (keyingi oʻrinlarda — auksion) — xaridorni (ijarachini) musobaqa asosida aniqlash boʻyicha platformada oʻtkaziladigan savdolar shakli, bunda davlat mulki obyektining oldi-sotdi (ijara) shartnomasini tuzish huquqiga ommaviy tarzda eng katta narxni taklif etgan ishtirokchi ega boʻladi; elektron hujjat — elektron shaklda qayd etilgan, elektron raqamli imzo (keyingi oʻrinlarda — ERI) bilan tasdiqlangan axborot. Elektron hujjat bitimni amalga oshirishning isboti sifatida qoʻllanishi mumkin; elektron tanlov (keyingi oʻrinlarda — tanlov) — platformada ishtirokchilar tomonidan tanlov hujjatlarining mezonlari va shartlariga muvofiq taqdim etilgan eng yaxshi takliflarni tanlash yoʻli bilan xaridorni aniqlash boʻyicha savdolarning shakli. 4. Balansda saqlovchi savdolarda sotiladigan (ijaraga beriladigan) davlat mulki obyektidan foydalanish imkonini va uning xaridorga (ijarachiga) oʻtish paytigacha saqlanishini taʼminlaydi va u haqdagi maʼlumotning haqqoniyligi uchun javob beradi. 5. Davlat mulki obyektlarini sotish va davlat mulkini ijaraga berish uchun materiallar ushbu Nizomga 1-ilovaga muvofiq sxema boʻyicha tayyorlanadi. 6. Operator savdolarni oʻtkazish qoidalari va reglamentini belgilaydi va uning barcha manfaatdor shaxslarning tanishib chiqishi uchun, shu jumladan, platformada tanishish uchun doimiy ochiqligini taʼminlashi shart. 7. Boshlangʻich narx sotib olish qiymati boʻyicha — davlat mulki obyekti (ulushi) qiymatini baholash toʻgʻrisida baholash tashkilotining hisobotida va baholash toʻgʻrisidagi hisobotning ishonchliligini ekspertizadan oʻtkazish natijalari haqidagi ekspert xulosasida belgilangan miqdorda belgilanadi. 8. Savdolarni oʻtkazish uchun sotuvchi (ijaraga beruvchi): operator bilan platformada savdolarni oʻtkazish boʻyicha elektron xizmatlar koʻrsatilishi yuzasidan shartnoma tuzadi; sotiladigan (ijaraga beriladigan) davlat mulki obyektlari toʻgʻrisidagi axborotni qonunchilik hujjatlarida belgilangan tartibda oshkor qiladi; operatorga buyurtma va unga ilova qilinadigan elektron hujjatlarning namunalari yuborilishini taʼminlaydi; qonunchilik hujjatlariga muvofiq boshqa funksiyalarni bajaradi. 9. Operator sotuvchi yoki ijaraga beruvchi bilan tuzilgan shartnomaga muvofiq elektron xizmatlarni koʻrsatadi. 10. Savdolarni oʻtkazishga tayyorgarlik sotuvchining (ijaraga beruvchining) ichki tartibotlariga va ushbu Nizomga muvofiq amalga oshiriladi. 11. Savdolar oʻtkazilishi toʻgʻrisidagi xabarnomani eʼlon qilishdan oldin sotuvchi (ijaraga beruvchi) har bir sotiladigan (ijaraga beriladigan) davlat mulki obyekti boʻyicha operatorga yuboriladigan buyurtmaga quyidagilarni ilova qiladi: a) sotish (ijara) obyekti yuzasidan maʼlumot, ushbu Nizomga 2 — 4-ilovalarga muvofiq; b) sotish (ijara) obyektining balansda saqlovchisi haqidagi maʼlumot (pochta va elektron manzil, telefon, faks); v) ijaraga beriladigan binolar va inshootlar boʻyicha ijara haqini hisoblash (ijara haqining tayanch stavkasi); g) mavjud yuklatilgan majburiyatlar toʻgʻrisidagi maʼlumot; d) sotish obyekti (ulush) boʻyicha: belgilangan tartibda sotuvchi tomonidan savdoga chiqarish toʻgʻrisidagi buyruqning skaner qilingan nusxasi; sotiladigan davlat mulki obyektini baholash hisoboti — sotib olish qiymati evaziga sotishda; davlat ulushini sotishda: xatlov komissiyasining aʼzolari va rahbari tomonidan imzolangan jamiyatning mol-mulk xatlovi va moliyaviy majburiyatlari dalolatnomalari; jamiyat ijroiya organining birinchi rahbari tomonidan imzolangan va jamiyat muhri bilan tasdiqlangan oxirgi yil uchun moliyaviy hisobotlarning nusxalari; obyektning binolari va inshootlarining fotosuratlari, kamida 4 dona; davlat koʻchmas mulk obyektini sotishda: obyektning binolari va inshootlarining fotosuratlari, kamida 4 dona; xususiylashtirish boʻyicha komissiyaning aʼzolari va rahbari tomonidan imzolangan xatlov dalolatnomalari — xarid qiymatida sotilgan taqdirda; davlat koʻchmas mulk obyektining kadastr hujjatlari, shu jumladan, kadastr xaritasi (rejasi) va boshqa huquqlarni belgilovchi hujjatlarning nusxalari (mavjud boʻlganda); yer uchastkasiga (yer osti boyliklari va boshqa tabiiy resurslarga — mavjud boʻlganda) boʻlgan huquqlarni tasdiqlovchi hujjatlar; e) faoliyatning ixtisosligini saqlab qolish zarurligi haqida koʻrsatma; j) faoliyatning ixtisosligi saqlanishi muddati (agar uning saqlanishi nazarda tutilgan boʻlsa); z) sotiladigan davlat koʻchmas mulk obyektini tasarruf etish huquqiga taʼsir etadigan mavjud yuklangan majburiyatlar yoki cheklashlar toʻgʻrisida maʼlumot; i) madaniy meros obyektlarini muhofaza qilish va ulardan foydalanish boʻyicha organning xulosasi (zarur boʻlganda); k) ijaraga beriladigan binolar va inshootlar boʻyicha: balansda saqlovchi xatining skaner qilingan nusxasi; ikki tomonlama imzolanadigan elektron shartnoma; obyektning binolari va inshootlarining fotosuratlari, kamida 4 dona. Sotuvchining (ijaraga beruvchining) qaroriga va qonunchilik hujjatlariga muvofiq platformadagi axborot bazasiga qoʻshimcha maʼlumot kiritilishi mumkin. 12. Sotish (ijaraga berish) obyektini platformada realizatsiya qilish Oʻzbekiston Respublikasi Vazirlar Mahkamasi qarori bilan belgilangan tartibda amalga oshiriladi. 13. Sotiladigan davlat mulki obyektini kamida bir yil ijaraga oluvchi ijarachi arizaga Oʻzbekiston Respublikasi Qurilish vazirligining tegishli xizmatlari asosiy fondlarni modernizatsiyalash va kapital taʼmirlash amalga oshirilganligi haqidagi ekspertizasi xulosalarini, bandlik va mehnat munosabatlari organining sotiladigan davlat mulki obyektini ijaraga berish davrida yaratilgan yangi ish oʻrinlari haqidagi maʼlumotnomasining elektron (skaner qilingan) nusxalarini ilova qiladi. 14. Obyektning oldi-sotdi shartnomasini rasmiylashtirish operator tomonidan bayonnoma rasmiylashtirilgan kundan boshlab oʻn ish kun ichida: davlat mulkini ijaraga berish elektron shaklda elektron raqamli imzo bilan tasdiqlash yoʻli orqali; davlat mulki obyektlarini auksion yoki tanlovda sotishda yozma shaklda, hozir boʻlish tartibida amalga oshiriladi. Sotuvchi (ijaraga beruvchi) auksion yoki tanlov obyektini auksion yoki tanlov gʻolibiga zarar yetkazilmagan holda topshirishi shart. 15. Savdolar yakunlari ular boʻyicha bekor qilingan yoxud oldi-sotdi shartnomalari bekor qilingan yoki haqiqiy emas deb hisoblangan davlat mulki obyektlarining savdolarga qoʻyilishi quyidagi tartibda amalga oshiriladi: davlat mulki obyektlarini davlat mulki obyektining boshlangʻich narxi boʻyicha sotib olish qiymati evaziga sotishda — agar savdolar yakunlari bekor qilingan sanadan boshlab yoki savdolarga qoʻyish sanasi va shartnomalarni bekor qilish yoki haqiqiy emas deb eʼtirof etish sanasi oʻrtasidagi muddat ikki yildan oshmasa; bosqichma-bosqich pasaytirish mexanizmi qoʻllanganda, davlat mulki obyektlarini davlat mulki obyektining oxirgi savdolarga qoʻyilishi sanasiga kelib uning shakllantirilgan narxi boʻyicha sotib olish qiymati evaziga sotishda — agar savdolar yakunlari bekor qilingan sanadan boshlab yoki ularni savdolarga qoʻyish sanasi va shartnomalarni bekor qilish yoki haqiqiy emas deb eʼtirof etish sanasi oʻrtasidagi muddat bir yildan oshmasa; ijaraga beriladigan davlat mulki obyektining ijara haqi tayanch stavkasining yillik miqdori boʻyicha ijaraga berishda — agar savdolar natijalari bekor qilingan sanadan boshlab yoki savdolarga qoʻyish sanasi va shartnomalarni bekor qilish yoki haqiqiy emas deb eʼtirof etish sanasi oʻrtasidagi muddat joriy yil uchun oxirgi tasdiqlangan eng kam ijara stavkasidan boshlab bir yildan oshmasa; davlat mulki obyektlarini Davlat tender komissiyasi yoki hududiy tanlov komissiyasining qarorida belgilangan tartibda tanlov savdolari orqali sotishda — agar savdolar yakunlari bekor qilingan sanadan boshlab yoki savdolarga qoʻyish sanasi va shartnomalarni bekor qilish yoki haqiqiy emas deb tan olish sanasi oʻrtasidagi muddat ikki yildan oshmasa amalga oshiriladi. 16. Agar savdolar yakunlari bekor qilingan sanadan boshlab yoki savdolarga qoʻyish sanasi va shartnomalarni bekor qilish yoki haqiqiy emas deb eʼtirof etish sanasi oʻrtasidagi muddat ikki yildan oshgan boʻlsa, davlat mulki obyekti takroriy baholanishi va belgilangan tartibda savdolarga qoʻyilishi zarur. 17. Ushbu Nizom talablariga rioya qilinishi boʻyicha nazorat Agentlik arbitraj komissiyasi tomonidan amalga oshiriladi. 18. Operator sotuvchi bilan davlat koʻchmas mulk obyektlarini sotish boʻyicha xizmat koʻrsatish yuzasidan tuzilgan shartnoma shartlarining bajarilishi, savdolarning ishtirokchilari tomonidan taqdim etilgan hujjatlarning saqlanishi va maxfiyligini taʼminlash uchun qonunchilik hujjatlarida belgilangan tartibda javob beradi. 19. Balansda saqlovchi qonunchilik hujjatlariga muvofiq: sotiladigan (ijaraga beriladigan) davlat koʻchmas mulk obyektlarining yangi mulkdorga topshirilish paytigacha saqlanishini taʼminlash, ularni qabul qilish-topshirish dalolatnomasini oʻz vaqtida rasmiylashtirish; ushbu Nizomga muvofiq taqdim etiladigan maʼlumotlarning haqqoniyligi uchun javob beradi. 20. Savdolarni tashkil etish va oʻtkazishda ishtirok etuvchi shaxslar talabgorlar tomonidan taqdim etilgan hujjatlarning saqlanishi va maxfiyligi taʼminlanishi uchun qonunchilik hujjatlarida belgilangan tartibda javob beradi. 21. Davlat mulki obyektlarini sotishda yoki ijaraga berishda yuzaga keladigan nizolar qonunchilik hujjatlarida belgilangan tartibda koʻrib chiqiladi. 1-bosqich Agentlik, uning hududiy organlari Baholash tashkilotining obyekt qiymatini baholash hisobotida hamda baholash toʻgʻrisidagi hisobotining ishonchliligi ekspertizasini oʻtkazish natijalari toʻgʻrisida ekspert xulosasida aniqlangan miqdorda obyektlarni sotish toʻgʻrisida buyruq chiqarish. Obyektlarni sotish holatlarida, investitsion majburiyatlarning minimal qiymati miqdori Davlat komissiyasi yoki hududiy tanlov komissiyasining qarori bilan belgilanadi. Obyektni ijaraga berish holatlarida, tayanch stavkasi belgilangan tartibda aniqlanadi. Davlat mulki obyektlarini xususiylashtirish toʻgʻrisida hujjatlar toʻplamini ijobiy koʻrib chiqishdan keyin 10 kun ichida. Obyektni ijaraga beruvchi va balansda saqlovchi tomonidan imzolangan xatlovdan oʻtkazish dalolatnomasi asosida 5 kun ichida. 2-bosqich Agentlik, uning hududiy organlari Operator bilan savdolarni tashkil etish xizmatlarini koʻrsatish yuzasidan shartnomani tuzish. Xizmat koʻrsatish shartnomasida koʻrsatilgan muddatlarda. Agentlik, uning hududiy organlari, savdolar operatori OAV da va Agentlik veb-saytida elektron savdolarni oʻtkazish (auksion yoki tanlov) toʻgʻrisida eʼlonni joylashtirish, sotish (ijaraga berish) uchun taklif etilgan obyektlar toʻgʻrisida maʼlumotni oshkor etish. Elektron savdolar, auksion (tanlov) oʻtkazilishidan kamida 30 kun (sotishda) yoki 15 kun (ijaraga berishda) oldin. Savdolar operatori Savdolar tashkilotchisi tomonidan elektron savdolarda ishtirok etish uchun arizalarni qabul qilish. Savdolarni oʻtkazish toʻgʻrisida eʼlonda koʻrsatilgan muddatlarda. T/r Koʻrsatkich Haqiqiy qiymati 1. Jamiyat nomi 2. Jamiyat STIR 3. Jamiyat manzili 4. Ustav kapitali (mln.soʻm) 5. Jamiyatning ustav fondidagi davlat ulushi (%) 6. Jamiyatning ustav fondidagi sotiladigan davlat ulushi (%) 7. Sotiladigan ulushning narxi (ming soʻm) 8. Yer uchastkasining egallagan umumiy maydoni (ga) 9. Binolar va inshootlarning egallagan umumiy maydoni (kv.m) 9.1. shu jumladan, qurilishi tugallanmagan 10. Asosiy fondlarning balans qiymati (mln soʻm) 11. Asosiy fondlarning eskirishi (%) 12. Aylanma aktivlar (mln soʻm) 13. Debitorlik qarzdorligi (mln soʻm) 14. Kreditorlik qarzdorligi (mln soʻm) 15. Sof foyda (zarar) (+/- mln soʻm) 16. Ishchilarning oʻrtacha yillik soni (kishi) T/r Koʻrsatkich Haqiqiy qiymati 1. Nomi 2. Joylashuvi 3. Balansda saqlovchining nomi 4. Yer uchastkasining egallagan umumiy maydoni (ga) 5. Binolar va inshootlarning egallagan umumiy maydoni (kv.m) 6. Qurilgan yili 7. Asosiy faoliyat turi 8. Kommunikatsiyalar bilan taʼminlanganligi 8.1. Suv 8.2. Gaz 8.3. Elektr energiyasi 8.4. Kanalizatsiya tarmogʻi 9. Sotiladigan obyektning narxi (ming soʻm) T/r Koʻrsatkich Haqiqiy qiymati 1. Nomi 2. Joylashuvi 3. Balansda saqlovchining nomi 4. Binolar va inshootlarning egallagan umumiy maydoni (kv.m) 5. Ijaraga beriladigan obyektning maydoni (kv.m) 6. Qurilgan yili 7. Asosiy faoliyat turi 8. Kommunikatsiyalar bilan taʼminlanganligi 8.1. Suv 8.2. Gaz 8.3. Elektr energiyasi 8.4. Kanalizatsiya tarmogʻi 9. Ijara haqining tayanch stavkasi ”. 5. Vazirlar Mahkamasining “Tashqi reklamani joylashtirish sohasidagi faoliyatni yanada takomillashtirish chora-tadbirlari toʻgʻrisida” 2018-yil 30-avgustdagi 702-son qarorining 1-bandi uchinchi, toʻrtinchi va sakkizinchi xatboshilarida hamda 2-bandi birinchi xatboshidagi “E-ijro auksion” yagona elektron savdo maydonchasida” soʻzlari “E-auksion” elektron savdo platformasida” soʻzlari bilan almashtirilsin. 7. Vazirlar Mahkamasining “Oʻzbekiston Respublikasida mehmonxona biznesini jadal rivojlantirishga doir qoʻshimcha chora-tadbirlar toʻgʻrisida” 2018-yil 24-noyabrdagi 954-son qarorining 4-bandi “a” kichik bandi beshinchi xatboshidagi “E-ijro auksion” yagona elektron savdo maydonchasiga” soʻzlari “E-auksion” elektron savdo platformasiga” soʻzlari bilan almashtirilsin. 8. Vazirlar Mahkamasining “Ekoturizmni rivojlantirish va suv omborlarining suvni muhofaza qilish zonalari doirasida yer uchastkalari ajratish tartibini takomillashtirish boʻyicha chora-tadbirlar toʻgʻrisida” 2018-yil 3-dekabrdagi 978-son qarorida: a) 1-banddagi “E-ijro auksion” elektron savdo maydonchasi” soʻzlari “E-auksion” elektron savdo platformasi” soʻzlari bilan almashtirilsin; b) 2-banddagi “yer uchastkalari berish” soʻzlari “yer uchastkasiga boʻlgan ijara huquqini elektron onlayn-auksion orqali realizatsiya qilish uchun materiallarni tayyorlash” soʻzlari bilan almashtirilsin; v) Ekoturizmni tashkil etish uchun suv omborlarining suvni muhofaza qilish zonalari doirasida yer uchastkasiga boʻlgan huquqni auksion orqali realizatsiya qilish uchun materiallarni tayyorlash tartibi toʻgʻrisidagi nizom quyidagi tahrirda bayon etilsin: 1. Ushbu Nizom ekoturizmni tashkil etish maqsadida suv omborlarining suvni muhofaza qilish zonalari hududida yer uchastkasiga boʻlgan huquqni auksion orqali realizatsiya qilish uchun materiallar tayyorlash tartibini belgilaydi. 2. Ushbu Nizom talablari Oʻzbekiston Respublikasi Prezidenti va Oʻzbekiston Respublikasi Vazirlar Mahkamasining qarorlariga muvofiq obyektlarning muayyan turlarini qurish uchun moʻljallangan yer uchastkalariga nisbatan tatbiq etilmaydi. Ushbu Nizomda suv omborlarining suvni muhofaza qilish zonalarida yer uchastkalarini foydalanishga berish masalalari koʻzda tutilmagan boʻlsa, Oʻzbekiston Respublikasi Vazirlar Mahkamasining qarori bilan tasdiqlangan nizomga muvofiq tartibga solinadi. 3. Nizomda quyidagi asosiy tushunchalardan foydalaniladi: “YERELEKTRON” avtomatlashtirilgan axborot tizimi (keyingi oʻrinda — “YERELEKTRON” AAT) — yer uchastkalari berish boʻyicha materiallarni toʻplash, koʻrib chiqish va vakolatli organlar va tashkilotlar bilan kelishish tartibotlarini amalga oshirish uchun avtomatlashtirilgan axborot tizimi; operator — savdo platformasida auksionlarni tashkil etish va oʻtkazish vakolati berilgan “Elektron onlayn-auksionlarni tashkil etish markazi” davlat unitar korxonasi; vakolatli tashkilotlar — Davlat kadastrlari palatasi tuman (shahar) filiallari, tuman (shahar) favqulodda vaziyatlar boʻlimlari, tuman (shahar) sanitariya-epidemiologik osoyishtalik va jamoatchilik salomatligi xizmati boʻlimlari, ekologiya va atrof-muhitni muhofaza qilish viloyat boshqarmalari, tuman (shahar) davlat soliq inspeksiyalari; tegishli hududlar va inshootlaridan rejim asosida foydalanadigan hamda ularni ekspluatatsiya qiladigan organlar va tashkilotlar; vakolatli davlat organi — Oʻzbekiston Respublikasi Suv xoʻjaligi vazirligi; auksion ishtirokchisi — auksionda ishtirok etish uchun ariza bergan va unda ishtirok etishga ruxsat etilgan jismoniy yoki yuridik shaxs; elektron onlayn-auksion (keyingi oʻrinlarda — auksion) — “E-auksion” elektron savdo platformasi orqali suv omborlarining suvni muhofaza qilish zonalari doirasidagi yer uchastkasini uzoq muddatga ijaraga berish huquqi realizatsiya qilinadigan auksion. 4. Ekoturizmni tashkil qilish maqsadida suv omborlarining suvni muhofaza qilish zonalari doirasida yer uchastkasiga boʻlgan huquqni auksion orqali realizatsiya qilish uchun materiallar ushbu Nizomga 1-ilovadagi sxema boʻyicha tayyorlanadi. 5. Yer uchastkasi materiallarini kelishish va (yoki) ular boʻyicha xulosalar berish “YERELEKTRON” AAT orqali faqat elektron shaklda vakolatli davlat organi taqdimnomasiga koʻra vakolatli tashkilotlar tomonidan amalga oshiriladi. Vakolatli organlar tomonidan yer uchastkasi materiallarini kelishish va (yoki) ular boʻyicha xulosalar berish, shu jumladan, Oʻzbekiston Respublikasi Ekologiya va atrof-muhitni muhofaza qilish qoʻmitasi organlarining ekologik ekspertizadan oʻtkaziladigan obyektlarni qurishga yer uchastkasi materiallari boʻyicha xulosa berishi uchun toʻlov undirilmaydi. 6. Suv omborlarining suvni muhofaza qilish zonalari yer uchastkalarini uzoq muddatli ijaraga olish huquqi vakolatli davlat organining “YERELEKTRON” AAT orqali berilgan buyurtmalari boʻyicha operator tomonidan auksionga qoʻyiladi. Operator va tegishli davlat organi oʻrtasida tuzilgan shartnomaga muvofiq operator auksionni tashkil etish xizmatlarini koʻrsatadi. Yer uchastkasini uzoq muddatli ijaraga olish huquqi auksionga ushbu Nizomga muvofiq yer uchastkasi materiallarini vakolatli tashkilotlar bilan kelishuvga asosan har bir yer uchastkasi boʻyicha alohida qoʻyiladi. 7. Suv omborlarining suvni muhofaza qilish zonalari doirasida ekoturizmni tashkil etishdan maqsad turizm xizmatlari doirasini kengaytirish, investitsiyalar jalb qilishni ragʻbatlantirish, respublika suv omborlari doirasida dam olish uchun tegishli infratuzilmani rivojlantirish hisoblanadi. 8. Quyidagilar suv omborlarining suvni muhofaza qilish zonalari doirasida ekoturizmni rivojlantirish vazifalari hisoblanadi: suv omborlarining suvni muhofaza qilish zonalarida turizm faoliyati subyektlarining oʻzaro hamkorligini rivojlantirish va moddiy-texnik bazasini mustahkamlashga qaratilgan turizm infratuzilmasini rivojlantirish, umumiy ovqatlanish, koʻngilochar, suvenir ishlab chiqarish boʻyicha tegishli tarmoqlarni rivojlantirishga koʻmaklashish; suv omborlarining suvni muhofaza qilish zonalari doirasida ekoturizmni rivojlantirish sohasida mahalliy ijro etuvchi organlar va fuqarolarning oʻzini oʻzi boshqarish organlari, ilmiy va taʼlim muassasalarining axborot almashuvi va biznesni muvofiqlashtirish samaradorligini oshirish; suv omborlarining suvni muhofaza qilish zonalari doirasida ekoturizmni rivojlantirish sohasiga investitsiyalarni jalb etish uchun qulay shart-sharoitlar yaratish; turizm xizmatlari diversifikatsiyasi va turizm mahsulotining yangi turlarini yaratish; ekologik va ijtimoiy-madaniy xususiyatli salbiy oqibatlarni kamaytirish, atrof-muhitning ekologik barqarorligini va atrof-muhitni muhofaza qilishni taʼminlash. 9. Suv omborlarining suvni muhofaza qilish zonalari doirasida ekoturizmni rivojlantirish sohasida vakolatli davlat organining asosiy vazifalari quyidagilardir: suv omborlarining suvni muhofaza qilish zonalari doirasida tadbirkorlik subyektlarining qiziqishini oshirish va ularning faoliyatini yoʻlga qoʻyishga jalb qilish; suv omborlarining suvni muhofaza qilish zonalari doirasida tadbirkorlik subyektlarining faoliyatini muvofiqlashtirish; tadbirkorlik subyektlariga davlat tomonidan va boshqa yordam olishda koʻmaklashish; suv omborlarining suvni muhofaza qilish zonalari doirasida taqdim etilayotgan xizmatlar, turizm salohiyatini yuksaltirish xamda ekoturizm jozibadorligini oshirishga qaratilgan tadbirlarni amalga oshirish. 10. Vakolatli davlat organi quyidagilar uchun masʼul: tadbirkorlik subyektlarining faoliyatini yoʻlga qoʻyish va yuritish uchun shart-sharoitlar yaratishga koʻmaklashish; tashrif buyuruvchilarning xavfsizligini taʼminlash, jamoat tartibi va tabiiy muhitni saqlashga yordam berish boʻyicha choralar koʻrish. 11. Imkoniyatlardan kelib chiqqan holda, suv omborlarining suvni muhofaza qilish zonalari doirasida quyidagi turizm xizmati turlari tashkil etiladi: ekoturlar (ilmiy, sarguzasht va boshqalar); havaskorlar uchun baliq ovi; qayiqda suzish, suv sayohati; suv omborlari dambalari ustida koʻrish maydonchalari tashkil qilish va tegishli xizmat turini taqdim qilish va xavfsizlikni taʼminlash; kemada sayohat; yaxting; Oʻzbekiston Respublikasi Turizm va sport vazirligining hududiy boshqarmalari (keyingi oʻrinlarda — Vazirlik) bilan kelishilgan xolda turizm xizmatlarining boshqa turlari. 12. Suv omborlarining suvni muhofaza qilish zonalari doirasida ekoturizmni tashkil qilishda madaniy-sport tadbirlari, umumiy ovqatlanish xizmatlari, plyajdagi dam olish va boshqa xizmatlar tashkil qilinishi mumkin. 13. Tegishli hududlar va inshootlardan rejim asosida foydalanadigan hamda ularni ekspluatatsiya qiladigan organlar va tashkilotlar qaroriga binoan suv ombori hududi quyidagi zonalarga boʻlinishi mumkin: suv xoʻjaligi obyektlaridan tashqari qirgʻoqboʻyi chiziqlarda qurilishning har qanday turini olib borish, tadbirkorlik faoliyatini yuritish va turistlarning u yerda boʻlishi taqiqlangan, qatʼiy muhofaza qilinadigan; kichik guruhlarda va masʼul shaxslar hamrohida boʻlgan turistlarga ruxsat etilgan foydalanishi cheklangan; turistlarning boʻlishi va tabiiy muhitga mos keladigan tadbirkorlik faoliyati ruxsat etilgan oʻrtamiyona rejim; turist va tadbirkorlik faoliyati faolligi cheklanmagan holda intensiv foydalanish. 14. Suv omborlarining suvni muhofaza qilish zonalari doirasidan foydalanish rejimi vakolatli davlat organi tomonidan mazkur hududlarda tadbirkorlik faoliyatni amalga oshirishni istagan tadbirkorlik subyektlariga yetkaziladi, shuningdek, rasmiy veb-saytga joylashtiriladi. 15. Suv omborlarining suvni muhofaza qilish zonalari doirasida ekoturizmni tashkil qilish uchun vakolatli davlat organi Ekologiya va atrof-muhitni muhofaza qilish davlat qoʻmitasi va Turizm va sport vazirligi bilan birgalikda har bir suv ombori boʻyicha turizm infratuzilmasi obyektlarini joylashtirish rejasini tasdiqlaydi, jumladan, uning tarkibida: hududning sayyohlik salohiyatini va ekoturizmni rivojlantirish uchun mavjud sharoitlarni tahlil qilish; turizm xizmatlari infratuzilmalarini rejalashtirish; turistik faoliyatining moliyaviy rejasini (mablagʻlar jalb etish va moliyalashtirish mexanizmlarini) ishlab chiqish; tadbirkorlik faoliyatini yuritish va turistlarning tashrif buyurish tartibini ishlab chiqish. 16. Vakolatli davlat organiga tadbirkorlik subyektlarining suv omborlarining suvni muhofaza qilish zonalari doirasida sayyohlik infratuzilma obyektlarini qurish boʻyicha murojaatlarini oʻrganish asosida Turizm va sport vazirligi takliflar yuboradi. 17. Uch ish kuni ichida vakolatli davlat organi vakolatli tashkilotlarga kelishish yoki maʼlumotga xulosa berish uchun va tegishli yer uchastkalari boʻyicha quyidagi mazmundagi hujjatlarni yuboradi: yer uchastkasiga oid qisqacha maʼlumot, jumladan, maydon (gektarda), yer uchastkasiga tegishli yer fondining kategoriyasi, mavjud qiyinchiliklar, qaysi maqsadga moʻljallanayotganligi, bonitet balli va boshqalar; yer uchastkasi chegara va manzil koʻrsatilgan holda mavjud boʻlmasa — Google xaritada M 1:500 dan M 1:1000 gacha kenglikda (aholi punkti, koʻchalar — aholi punktida joylashgan suv ombori, koʻchalar mavjud boʻlmagan holatlarda obyektdan metrda masofa koʻrsatiladi) topografik xaritada yer uchastkasining joylashtirish rejasi (koordinat nuqtalari bilan); taklif qilinayotgan yer uchastkalarining foydalanish turlarini koʻrsatgan holda situatsion sxema; yer uchastkasi fotosuratlari (15 x 20 sm) kamida ikki tomondan atrofdagi obyektlar bilan birgalikda. 18. Yer uchastkalari maʼlumotlari kelib tushgan kundan boshlab uch ish kun ichida vakolatli tashkilotlar kelishuvni amalga oshiradi yoki tegishli xulosa beradi. 19. Vakolatli tashkilotlarning xulosalari vakolatli tashkilot tomonidan raqamli elektron imzo bilan tasdiqlangan yoki xulosaning nusxasi elektron shaklda vakolatli davlat organiga “YERELEKTRON” AAT orqali yuboriladi. Bunda xulosa ijobiy yoki salbiy tarzda berilishi mumkin. Ijobiy xulosada shahar qurilishi, atrof-muhitni muhofaza qilish, yongʻinga qarshi va boshqa norma, qoidalarga rioya qilish boʻyicha yer uchastkalariga uzoq muddatli ijara asosida egalik qiluvchiga talablar bayon qilinadi. Salbiy xulosada qonunchilikning aniq normalarini koʻrsatgan holda yer ajratishning imkoniyati mavjud emasligining asosli sabablari koʻrsatiladi. 20. Kelishilgan maʼlumotlar tegishli yer uchastkasi boʻyicha vakolatli tashkilotning elektron raqamli imzosi bilan tasdiqlash orqali “YERELEKTRON” AATda amalga oshiriladi. Kelishuv hech qanday izohsiz va qoʻshimcha shartsiz amalga oshiriladi. Qabul qilish rad etilgan taqdirda, vakolatli davlat organiga “YERELEKTRON” AAT orqali vakolatli tashkilotning raqamli elektron imzo bilan tasdiqlangan xati yoki xulosa xatining nusxasi, yer ajratishning imkoniyati mavjud emasligining asosli sabablari qonunchilikning aniq normalarini koʻrsatgan holda yuboriladi. 21. Ushbu Nizomning 18-bandida koʻrsatib oʻtilgan yer uchastkalari boʻyicha materiallar yuzasidan tegishli qaror yoki xulosa oʻz vaqtida taqdim etilmagan taqdirda, materiallar uchun ijobiy xulosa berildi deb hisoblanadi va ularning qarori ijobiy hisoblanadi. Shuning uchun yer uchastkalari boʻyicha materiallarni oʻz vaqtida koʻrib chiqish boʻyicha biriktirilgan masʼullar oʻz vaqtida koʻrib chiqib xulosa taqdim etmasa, shu vakolatli tashkilotlarning rahbarlari shaxsan javobgar hisoblanadi. 22. Barcha vakolatli tashkilotlarning ijobiy xulosasi yoki kelishuvi olingandan soʻng vakolatli davlat organi ikki ish kunida yer uchastkasini uzoq muddatli ijaraga olish huquqini elektron onlayn-auksionda realizatsiya qilish materiallari tayyorlanishini taʼminlaydi. 23. Yer uchastkasini uzoq muddatli ijaraga olish huquqini elektron onlayn-auksionda realizatsiya qilish toʻgʻrisidagi vakolatli davlat organi tomonidan qabul qilinadigan qarorda quyidagilar koʻrsatib oʻtiladi: yer uchastkasining joylashgan joyi; yer uchastkasining maydoni (gektarda); yer uchastkasidan foydalanish maqsadi; yer uchastkasi uchun ijara toʻlovining eng kam miqdori; auksion shakli; yer uchastkasidan uzoq muddatli ijaraga oluvchining majburiyatlari, shu jumladan, vakolatli tashkilotlar xulosalarida qayd etilgan majburiyatlar, shuningdek, ajratilgan yer uchastkasida obyektlar va inshootlar qurish muddatlariga oid talablar; yer uchastkasi boʻyicha mavjud cheklovlar; yer uchastkasidan foydalanish shartlari va tartibiga taalluqli boshqa axborot. 24. Yer uchastkasini uzoq muddatli ijaraga olish huquqini elektron onlayn-auksionda realizatsiya qilish toʻgʻrisidagi qaror qabul qilingandan soʻng keyingi ish kunidan kechiktirmasdan, vakolatli davlat organi ushbu Nizomga 2-ilovaga muvofiq shakl boʻyicha yer uchastkasini uzoq muddatli ijaraga olish huquqini elektron onlayn-auksionda realizatsiya qilish yuzasidan auksion tashkil qilish toʻgʻrisida operatorga elektron buyurtma beradi. Buyurtma vakolatli davlat organi masʼul xodimi tomonidan elektron raqamli imzo bilan tasdiqlanadi va “YERELEKTRON” AAT yordamida operatorga yuboriladi. 25. Buyurtmaga elektron (skaner qilingan) shaklda quyidagilar ilova qilinadi: a) yer uchastkasini uzoq muddatli ijaraga olish huquqini elektron onlayn-auksionda realizatsiya qilish toʻgʻrisidagi qaror; b) yer uchastkasi toʻgʻrisida qisqa maʼlumot, jumladan, uning maydoni (gektarda), maqsadi, mavjud cheklovlar va boshqalar; v) chegaralari koʻrsatilgan xolda yer maydonining joylashtirish rejasi; g) yer uchastkasining kamida ikki tomondan oʻrab turgan obyektlar bilan fotosurati (15x20 sm); d) vakolatli tashkilotlarning xulosalari; e) yer uchastkasining tavsifi, shuningdek, yer uchastkasidan foydalanish tartibi va shartlari koʻrsatilgan boshqa hujjatlar. 26. Agar buyurtmaga ushbu Nizomning 25-bandida koʻrsatilgan barcha hujjatlar ilova qilinmagan boʻlsa yoki belgilangan tartibda rasmiylashtirilmagan boʻlsa, operator buyurtma kelib tushgan kunning keyingi ish kunidan kechiktirmagan holda, yoʻl qoʻyilgan kamchiliklarni bartaraf etish uchun buyurtmani vakolatli davlat organiga qaytaradi. Vakolatli davlat organi ikki kun muddatda operator tomonidan koʻrsatilgan barcha kamchiliklarni bartaraf etgan holda, ushbu Nizomning 24-bandiga muvofiq elektron shakldagi buyurtmani takroran yuboradi. 27. Vakolatli davlat organi buyurtma berish bilan birga: bosma va elektron ommaviy axborot vositalari orqali yer uchastkasini uzoq muddatli ijaraga olish huquqini elektron onlayn-auksionda realizatsiya qilish toʻgʻrisidagi maʼlumotlarni tarqatadi; “YERELEKTRON” AAT orqali tuman/shahar hokimligiga, Oʻzbekiston Respublikasi Savdo-sanoat palatasiga va Adliya vazirligi huzuridagi Davlat xizmatlari agentligiga ushbu Nizomning 25-bandida koʻrsatib oʻtilgan hujjatlarni ilova qilgan holda, yer uchastkasi ajratilishi toʻgʻrisida buyurtma berilganligi toʻgʻrisidagi maʼlumotni yuboradi. Tuman/shahar hokimliklari, Oʻzbekiston Respublikasi Savdo-sanoat palatasi, Adliya vazirligi huzuridagi Davlat xizmatlari agentligi jismoniy va yuridik shaxslarni auksionga keng jalb qilish choralarini koʻradi, jumladan, vakolatli davlat organidan olgan hujjatlarini va maʼlumotlarini majburiy tarzda veb-saytiga auksionda qatnashishga buyurtmalar joylashtiriladigan internet jahon axborot tarmogʻini havola qilgan holda joylashtiradi. 28. Ekoturizmni tashkil etish uchun suv omborlarining suvni muhofaza qilish zonalari doirasida yer uchastkasiga boʻlgan huquqni elektron onlayn-auksion orqali realizatsiya qilish Oʻzbekiston Respublikasi Vazirlar Mahkamasining qarori bilan belgilangan tartibda amalga oshiriladi. 29. Operator tomonidan auksion natijalari boʻyicha rasmiylashtirilgan bayonnoma yer uchastkasini ijaraga berish boʻyicha shartnoma kuchiga ega boʻladi. 30. Yer uchastkasini berish toʻgʻrisidagi qarorda yer uchastkasini uzoq muddatli ijaraga berish shartlari, shu jumladan, auksion gʻolibining yer uchastkasidan belgilangan maqsadda foydalanish, yer uchastkasida bino va inshootlarni belgilangan muddatlarda barpo etish, vakolatli tashkilotlar tomonidan tuzilgan xulosalarda nazarda tutilgan talablarga rioya etish toʻgʻrisidagi majburiyatlari, shuningdek, ushbu majburiyatlarni bajarmaslik oqibatlari albatta koʻrsatiladi. Bunda yer uchastkasi berish toʻgʻrisidagi qarorga auksionni oʻtkazish haqidagi xabarnomada avval nazarda tutilmagan talablar va majburiyatlarni kiritishga yoʻl qoʻyilmaydi. Auksion gʻolibi yer uchastkasini ajratish toʻgʻrisidagi qarorda koʻrsatilgan majburiyatlarga rioya etmagan holatlarda, ushbu yer uchastkasi qonunchilikda belgilangan tartibda auksion gʻolibining xarajatlarini qoplamasdan olib qoʻyiladi. 31. Yer uchastkasini uzoq muddatli ijaraga berish huquqini realizatsiya qilishdan tushgan pul mablagʻlari operatorning maxsus hisobvaragʻida yigʻiladi va auksion gʻolibi tomonidan obyekt qabul qilinganligi tasdiqlangandan soʻng auksionni tashkil qilish xizmatlari uchun toʻlov summalari chegirilgan holda, qolgan pul mablagʻlari hamda kelgusi yillar uchun ijarachi tomonidan kiritilgan ijara toʻlovi summasi vakolatli davlat organining daromadlar boʻyicha gʻaznachilik hisobvaraqlariga oʻtkaziladi. 32. Yer uchastkasini uzoq muddatli ijaraga berish huquqini realizatsiya qilishdan vakolatli davlat organining daromadlar boʻyicha gʻaznachilik hisobvaraqlariga kelib tushgan pul mablagʻlari hamda ijarachi tomonidan kiritilgan ijara toʻlovi summasi quyidagi tartibda taqsimlanadi: 50 foizi — tegishli mahalliy budjet daromadiga; 40 foizi — tegishli suv omboridan foydalanish boʻyicha boshqarma hisobvaragʻiga; 10 foizi — Oʻzbekiston Respublikasi Suv xoʻjaligi vazirligi huzuridagi Suv xoʻjaligini rivojlantirish jamgʻarmasiga yoʻnaltiriladi. 33. Ijara toʻlovini toʻlashni kechiktirganlik uchun penya va shartnoma majburiyatlarini buzganlik uchun jarima summalari Oʻzbekiston Respublikasi Suv xoʻjaligi vazirligi huzuridagi Suv xoʻjaligini rivojlantirish jamgʻarmasiga va tegishli suv omboridan foydalanish boʻyicha boshqarma hisobvaragʻiga teng ulushlarda yoʻnaltiriladi. 34. Kelgusi yillar uchun ijara toʻlovi oxirgi belgilangan ijara toʻlovi miqdori va qolgan ijara muddatidan kelib chiqib, tadbirkorlik subyekti tomonidan davriy (choraklik, oylik yoki ijara shartnomasida koʻrsatilgan muddatlarda) toʻlovlar bilan kiritiladi. Toʻlovlar yuz foiz oldindan toʻlov shaklida har bir kelgusi davr (chorak, oy va boshqalar) uchun amalga oshiriladi. Turistik xizmatlarni tashkil etishning mavsumiyligidan kelib chiqib, ijara toʻlovi tadbirkorlik subyektlari — ijarachilar tomonidan ularning faoliyat koʻrsatgan davri uchun ijara shartnomasida koʻrsatiladigan ijara toʻlovini toʻlash jadvalini tuzish orqali toʻlanishi mumkin. 35. Vakolatli davlat organi tomonidan tegishli rejim oʻrnatilgan hudud va inshootlardan foydalanuvchi organlar va tashkilotlar bilan kelishilgan holda suv omborlarining suvni muhofaza qilish zonalari chegaralarining cheklangan hududlariga turistlarning tashrif buyurishi uchun toʻlov va yigʻimlar belgilanishi mumkin. 36. Suv omborlarining suvni muhofaza qilish zonalari chegaralarining cheklangan hududlariga turistlarning tashrif buyurishi uchun toʻlov va yigʻimlar tegishli rejim oʻrnatilgan hudud va inshootlardan foydalanuvchi organlar va tashkilotlar bilan kelishilgan holda taqsimlanadi. 37. Yer uchastkasi berish toʻgʻrisidagi qarorda belgilangan auksion gʻolibining majburiyatlari bajarilishini nazorat qilish vakolatli davlat organi tomonidan amalga oshiriladi. 38. Suv omborlariga tutash hududlarda ekoturizmni tashkil qilish yuzasidan nazorat qonunchilik hujjatlarida belgilangan tartibda amalga oshiriladi. 39. Ushbu Nizomning qoʻllanilishida kelib chiqadigan nizolar qonunchilikda belgilangan tartibda hal etiladi. 40. Ushbu Nizom talablari buzilishida aybdor boʻlgan shaxslar belgilangan tartibda javob beradilar. Bosqichlar Subyektlar Tadbirlar Bajarish muddatlari 1-bosqich Turizm va sport vazirligi Tadbirkorlik subyektlarining suv omborlari suvini muhofaza qilish zonalarida turizm infratuzilmasi obyektlarini qurish boʻyicha murojaatlarini oʻrganish asosida takliflarni vakolatli davlat organiga yuboradi. Murojaat kelib tushishiga koʻra 2-bosqich Vakolatli davlat organi (Oʻzbekiston Respublikasi Suv xoʻjaligi vazirligi) Tegishli yer maydonlari boʻyicha hujjatlarni va maʼlumotlarni yigʻadi hamda ularni vakolatli tashkilotlarga kelishish yoki xulosasini olish uchun yuboradi. 3 ish kuni mobaynida 3-bosqich Vakolatli tashkilotlar (tuman(shahar) yer resurslari va davlat kadastri boʻlimlari; tuman (shahar) ichki ishlar boshqarmasining (boʻlimining) yongʻin xavfsizligi boʻlimlari; favqulodda vaziyatlar vazirligining viloyat boshqarmalari; tuman (shahar) davlat sanitariya-epidemiologiya nazorati markazlari, Ekologiya va atrof-muhitni muhofaza qilish qoʻmitasining viloyat boshqarmalari; tuman (shahar) davlat soliq inspeksiyalari; tegishli rejimli hududlar va inshootlardan foydalanuvchi organlar va tashkilotlar Yer maydoni boʻyicha kelishuvni amalga oshiradi va xulosalarni taqdim etadi hamda vakolatli davlat organiga elektron shaklda “YERELEKTRON” AAT orqali hujjatlarni yuboradi. 3 ish kuni mobaynida 4-bosqich Vakolatli davlat organi (Oʻzbekiston Respublikasi Suv xoʻjaligi vazirligi) 1. Yer maydonlaridan uzoq muddat foydalanish huquqini auksionga quyish uchun materiallarning tayyorlanishini taʼminlaydi. 2. “Elektron onlayn-auksionlarni tashkil etish markazi” (keyingi oʻrinlarda Markaz deb ataladi) DUKga buyurtma topshiradi. Buyurtma berish bilan birga: bosma va ommaviy axborot vositalari orqali yer maydonlaridan uzoq muddatli ijara huquqini auksionga qoʻyilganligi toʻgʻrisidagi maʼlumotlarni tarqatadi: tuman/shahar hokimligi, Oʻzbekiston Respublikasi Savdo-sanoat palatasi va Adliya vazirligi huzuridagi Davlat xizmatlari agentligiga yer maydonlaridan uzoq muddatli ijara huquqining auksionga quyilganligi toʻgʻrisidagi maʼlumotlarni yuboradi. 2 ish kuni mobaynida 5-bosqich “Elektron onlayn-auksionlarni tashkil etish markazi” DUK Auksion oʻtkazilishi haqida axborotni joylashtiradi. 1 ish kuni mobaynida 6-bosqich Yuridik va jismoniy shaxslar 1. Auksionda ishtirok etish uchun elektron shaklda ariza topshiradi. 30 kun mobaynida (takroriy auksionda 10 kun) 2. Auksionda ishtirok etadi. 1 ish kuni mobaynida 7-bosqich “Elektron onlayn-auksionlarni tashkil etish markazi” DUK Auksion natijasi haqidagi bayonning bir nusxasini auksion gʻolibiga, bir nusxasini tegishli tuman (shahar) hokimlariga yuboradi. 1 ish kuni mobaynida 8-bosqich Tuman/shahar hokimi Operatordan auksion natijasi haqidagi bayonni olgan vaqtdan boshlab auksion gʻolibiga yer maydonini uzoq muddatli ijaraga berish toʻgʻrisida qaror chiqaradi. 2 ish kuni mobaynida 9. Vazirlar Mahkamasining “Daryolar oʻzanlarini tozalash ishlariga tadbirkorlik subyektlarini elektron onlayn-auksion orqali jalb qilish tartibini joriy etish toʻgʻrisida” 2018-yil 3-dekabrdagi 981-son qarorida: a) 1-band quyidagi tahrirda bayon qilinsin: “1. Daryolar oʻzanlarini tozalash uchun ishlab chiqilgan loyihalarni amalga oshirish huquqini elektron onlayn-auksion orqali realizatsiya qilish uchun materiallar tayyorlash tartibi toʻgʻrisidagi nizom 1-ilovaga muvofiq tasdiqlansin”; b) Daryolar oʻzanlarini tozalash uchun ishlab chiqilgan loyihalarni amalga oshirish huquqini elektron onlayn-auksion orqali realizatsiya qilish uchun materiallar tayyorlash tartibi toʻgʻrisidagi nizom quyidagi tahrirda bayon etilsin: 1. Ushbu Nizom daryolar oʻzanlarini tozalash maqsadida ishlab chiqilgan loyihalarni amalga oshirish huquqini elektron onlayn-auksion orqali realizatsiya qilish uchun materiallarni tayyorlash tartibini belgilaydi. 2. Ushbu Nizomda quyidagi asosiy tushunchalar qoʻllaniladi: “E-auksion” elektron savdo platformasi (keyingi oʻrinlarda — elektron savdo platformasi) — elektron onlayn-auksionlarni (keyingi oʻrinlarda auksion deb ataladi) tashkil etish va oʻtkazish uchun zarur boʻlgan axborotni kiritish, saqlash va qayta ishlash, shuningdek, manfaatdor shaxslarning auksionlar jarayonlaridan operator veb-portali orqali bevosita foydalanish imkoniyatini taʼminlaydigan axborot tizimi; auksion — elektron savdo platformasi orqali loyihalarni amalga oshirish huquqi realizatsiya qilinadigan auksion; loyiha tashkilotlari — daryolar oʻzanlarini tozalash ishlarini tashkil etishda ilmiy izlanishlar va hisob-kitoblarga tayangan holda loyihalarni ishlab chiqishga ixtisoslashgan tashkilotlar; loyihaning minimal qiymati — loyihani auksionga qoʻyish uchun uni amalga oshirish huquqining qiymati; operator — Oʻzbekiston Respublikasi Davlat aktivlarini boshqarish agentligi huzuridagi elektron savdo platformasida auksionlarni tashkil etadigan va oʻtkazadigan “Elektron onlayn-auksionlarni tashkil etish markazi” davlat unitar korxonasi. 3. Daryolar oʻzanlarini tozalash uchun ishlab chiqilgan loyihalarni amalga oshirish huquqini elektron onlayn-auksion orqali realizatsiya qilish uchun materiallar tayyorlash mazkur Nizomga 1-ilovaga muvofiq sxema boʻyicha tayyorlanadi. 4. Daryolar oʻzanlarini tozalashda qum-shagʻal materiallarini qazib olish ishlari transport va yoʻl infratuzilmasi obyektlarini, shuningdek, davlat dasturlari, yirik investitsiya loyihalari va davlat ahamiyatiga ega boshqa loyihalar doirasida qurilish, rekonstruksiya va taʼmirlash ishlarini amalga oshirish uchun Oʻzbekiston Respublikasi Prezidentining farmonlari, qarorlari va farmoyishlari, Oʻzbekiston Respublikasi Vazirlar Mahkamasining qarorlari asosida, istisno tariqasida, Oʻzbekiston Respublikasi Favqulodda vaziyatlar vazirligi huzuridagi “Xavfsiz daryo” davlat unitar korxonasi (keyingi oʻrinlarda — “Xavfsiz daryo” DUK) va tadbirkorlik subyektlari yoki boshqa tashkilotlar oʻrtasida toʻgʻridan-toʻgʻri shartnoma tuzilib, loyiha hujjatlarini ishlab chiqqan holda amalga oshirilishi mumkin. Agar bunday daryo uchastkalari uchun loyiha hujjatlari ishlab chiqilmagan yoki yakunlanmagan boʻlsa, bunda daryolar oʻzanlarini tozalashda qum-shagʻal materiallarini qazib olish boʻyicha loyiha hujjatlarini ishlab chiqish va davlat ekologik ekspertizasidan oʻtkazish ishlarini parallel ravishda olib borilishiga ruxsat beriladi. Tadbirkorlik subyektlarining huquqlarini toʻlaqonli taʼminlash maqsadida favqulodda vaziyatlarning oldini olish va ular oqibatida zararlangan daryolar qirgʻoqlarini va ulardagi dambalarni tiklashga daryo oʻzanlaridan qazib olingan qum-shagʻal materiallari uchun toʻlovlar undirilmaydi. Bunda loyihada belgilangan zaxira qirgʻoqlarni va dambalarni tiklash uchun olingan qum-shagʻal materiallari hajmiga kamaytiriladi. 5. Oʻzbekiston Respublikasi Favqulodda vaziyatlar vazirligi, Ekologiya va atrof-muhitni muhofaza qilish davlat qoʻmitasi hamda Davlat geologiya va mineral resurslar qoʻmitasi tomonidan zaruratga koʻra olib borilgan oʻrganishlar natijalari boʻyicha daryolar oʻzanlarida qum-shagʻal materiallari toʻplanib qolgan va tozalanishi lozim boʻlgan uchastkalar roʻyxati (keyingi oʻrinlarda — uchastkalar roʻyxati) shakllantiriladi. Daryo oʻzanlarini tozalashda faqat, qirgʻoqlar yuvilishiga hamda yaqin hududlarni suv bosishiga sabab boʻlishi mumkin boʻlgan va suv oqimlariga toʻsqinlik qilayotgan oʻzanda yigʻilib qolgan qum-shagʻal materiallari hajmining qazib olinishiga ruxsat etiladi. 6. Oʻzbekiston Respublikasi Favqulodda vaziyatlar vazirligi besh ish kuni mobaynida uchastkalar roʻyxatini Oʻzbekiston Respublikasi Prezidentining “Toshqinlar, sel oqimlari, qor koʻchish va yer koʻchki hodisalari bilan bogʻliq favqulodda vaziyatlarning oldini olish hamda ularning oqibatlarini tugatish borasidagi chora-tadbirlar toʻgʻrisida” 2007-yil 19-fevraldagi PQ-585-son qarori bilan tashkil etilgan Toshqin suvlari va sel oqimlarini xavf-xatarsiz oʻtkazib yuborishni taʼminlash, qor koʻchish va yer koʻchki hodisalari xavfini kamaytirish boʻyicha hukumat komissiyasiga (keyingi oʻrinlarda — Komissiya) belgilangan tartibda kiritadi. Komissiya oʻn ish kuni mobaynida uchastkalar roʻyxatini koʻrib chiqadi, tasdiqlaydi va ijro uchun Oʻzbekiston Respublikasi Favqulodda vaziyatlar vazirligiga yuboradi. 7. “Xavfsiz daryo” DUK besh ish kuni mobaynida tasdiqlangan uchastkalar roʻyxati boʻyicha bosqichma-bosqich har bir uchastkaga loyiha hujjatlarini ishlab chiqish uchun tegishli loyiha tashkilotlariga buyurtma beradi. 8. Loyiha tashkilotlari buyurtmada (shartnomada) koʻrsatilgan muddatda loyiha hujjatlarini ishlab chiqadi. Loyiha hujjatlarida quyidagilar aks ettiriladi: loyihaning maqsadi; qum-shagʻal zaxirasining hajmi; loyihadan kutiladigan natija; loyihani amalga oshirish muddati va joyi; loyihani amalga oshirish joyi joylashgan hududdan kelib chiqqan holda texnik koʻrsatkichlar. 9. Loyiha tashkilotlari tomonidan tayyorlangan loyiha hujjatlarini olgandan soʻng “Xavfsiz daryo” DUK ikki ish kuni mobaynida davlat ekologik ekspertizasi xulosasini olish uchun Oʻzbekiston Respublikasi Ekologiya va atrof-muhitni muhofaza qilish davlat qoʻmitasining davlat ekologik ekspertizasi organlariga belgilangan tartibda loyiha hujjatlarini taqdim etadi. 10. Oʻzbekiston Respublikasi Ekologiya va atrof-muhitni muhofaza qilish davlat qoʻmitasining davlat ekologik ekspertizasi organlari yigirma ish kuni mobaynida har bir loyiha hujjati boʻyicha davlat ekologik ekspertizasi xulosasini tayyorlaydi va “Xavfsiz daryo” DUKning shaxsiy kabinetiga elektron shaklda yuboradi. 11. Loyiha hujjatlari boʻyicha davlat ekologik ekspertizasi xulosasi olingandan soʻng “Xavfsiz daryo” DUK ikki ish kuni mobaynida loyihani amalga oshirish huquqini auksionda realizatsiya qilish uchun tegishli materiallar tayyorlanishini taʼminlaydi. 12. Loyihani amalga oshirish huquqini auksionda realizatsiya qilish uchun tegishli materiallarni tayyorlash quyidagilarni oʻz ichiga oladi: loyihaning minimal qiymatini aniqlash; loyihani amalga oshirish huquqini auksionda realizatsiya qilish uchun auksionga qoʻyish toʻgʻrisida “Xavfsiz daryo” DUK direktori buyrugʻini ishlab chiqish; loyihani amalga oshirish huquqini auksionda realizatsiya qilish uchun boshqa zarur hujjatlarni tayyorlash. 13. Loyihani amalga oshirish huquqining minimal qiymati loyiha hujjatlarini ishlab chiqish, davlat ekologik ekspertizasi xulosasini olish, loyihaning amalga oshirilishini monitoring qilish, shuningdek, tadbirkorlik subyektlarini daryo oʻzanlarini tozalash ishlariga jalb qilish bilan bogʻliq xarajatlardan kelib chiqib, quyidagi formula orqali aniqlanadi: N = (L + E + M) x S, bunda: N — loyihani amalga oshirish huquqining minimal qiymati; L — loyiha hujjatlarini ishlab chiqish bilan bogʻliq xarajatlar; E — loyiha hujjatlariga davlat ekologik ekspertizasi xulosasini olishga sarflanadigan mablagʻlar; M — loyihaning amalga oshirilishini monitoring qilish bilan bogʻliq xarajatlar, bunda ushbu qiymat loyihani amalga oshirish huquqini auksionga qoʻyish kunida amalda boʻlgan mehnatga haq toʻlashning eng kam miqdorining 100 baravarida belgilanadi; S — qoʻshilgan qiymat soligʻi, S= 1,15. Toshkent shahri va Toshkent viloyati hududlaridagi uchastkalarda loyihani amalga oshirish huquqining minimal qiymatini hisoblashda 0,1 pasaytiruvchi koeffitsiyent qoʻllaniladi. 14. Loyihani amalga oshirish huquqini auksionda realizatsiya qilish uchun auksionga qoʻyish toʻgʻrisidagi buyruq “Xavfsiz daryo” DUK direktori tomonidan imzolanadi va unda quyidagilar koʻrsatiladi: loyihani amalga oshirish huquqini auksionga qoʻyish uchun asos; loyihani amalga oshirishdan belgilangan maqsad; loyihaning oʻziga xos raqami, uni amalga oshirish joyi va muddati; loyiha boʻyicha qum-shagʻal zaxirasining hajmi; loyihaning minimal qiymati (boshlangʻich narxi); loyihani amalga oshirish huquqi egasining majburiyatlari, shu jumladan, davlat ekologik ekspertizasi xulosasida qayd etilgan majburiyatlar; loyihani amalga oshirish shartlari va tartibi toʻgʻrisida axborot. 15. Loyiha hujjatlari boʻyicha davlat ekologik ekspertizasi xulosasi olingandan soʻng “Xavfsiz daryo” DUK ikki ish kuni mobaynida operatorga loyihani amalga oshirish huquqini realizatsiya qilish boʻyicha auksion tashkil qilish haqidagi elektron buyurtmani (keyingi oʻrinlarda — buyurtma) mazkur Nizomga 2-ilovaga muvofiq shaklda taqdim etadi. 16. Buyurtma “Xavfsiz daryo” DUK direktorining elektron imzosi bilan tasdiqlanadi va operatorga yuboriladi. 17. Buyurtmaga quyidagilar elektron (skaner qilingan) shaklda ilova qilinadi: a) “Xavfsiz daryo” DUK direktorining loyihani amalga oshirish huquqini auksionda realizatsiya qilish uchun auksionga qoʻyish toʻgʻrisidagi buyrugʻi; b) daryo oʻzanlaridan qum-shagʻal materiallarini qazib olish ishlarini olib borish boʻyicha tayyorlangan loyiha annotatsiyasi; v) davlat ekologik ekspertizasi xulosasi; g) “Xavfsiz daryo” DUK va auksion gʻolibi bilan tuziladigan shartnoma loyihasi; d) google xaritada loyihani amalga oshirish joyi (koordinatali nuqtalari bilan); e) loyihani amalga oshirish joyining fotosurati (15x20 sm). 18. Buyurtmaga mazkur Nizomning 17-bandida nazarda tutilgan barcha hujjatlar ilova qilinmaganda yoki ular tegishli ravishda rasmiylashtirilmaganda, operator buyurtmani olgandan soʻng keyingi ish kunidan kechiktirmasdan buyurtmani bartaraf etilishi lozim boʻlgan kamchiliklarni koʻrsatgan holda “Xavfsiz daryo” DUKga qaytaradi. “Xavfsiz daryo” DUK operator tomonidan qayd etilgan barcha kamchiliklarni besh ish kuni mobaynida bartaraf etib, buyurtmani mazkur Nizomning 17-bandi talablariga muvofiq takroran operatorga yuboradi. 19. “Xavfsiz daryo” DUK taqdim etgan hujjatlar mazkur Nizomning 17-bandi talablariga muvofiqligi yuzasidan operator tasdigʻidan soʻng: bosma va elektron ommaviy axborot vositalarida loyihani amalga oshirish huquqi auksionga qoʻyilishi toʻgʻrisidagi axborotni tarqatadi; Oʻzbekiston Respublikasi Favqulodda vaziyatlar vazirligiga, Ekologiya va atrof-muhitni muhofaza qilish davlat qoʻmitasiga hamda Davlat geologiya va mineral resurslar qoʻmitasiga loyihani amalga oshirish huquqi auksionga qoʻyilishi haqidagi axborotni yuboradi. 20. Oʻzbekiston Respublikasi Favqulodda vaziyatlar vazirligi, Ekologiya va atrof-muhitni muhofaza qilish davlat qoʻmitasi, Davlat geologiya va mineral resurslar qoʻmitasi tadbirkorlik subyektlarini auksionda ishtirok etishga keng jalb qilishga doir choralarni koʻradi, shu jumladan, “Xavfsiz daryo” DUKdan olingan hujjatlar va axborotni auksionda ishtirok etish uchun buyurtma joylashtiriladigan internet jahon axborot tarmogʻidagi manziliga tayangan holda, oʻz rasmiy veb-saytlarida majburiy tartibda joylashtiradi. 21. Yer uchastkasiga boʻlgan huquqni elektron savdo platformasida realizatsiya qilish Oʻzbekiston Respublikasi Vazirlar Mahkamasining qarori bilan belgilangan tartibda amalga oshiriladi. 22. Auksion gʻolibi tomonidan obyekt qiymati toʻliq toʻlangandan soʻng bayonnoma rasmiylashtiriladi. Bunda ushbu auksion obyekti boʻyicha avval toʻlangan zakalat puli auksion obyektining 100 foiz qiymatiga qoʻshib hisoblanadi. 23. “Xavfsiz daryo” DUK operatordan auksion natijalari haqidagi bayonnomani olgandan soʻng va loyihani amalga oshirish huquqini realizatsiya qilishdan pul mablagʻlari tushgach, oʻn ish kun mobaynida: auksion gʻolibi bilan belgilangan tartibda shartnoma tuzadi; Oʻzbekiston Respublikasi Favqulodda vaziyatlar vazirligi, Ekologiya va atrof-muhitni muhofaza qilish davlat qoʻmitasi hamda Davlat geologiya va mineral resurslar qoʻmitasiga auksion gʻolibi toʻgʻrisidagi maʼlumotlarni taqdim etadi. 24. Oʻzbekiston Respublikasi Favqulodda vaziyatlar vazirligi, Ekologiya va atrof-muhitni muhofaza qilish davlat qoʻmitasi hamda Davlat geologiya va mineral resurslar qoʻmitasi “Xavfsiz daryo” DUKdan olingan auksion gʻolibi toʻgʻrisidagi maʼlumotlarni uch ish kuni mobaynida oʻz rasmiy veb-saytlarida majburiy tartibda joylashtiradi. 25. Loyihani amalga oshirish huquqini realizatsiya qilishdan tushgan pul mablagʻlari operatorning maxsus hisobvaragʻida yigʻiladi va auksion gʻolibi tomonidan obyekt qabul qilinganligi tasdiqlangandan soʻng auksionni tashkil qilish xizmatlari uchun toʻlov summalari chegirilgandan keyin qolgan pul mablagʻlari “Xavfsiz daryo” DUKning bank hisobvaragʻiga oʻtkaziladi. Kelib tushgan pul mablagʻlari Oʻzbekiston Respublikasi Prezidentining “Ichki bozorni qum-shagʻal materiallari bilan barqaror taʼminlash boʻyicha qoʻshimcha chora-tadbirlar toʻgʻrisida” 2018-yil 9-iyuldagi PQ-3841-son qarorida va “Xavfsiz daryo” DUKning Ustavida belgilangan maqsadlarga yoʻnaltiriladi. 26. Shartnomada loyihani amalga oshirish shartlari, shu jumladan, loyihani belgilangan muddatlarda amalga oshirish, davlat ekologik ekspertizasi xulosasida nazarda tutilgan talablarga rioya etish toʻgʻrisidagi majburiyatlar, shuningdek, ushbu majburiyatlarni bajarmaslik oqibatlari koʻrsatiladi. Bunda shartnomaga auksionni oʻtkazish haqidagi xabarnomada avval nazarda tutilmagan talablar va majburiyatlarni kiritishga yoʻl qoʻyilmaydi. 27. Auksion gʻolibi shartnomada koʻrsatilgan majburiyatlarga rioya etmagan holatlarda, ushbu loyihani amalga oshirish boʻyicha tuzilgan shartnoma qonunchilik hujjatlarida belgilangan tartibda bekor qilinadi. 28. Daryo oʻzanlarini tozalash jarayonida qum-shagʻal materiallarini qazib olish ishlari yer uchastkalarini ajratmagan xolda mavsumiy amalga oshiriladi. 29. Tadbirkorlik subyektlari har yili bir marta yillik qazib olingan foydali qazilmalar hajmlari toʻgʻrisida belgilangan tartibda marksheyderlik xulosasini tuzadilar va Davlat geologiya va mineral resurslar qoʻmitasi huzuridagi Kon-geologiya faoliyatini nazorat qilish hududiy inspeksiyalariga taqdim etadilar. 30. “Xavfsiz daryo” DUK doimiy ravishda: Oʻzbekiston Respublikasi Favqulodda vaziyatlar vazirligi, Ekologiya va atrof-muhitni muhofaza qilish davlat qoʻmitasi hamda Davlat geologiya va mineral resurslar qoʻmitasi xodimlari bilan birgalikda joylarga chiqqan holda, daryolar oʻzanlarini tozalash ishlari olib borilayotgan uchastkalardagi holatni oʻrganadi; shartnoma asosida jalb etilgan tadbirkorlik subyektlari tomonidan daryolar oʻzanlarini tozalash ishlari natijasida olingan qum-shagʻal materiallari hajmining hisobini yuritadi. 31. Auksion gʻolibi tomonidan loyihani amalga oshirish boʻyicha majburiyatlarning bajarilishi “Xavfsiz daryo” DUK tomonidan nazorat qilinadi va bu haqda har oyda Oʻzbekiston Respublikasi Favqulodda vaziyatlar vazirligiga hisobot beriladi. 32. Ushbu Nizom talablari buzilishida aybdor shaxslar qonunchilik hujjatlarida belgilangan tartibda javob beradilar. Bosqichlar Subyektlar Tadbirlar Muddatlar 1-bosqich Oʻzbekiston Respublikasi Favqulodda vaziyatlar vazirligi, Ekologiya va atrof-muhitni muhofaza qilish davlat qoʻmitasi va Davlat gyeologiya va mineral resurslar qoʻmitasi Daryolar oʻzanlarida qum-shagʻal materiallari toʻplanib qolgan va tozalanishi lozim boʻlgan uchastkalar roʻyxatini (keyingi oʻrinlarda uchastkalar roʻyxati deb ataladi) shakllantiradi. Zaruratga koʻra 2-bosqich Oʻzbekiston Respublikasi Favqulodda vaziyatlar vazirligi Uchastkalar roʻyxati Toshqin suvlar va sel oqimlarini xavf-xatarsiz oʻtkazib yuborishni taʼminlash, qor koʻchish va yer koʻchki hodisalari xavfini kamaytirish boʻyicha hukumat komissiyasiga belgilangan tartibda kiritadi. 5 ish kuni mobaynida 3-bosqich Toshqin suvlar va sel oqimlarini xavf-xatarsiz oʻtkazib yuborishni taʼminlash, qor koʻchish va yer koʻchki hodisalari xavfini kamaytirish boʻyicha hukumat komissiyasi Uchastkalar roʻyxatini koʻrib chiqadi, tasdiqlaydi va ijro uchun Oʻzbekiston Respublikasi Favqulodda vaziyatlar vazirligiga yuboradi. 10 ish kuni mobaynida 4-bosqich Oʻzbekiston Respublikasi Favqulodda vaziyatlar vazirligi huzuridagi “Xavfsiz daryo” DUK (keyingi oʻrinlarda “Xavfsiz daryo” DUK deb ataladi) Tasdiqlangan uchastkalar roʻyxati boʻyicha bosqichma-bosqich har bir uchastkaga loyiha hujjatlarini ishlab chiqish uchun tegishli loyiha tashkilotlariga buyurtma beradi. 5 ish kuni mobaynida 5-bosqich Loyiha tashkilotlari Loyiha hujjatlarini ishlab chiqadi. Shartnomaga muvofiq 6-bosqich “Xavfsiz daryo” DUK Davlat ekologik ekspertizasi xulosasini olish uchun Oʻzbekiston Respublikasi Ekologiya va atrof-muhitni muhofaza qilish davlat qoʻmitasining davlat ekologik ekspertizasi organlariga belgilangan tartibda loyiha hujjatlarini taqdim etadi. 2 ish kuni mobaynida 7-bosqich Oʻzbekiston Respublikasi Ekologiya va atrof-muhitni muhofaza qilish davlat qoʻmitasining davlat ekologik ekspertizasi organlari Har bir loyiha hujjatlari boʻyicha davlat ekologik ekspertizasi xulosasini tayyorlaydi va “Xavfsiz daryo” DUK vakiliga ishonchnoma asosida topshiradi. 20 ish kuni mobaynida 8-bosqich “Xavfsiz daryo” DUK Loyihani amalga oshirish huquqini auksionda realizatsiya qilish uchun Oʻzbekiston Respublikasi Davlat aktivlarini boshqarish agentligi huzuridagi “Elektron onlayn-auksionlarni tashkil etish markazi” DUKga (keyingi oʻrinlarda operator deb ataladi) elektron buyurtma beradi. 2 ish kuni mobaynida 9-bosqich Operator Oʻtkazilgan auksion natijalari haqidagi bayonnomani “Xavfsiz daryo” DUKga taqdim etadi va oʻz veb-portaliga axborotni kiritadi. 1 ish kuni mobaynida 10-bosqich “Xavfsiz daryo” DUK Auksion gʻolibi bilan shartnoma tuzadi. Oʻzbekiston Respublikasi Favqulodda vaziyatlar vazirligi, Ekologiya va atrof-muhitni muhofaza qilish davlat qoʻmitasi, Davlat geologiya va mineral resurslar davlat qoʻmitalariga auksion gʻoliblari toʻgʻrisida maʼlumotlar taqdim etadi. 3 ish kuni mobaynida 11-bosqich Oʻzbekiston Respublikasi Favqulodda vaziyatlar vazirligi, Ekologiya va atrof-muhitni muhofaza qilish davlat qoʻmitasi, Davlat gyeologiya va mineral resurslar qoʻmitasi “Xavfsiz daryo” DUKdan olingan auksion gʻoliblari toʻgʻrisidagi maʼlumotlarni oʻz rasmiy veb-saytlarida majburiy tartibda joylashtiradi. 3 ish kuni mobaynida 12-bosqich “Xavfsiz daryo” DUK, Oʻzbekiston Respublikasi Favqulodda vaziyatlar vazirligi, Ekologiya va atrof-muhitni muhofaza qilish davlat qoʻmitasi, Davlat gyeologiya va mineral resurslar qoʻmitasi Joylarga chiqqan holda, daryolar oʻzanlarini tozalash ishlari olib borilayotgan uchastkalardagi holatni oʻrganadi. doimiy ravishda 13-bosqich “Xavfsiz daryo” DUK Shartnoma asosida jalb etilgan tadbirkorlik subyektlari tomonidan daryolar oʻzanlarini tozalash ishlari natijasida olingan qum-shagʻal materiallarining hisobini yuritadi. doimiy ravishda 11. Vazirlar Mahkamasining “Aydar-Arnasoy koʻllar tizimining biologik resurslaridan foydalanish samaradorligini yanada oshirish chora-tadbirlari toʻgʻrisida” 2019-yil 22-apreldagi 347-son qarorining 3-bandi ikkinchi xatboshidagi “E-ijro auksion” yagona elektron savdo maydonchasi” soʻzlari “E-auksion” elektron savdo platformasi” soʻzlari bilan almashtirilsin. 12. Vazirlar Mahkamasining 2019-yil 15-maydagi 402-son qarori bilan tasdiqlangan Oʻzbekiston Respublikasi Monopoliyaga qarshi kurashish qoʻmitasi huzuridagi budjetdan tashqari Raqobatni rivojlantirishga koʻmaklashish jamgʻarmasi mablagʻlarini shakllantirish va ulardan foydalanish tartibi toʻgʻrisidagi nizomning 3-bandi sakkizinchi xatboshidagi “E-ijro auksion” savdo maydonchasida” soʻzlari “E-auksion” elektron savdo platformasida” soʻzlari bilan almashtirilsin. 13. Vazirlar Mahkamasining “Samarqand viloyatining turizm salohiyatidan samarali foydalanish va uni rivojlantirish boʻyicha qoʻshimcha chora-tadbirlar toʻgʻrisida” 2019-yil 30-sentabrdagi 828-son qarorining 3-bandi birinchi xatboshidagi “E-ijro auksion” savdo maydonchasida” soʻzlari “E-auksion” elektron savdo platformasida” soʻzlari bilan almashtirilsin. 14. Vazirlar Mahkamasining “Tashqi reklama bozorini tartibga solish toʻgʻrisida” 2020-yil 20-fevraldagi 104-son qarorida: a) 1-bandda: toʻrtinchi xatboshi chiqarib tashlansin; beshinchi-oltinchi xatboshilar tegishlicha toʻrtinchi-beshinchi xatboshilar deb hisoblansin; b) 2-bandga quyidagi tahrirdagi “z” va “i” kichik bandlar qoʻshilsin: “z) tashqi reklama obyektlarini (konstruksiyalarini) qurish huquqini “E-auksion” elektron savdo platformasida elektron onlayn-auksionlar orqali sotishning boshlangʻich narxi quyidagi tartibda aniqlanadi: yer uchastkalari uchun tegishli hududda belgilangan yer soligʻining 10 baravari miqdoridan kam boʻlmagan miqdorda koʻzda tutilgan foydalanish muddatining har bir yili uchun; davlat mulki boʻlgan bino va inshootlar uchun — bino va inshootning fasad qismi hamda perimetri maydonining har 1 kv metri uchun, shuningdek, bino va inshootlarda oʻrnatiladigan har bir reklama peshlavhasi uchun belgilangan minimal stavkalardan kam boʻlmagan miqdorda koʻzda tutilgan foydalanish muddatining har bir yili uchun; i) tashqi reklama obyektlarini (konstruksiyalarini) yer uchastkalari, davlat mulki boʻlgan bino va inshootlarda qurish huquqini “E-auksion” elektron savdo platformasida realizatsiya qilish Vazirlar Mahkamasi qarori bilan belgilangan tartibda amalga oshiriladi”; v) 8-bandga quyidagi tahrirdagi xatboshi qoʻshilsin: “Elektron onlayn-auksionlarni tashkil etish markazi” DUK auksion natijalari boʻyicha tashqi reklama obyektlarini (konstruksiyalarini) yer uchastkalari, davlat mulki boʻlgan bino va inshootlarda qurish huquqi uchun gʻolib boʻlgan shaxslar toʻgʻrisidagi maʼlumotlarni elektron axborot almashish yoʻli orqali Monopoliyaga qarshi kurashishni tartibga solishning yagona axborot tizimiga integratsiya qiladi”; g) Tashqi reklama obyektlarini (konstruksiyalarini) qurish tartibi toʻgʻrisidagi nizomda: 9-band quyidagi tahrirda bayon etilsin: “9. Tashqi reklama yuridik yoki jismoniy (yakka tartibdagi tadbirkorlar) shaxslar tomonidan amalga oshiriladi.”; 17 va 50-bandlarning ikkinchi xatboshilaridagi “E-ijro auksion” yagona elektron savdo maydoni” soʻzlari “E-auksion” elektron savdo platformasi” soʻzlari bilan almashtirilsin; d) Tashqi reklama obyektlarini (konstruksiyalarini) qurish uchun beriladigan yer uchastkalari, davlat mulki boʻlgan bino va inshootlar roʻyxatini shakllantirish tartibi toʻgʻrisidagi nizomning 9-bandining yettinchi, sakkizinchi xatboshilari va 13-banddagi “E-ijro auksion” yagona elektron savdo maydonchasi” soʻzlari tegishli kelishikdagi “E-auksion” elektron savdo platformasi” soʻzlari bilan almashtirilsin; e) 3-ilova oʻz kuchini yoʻqotgan deb hisoblansin. 15. Vazirlar Mahkamasining “Oʻzkimyosanoat” AJ tarkibidagi tashkilotlarning aktivlaridan samarali foydalanish hamda moliyaviy holatini sogʻlomlashtirish boʻyicha qoʻshimcha chora-tadbirlar toʻgʻrisida” 2020-yil 9-iyuldagi 432-son qarorining 3-bandi “a” kichik bandi quyidagi tahrirda bayon etilsin: “a) mazkur qarorga 1-ilovada nazarda tutilgan aktivlarni “E-auksion” elektron savdo platformasida ommaviy savdolarga chiqarishning boshlangʻich narxi ularning (koʻchmas mulklar boʻyicha) balans (qoldiq) va (yoki) nominal (ulush boʻyicha) qiymatida belgilanadi;”. 16. Vazirlar Mahkamasining “Togʻli hududlarda turizm infratuzilmasini rivojlantirishga doir qoʻshimcha chora-tadbirlar toʻgʻrisida” 2020-yil 17-sentabrdagi 559-son qarorida: a) 5-bandning oltinchi xatboshidagi “E-ijro auksion” elektron savdo maydonchasida” soʻzlari “E-auksion” elektron savdo platformasida” soʻzlari bilan almashtirilsin; b) 10-bandning ikkinchi xatboshidagi “E-ijro auksion” elektron savdo maydonchasi” soʻzlari “E-auksion” elektron savdo platformasi” soʻzlari bilan almashtirilsin. 17. Vazirlar Mahkamasining “Boʻstonliq tumanidagi boʻsh turgan, foydalanilmayotgan hamda samarasiz foydalanilayotgan obyektlar va yer uchastkalaridan samarali foydalanish, ular negizida turizm va xizmat koʻrsatish infratuzilmasini tashkil etish chora-tadbirlari toʻgʻrisida” 2020-yil 17-sentabrdagi 560-son qarorida: a) 2-bandning ikkinchi va toʻrtinchi xatboshilaridagi “E-ijro auksion” elektron savdo maydonchasi” soʻzlari “E-auksion” elektron savdo platformasi” soʻzlari bilan almashtirilsin; b) 9-bandning uchinchi xatboshidagi “E-ijro auksion” elektron savdo maydonchasining” soʻzlari “E-auksion” elektron savdo platformasining” soʻzlari bilan almashtirilsin; v) 1 va 3-ilovaning nomlanishidagi “E-ijro auksion” elektron savdo maydonchasi” soʻzlari “E-auksion” elektron savdo platformasi” soʻzlari bilan almashtirilsin. 19. Vazirlar Mahkamasining 2021-yil 21-apreldagi 232-son qarori bilan tasdiqlangan Tadbirkorlik subyektlari tomonidan avtomobil yoʻllarida yoʻl harakati qoidalari buzilganligini maxsus avtomatlashtirilgan foto va video qayd etish dasturiy-texnik vositalarini oʻrnatish va ekspluatatsiya qilish tartibi toʻgʻrisidagi nizomda: a) 2-bandning sakkizinchi xatboshidagi “E-ijro auksion” yagona elektron savdo maydonchasi” soʻzlari “E-auksion” elektron savdo platformasi” soʻzlari bilan almashtirilsin; b) 4-banddagi “E-ijro auksion” yagona elektron savdo maydonchasidagi” soʻzlari “E-auksion” elektron savdo platformasidagi” soʻzlari bilan almashtirilsin; v) 6-bandning birinchi va ikkinchi xatboshilaridagi “E-ijro auksion” yagona elektron savdo maydonchasida” soʻzlari “E-auksion” elektron savdo platformasida” soʻzlari bilan almashtirilsin; g) 45-banddagi “E-ijro auksion” yagona elektron savdo maydonchasiga” soʻzlari “E-auksion” elektron savdo platformasiga” soʻzlari bilan almashtirilsin; d) 46-bandning ikkinchi xatboshidagi “E-ijro auksion” yagona elektron savdo maydonchasida” soʻzlari “E-auksion” elektron savdo platformasida” soʻzlari bilan almashtirilsin; e) 49-bandning uchinchi xatboshidagi “E-ijro auksion” yagona elektron savdo maydonchasiga” soʻzlari “E-auksion” elektron savdo platformasiga” soʻzlari bilan almashtirilsin; j) 1-ilovaning: 2-bosqichi chiqarib tashlansin; 3 — 14-bosqichlari tegishlicha 2 — 13-bosqich deb hisoblansin; 2-bosqich uchinchi ustunidagi “E-ijro auksion” yagona elektron savdo maydonchasi” soʻzlari tegishli kelishikdagi “E-auksion” elektron savdo platformasi” soʻzlari bilan almashtirilsin. 20. Vazirlar Mahkamasining “Nurafshon shahrida Chirchiq-Ohangaron irrigatsiya tizimlari havza boshqarmasining maʼmuriy binosini qurish ishlarini tashkil etish chora-tadbirlari toʻgʻrisida” 2021-yil 23-iyuldagi 452-son qarorining 1-bandi birinchi xatboshidagi va 2-bandi ikkinchi xatboshidagi “E-ijro auksion” elektron savdo maydonchasida” soʻzlari “E-auksion” elektron savdo platformasida” soʻzlari bilan almashtirilsin. 21. Vazirlar Mahkamasining “Koʻchma savdo faoliyatiga zamonaviy axborot texnologiyalarini yanada keng joriy etish hamda savdo avtomati orqali chakana savdo faoliyatini tartibga solish chora-tadbirlari toʻgʻrisida” 2021-yil 3-avgustdagi 485-son qarorida: a) Koʻchma savdoni amalga oshirish tartibi toʻgʻrisidagi nizom quyidagi tahrirda bayon etilsin: 1. Ushbu Nizom Oʻzbekiston Respublikasi hududida koʻchma savdoni amalga oshirish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: vakolatli organ — Oʻzbekiston Respublikasi Davlat soliq qoʻmitasi; joylashish sxemasi — koʻchma savdo obyektlarining oldindan tasdiqlangan joylashuvi; koʻchma savdo joyi — koʻchma savdo obyektining “K-SAVDO” AATda roʻyxatdan oʻtishda koʻrsatilgan hududiy joylashgan joyi; koʻchma savdo obyektining ixtisoslashuvi — sotiladigan tovarlarning tovar guruhlaridan biriga mansubligi bilan ifodalangan xilma-xilligi; koʻchma savdo obyektlari — vaqtinchalik asosda joylashtirilgan va mavsumiy xususiyatga ega boʻlgan, shuningdek, ish kuni yakunlangandan soʻng obyektni koʻchirish imkoni boʻlgan koʻchma savdo obyektlari (lotoklar, palatkalar, savdo aravalari, peshtaxtalar, avtodoʻkonlar, avtotirkamalar, avtotsisternalar, fudtraklar, tonarlar, savdo avtomatlari); koʻchma savdo subyektlari — koʻchma savdoni amalga oshirish uchun “K-SAVDO” AATda belgilangan tartibda koʻchma savdo obyektlarini roʻyxatdan oʻtkazgan va tadbirkorlik faoliyatini amalga oshiruvchi shaxslar; koʻchma savdo — koʻchma savdo obyektlaridan foydalangan holda, turgʻun savdo shoxobchalari joylashgan joydan tashqarida oziq-ovqat va nooziq-ovqat tovarlari bilan chakana savdo qilish; operator — savdo platformasida auksion va tanlovni tashkil etish hamda oʻtkazish vakolati berilgan “Elektron onlayn-auksionlarni tashkil etish markazi” davlat unitar korxonasi; “E-auksion” elektron savdo platformasi — (keyingi oʻrinlarda — savdo platformasi) — elektron onlayn-auksion va elektron tanlovlarni tashkil etish va oʻtkazish uchun zarur axborotni kiritish, saqlash va qayta ishlash, shuningdek, istagi boʻlgan jismoniy va yuridik shaxslarning bunday auksion va tanlovlar jarayoniga kirish va ularda qatnashish imkonini taʼminlaydigan axborot tizimi. 3. Koʻchma savdo obyektlari joylashuvi sxemasini tuzish, shuningdek, elektron onlayn-auksion orqali koʻchma savdo joylarini sotib olish uchun materiallarni toʻplash va kelishish ushbu Nizomga 1-ilovada keltirilgan sxemaga muvofiq amalga oshiriladi. 4. Ushbu Nizom talablari quyidagilarga nisbatan tatbiq etilmaydi: bayram kunlari va bayramoldi kunlarda savdo xizmati koʻrsatish yuzasidan yuridik shaxslar bilan tuzilgan shartnomalar asosida tashkil etilgan koʻchma savdolarga; Oʻzbekiston Respublikasi Prezidenti va Vazirlar Mahkamasining qarorlari asosida tashkil etilgan koʻrgazma va yarmarka savdolariga; bozorlar va savdo majmualari hududida sotiladigan meva-sabzavot mahsulotlarining chakana savdolariga; amalga oshirish tartibi Oʻzbekiston Respublikasining Qonunlari, Oʻzbekiston Respublikasi Prezidenti va Vazirlar Mahkamasining alohida qarorlarida nazarda tutilgan boshqa hollarga. 5. “K-SAVDO” avtomatlashtirilgan axborot tizimida (keyingi oʻrinlarda — “K-SAVDO” AAT) koʻchma savdo obyektlarini ushbu Nizomda belgilangan tartibda roʻyxatdan oʻtkazgan tadbirkorlik subyektlari Oʻzbekiston Respublikasi hududida koʻchma savdo bilan shugʻullanish huquqiga ega. 6. Koʻchma savdoni amalga oshirishning majburiy talablari va shartlari quyidagilardan iborat: chakana savdo sohasida qonunchilik hujjatlariga, shu jumladan, sanitariya, veterinariya, veterinariya-sanitariya qoidalari va normalariga rioya qilish; davlat veterinariya xizmatining hayvonlar kasalliklari tashxisi va oziq-ovqat mahsulotlari xavfsizligi davlat markazlari yoki veterinariya-sanitariya ekspertizasi laboratoriyalari tomonidan berilgan ijobiy xulosalar asosida goʻsht va goʻsht mahsulotlari, sut va sut mahsulotlari, tuxumlar, shuningdek, oʻsimlik oziq-ovqat mahsulotlarini realizatsiya qilish; nazorat-kassa mashinalari, qonunchilik hujjatlarida nazarda tutilgan hollarda esa onlayn nazorat-kassa mashinalari yoki virtual kassalar va bank plastik kartochkalaridan foydalangan holda toʻlovlarni qabul qilish uchun hisob-kitob terminalining mavjudligi (savdo avtomatlari bundan mustasno); koʻchma savdo obyektlari yaqinida maishiy chiqindi qutilarini oʻrnatish; tovarlarni koʻchma savdo obyektlari orqali va roʻyxatdan oʻtilgan joyda sotish. 7. Savdo obyektining ixtisoslashuv turlari quyidagilardan iborat: non va non mahsulotlari, qandolat mahsulotlari; goʻsht va goʻsht mahsulotlari; sut va sut mahsulotlari; oʻtirish joylari tashkil etmasdan, donalab sotiladigan taomlar; sabzavotlar-mevalar va poliz ekinlari, shuningdek, quruq mevalar, pista va yongʻoqlar; muzqaymoq, alkogolsiz yaxna va issiq ichimliklar; oziq-ovqat mahsulotlari; nashriyot mahsulotlari; gullar; xalq badiiy va boshqa hunarmandchilik buyumlari; hunarmandchilik mahsulotlari, suvenirlar, kiyim-kechak, poyabzal va yengil sanoat buyumlari; nooziq-ovqat mahsulotlari. Tadbirkorlik subyektlari koʻchma savdo obyekti ixtisoslashuv turlarining bir nechtasi bilan savdo qoidalariga rioya etgan holda shugʻullanishi mumkin. 8. Quyidagi turdagi tovarlarning koʻchma savdosi taqiqlanadi: texnik jihatdan murakkab maishiy mahsulotlar (maishiy metall kesish va yogʻochni qayta ishlash dastgohlari, maishiy elektrotexnika va asbob-uskunalar, maishiy radioelektron uskunalar, maishiy hisoblash va koʻpaytirish texnikasi, foto va kino uskunalar, telefon apparatlari va faks mashinalari, elektr musiqa asboblari, elektron oʻyinchoqlar, maishiy gaz uskunalari va qurilmalari); tez buziladigan tovarlar (sovitkich va (yoki) muzlatkich bilan jihozlangan va tez buziladigan tovarlar sovitkich va (yoki) muzlatkichlarda saqlangan hollar bundan mustasno); yengil alangalanuvchi va yonuvchi suyuqliklar; bolalar oziq-ovqat mahsulotlari (quruq sut, kukunsimon boʻtqa yormasi, ozuqaviy aralashmalar, meva va sabzavot konservalari va pyuresi); hayvonlar, termik ishlov berilmagan, kelib chiqishi hayvonotga mansub mahsulot va xom ashyolar, veterinariya dori vositalari, mikroorganizmlar shtamplari, oziqalar va ozuqabop qoʻshimchalar; aksiz solinadigan tovarlar, shu jumladan, spirtli ichimliklar; hasharotlar va zararkunandalarni zaharlashda qoʻllaniladigan kimyoviy moddalar va zaharlar; diniy mazmundagi materiallar; qonunchilik hujjatlari bilan koʻchma savdo obyektlari orqali sotilishi taqiqlangan tovarlar. 9. Quyidagi joylarda koʻchma savdo obyektlarini joylashtirishga yoʻl qoʻyilmaydi: maʼmuriy binolar (savdo avtomatlari bundan mustasno), madaniy meros obyektlari va qoʻriqlanadigan tabiiy hududlar fasadi oldida; bino va inshootlarning yongʻinga qarshi oraliqlarida; muhandislik kommunikatsiyalari xavfsizlik zonalarida; jamoat transporti bekatlarida yoʻlak (trotuar)ning ikkala tomonidan 15 metr masofadan yaqinroqda (savdo avtomatlari bundan mustasno); chorrahalarga 15 metrdan yaqinroqda; maishiy chiqindilarni yigʻish punktlariga 20 metr masofa orasida; sunʼiy inshootlarda (toʻxtash bostirmalari, yerosti oʻtish joylari, koʻpriklar, tunnellar, transport bogʻlamalari va yoʻl oʻtkazgichlar); piyodalar oʻtish joylarida va ulardan oldin 15 metrdan kam masofada; velosiped yoʻlaklarida; qatnov qismining xavfli burilishlarida; loaqal bir yoʻnalishdagi koʻrinish masofasi 100 metrdan kam boʻlgan yoʻl doʻngliklari yaqinida; qatnov qismi kesishmalarida va kesishayotgan qatnov qismi chetiga 15 metrdan kam masofada (uch tomonlama kesishmalarda (chorrahalarda) yondan tutashgan yoʻlning sidirgʻa chiziq yoki ajratuvchi boʻlak bilan ajratilgan qarama-qarshi tomoni bundan mustasno); transport vositasi svetofor ishoralari, yoʻl belgilarini boshqa haydovchilardan toʻsib qoʻyadigan, boshqa transport vositalarining harakatlanishiga (kirish va chiqishiga) imkon qoldirmaydigan yoki piyodalarning harakatiga xalaqit beradigan joylarda; “Toʻxtash taqiqlanadi” yoʻl belgisi yoki “toʻxtash taqiqlanadi” yoʻl chizigʻi taʼsiri doirasida. 10. Koʻchma savdo obyekti isteʼmolchilarga xizmat koʻrsatish vaqtida vitrinalar va peshtaxta (peshtaxtalar), yongʻinni oʻchirishning birlamchi vositalari, shuningdek, qonunchilik hujjatlari va texnik jihatdan tartibga solish sohasidagi normativ hujjatlarning majburiy talablariga javob beradigan zarur savdo, sovitish va boshqa texnologik uskunalar bilan jihozlangan boʻlishi kerak. 11. Roʻyxatdan oʻtkazilgan koʻchma savdo joyini yoki uning bir qismini boshqa shaxsga foydalanishga yoki ijaraga berish taqiqlanadi. 12. Koʻchma savdo amalga oshiriladigan transport vositasi texnik koʻrikdan oʻtishi, yongʻin xavfsizligi qoidalariga javob berishi, shuningdek, texnik jihatdan soz va tegishli sanitariya holatida saqlanishi kerak. Koʻchma savdo avtotransport vositasining konstruksiyasini oʻzgartirish (qayta jihozlash) talab qilinsa, avtomototransport vositasini qayta jihozlashga belgilangan tartibda ruxsatnoma olinishi shart. 13. Xaridorlarga xizmat koʻrsatiladigan vitrinalar va peshtaxtaga xaridorlarning erkin kelishi taʼminlamagan taqdirda, koʻchma savdo obyektini joylashtirishga ruxsat berilmaydi. 14. Koʻchma savdo subyektlari: koʻchma savdo obyektida koʻchma savdo subyekti toʻgʻrisida QR-kod qoʻyilgan va elektron shaklda olingan guvohnomaning nusxasi, shuningdek, savdo avtomatlarida texnik xizmatning telefon raqamlarini joylashtirishi; vakolatli organga “K-SAVDO” AATda koʻchma savdo obyektlari reyestridagi koʻchma savdo obyekti toʻgʻrisidagi maʼlumotlarning oʻzgarganligi haqidagi axborotni tegishli oʻzgartirishlar kiritilgan kundan boshlab oʻn kun ichida tegishli oʻzgartirishlar kiritilganligini tasdiqlovchi hujjatlar nusxasini ilova qilgan holda yoki elektron hujjat koʻrinishida (elektron raqamli imzo bilan) ariza yuborish yoʻli bilan taqdim etishi lozim. 15. Sotish uchun taklif etilayotgan tovarlar turlari, koʻrsatiladigan xizmatlar roʻyxati koʻchma savdo obyektining ixtisoslashuviga muvofiq sotuvchi tomonidan mustaqil ravishda belgilanadi. 16. Koʻchma savdo subyektlari roʻyxatdan oʻtishda koʻrsatgan ish rejimiga muvofiq koʻchma savdoni amalga oshiradilar. 17. Transport vositasi orqali koʻchma savdo faoliyati “K-SAVDO” AAT orqali savdo qilinadigan joy haqida xabarnoma yuborish yoʻli bilan amalga oshiriladi. Bunda transport vositasi orqali koʻchma savdo qilish yoʻl harakati qoidalariga muvofiq transport vositasi toʻxtab turishi taqiqlanmagan joylarda amalga oshirilishi mumkin. 18. Savdo avtomatlari orqali ommaviy talabdagi, texnik jihatdan tartibga solish sohasidagi normativ hujjatlar talablariga javob beradigan tovarlar (choy, kofe, salqin va alkogolsiz ichimliklar, nooziq-ovqat tovarlar (gazeta va matbaa mahsulotlari), qandolat va non mahsulotlari, shirinliklar) sotiladi, xizmatlar koʻrsatiladi. Savdo avtomatlarini mahsulot bilan taʼminlash va ularga texnik xizmat koʻrsatish savdo avtomatini “K-SAVDO” AATda roʻyxatdan oʻtkazgan koʻchma savdo subyektlariga yuklanadi, shuningdek, ular zimmasiga tovar-moddiy boyliklarni saqlash boʻyicha choralar koʻrish hamda savdo avtomati buzilganda tovarlar buzilishining oldini olish ham yuklanadi. 19. “K-SAVDO” AATda koʻchma savdo obyektlarini roʻyxatdan oʻtkazish tadbirkorlik subyekti tomonidan koʻchma savdo sxemasi doirasida va savdo joyini aniq koʻrsatgan holda elektron blankni toʻldirish yoʻli bilan amalga oshiriladi, transport vositalari bundan mustasno. 20. Koʻchma savdo joyi joylashish sxemalari doirasida “E-auksion” elektron savdo platformasi orqali elektron onlayn-auksionda sotiladi. Bunda tadbirkorlik subyektiga elektron onlayn-auksionda sotib olingan koʻchma savdo joyidan koʻpi bilan 36 oy muddatga foydalanish huquqi beriladi. Mazkur Nizom talablari asosida belgilangan joylashtirish sxemasi doirasida koʻchma savdo maydonidan foydalanish huquqini olgan tadbirkorlik subyektlari ushbu Nizom talablari va shartlariga rioya etgan holda, faqat bayram va ommaviy tadbirlar oʻtkazish davrida vaqtinchalik asosda joylashtirish sxemasidan tashqarida faoliyat yuritishi mumkin. 21. “K-SAVDO” AATda koʻchma savdo obyektini roʻyxatdan oʻtkazish uchun yigʻim undirilmaydi. 22. Auksion savdolari oʻtkazilishidan olingan pul mablagʻlari summasi elektron onlayn-auksionni tashkil etish va oʻtkazish xarajatlari chegirib qolingandan soʻng quyidagi tartibda taqsimlanadi: 20 foizi — vakolatli organning maxsus hisobvaragʻiga; 80 foizi — tegishli tuman (shahar) mahalliy budjetiga oʻtkaziladi. 23. Tuman (shahar) davlat soliq inspeksiyasi Kadastr agentligining hududiy boʻlinmalari bilan birgalikda yilning 1-dekabriga qadar, ilgari joylashtirilgan sxemalar boʻyicha esa ularni qayta koʻrib chiqish muddatidan kamida bir oy oldin ushbu Nizomning 8-bandida koʻrsatilgan talablarga muvofiq joylar soni koʻrsatilgan holda, tegishli tuman (shahar) hududida koʻchma savdo obyektlarining joylashuvini oʻz ichiga olgan joylashish sxemalarini tuzadi. 24. Tuman (shahar) davlat soliq inspeksiyasi koʻchma savdo obyektlarini joylashtirish sxemalarini tegishlicha tuman (shahar) hokimligi, Oʻzbekiston Respublikasi Sanitariya-epidemiologik osoyishtalik va jamoat salomatligi xizmati, Favqulodda vaziyatlar vazirligi, Ichki ishlar vazirligi Yoʻl harakati xavfsizligi bosh boshqarmasi va Qurilish vazirligining hududiy boʻlinmalari bilan uch kun muddatda kelishadi. 25. Tuman (shahar) davlat soliq inspeksiyasi tomonidan koʻchma savdo obyektlarining joylashish sxemalari kelishilganidan keyin oʻn kun ichida “K-SAVDO” AATda joylashtiriladi. Bunda tuman (shahar) davlat soliq inspeksiyasi kelishilgan koʻchma savdo obyektlarining joylashish sxemalari toʻgʻrisida ommaviy axborot vositalarida eʼlon berishi mumkin. Joylashish sxemalari har uch yilda bir marta qayta koʻrib chiqiladi. 26. Tadbirkorlik subyektlari “K-SAVDO” AAT orqali keyinchalik realizatsiya qilish uchun joylashish sxemalariga koʻchma savdo qilinadigan aniq joyni kiritish boʻyicha takliflar berish huquqiga ega. 27. Tadbirkorlik subyektlari tomonidan taklif etilgan koʻchma savdo joyi uch kun ichida tuman (shahar) davlat soliq inspeksiyasi tomonidan ushbu Nizom talablariga muvofiqligi jihatdan koʻrib chiqiladi. 28. Koʻrib chiqish yakunlari boʻyicha tuman (shahar) davlat soliq inspeksiyasi taklif etilgan koʻchma savdo joyini “K-SAVDO” AATga joylashtiradi yoki sabablarini koʻrsatgan holda joylashtirishni rad etadi. Bunda tadbirkorlik subyektlari rad etilgan takliflar boʻyicha qonunchilikka muvofiq shikoyat qilish huquqiga ega. 29. Boshlangʻich narx tegishli tuman (shahar)dagi yer uchastkasining yer soligʻiga teng. 30. Auksionda har qanday yuridik shaxs yoki yakka tartibdagi tadbirkor ishtirokchi sifatida qatnashishi mumkin. 31. Auksionda qatnashish uchun talabgor tegishli elektron arizani toʻldiradi va zakalat summasini toʻlaydi. Elektron arizada quyidagi maʼlumotlar boʻlishi kerak: soliq toʻlovchining identifikatsiya raqami; koʻchma savdo obyektining ixtisoslashuvi; ish tartibi (ish kunlari, ish vaqti); koʻchma savdo obyektini joylashtirish davri, bunda muddat 36 oydan oshmasligi lozim. 32. “K-SAVDO” AAT orqali ushbu Nizomga 2-ilovaga muvofiq bir ish kuni mobaynida elektron savdolar bayonnomasi asosida koʻchma savdo obyektining roʻyxatdan oʻtganligini tasdiqlovchi guvohnomani QR-kod (matrik shtrixli kod) bilan rasmiylashtirilgan holda, “E-auksion” elektron savdo platformasi orqali xaridor va operatorga yuboradi. 33. Roʻyxatdan oʻtgan koʻchma savdo joyi joylashish sxemasida uning koʻchma savdo obyektini joylashtirish davrida bandligini koʻrsatuvchi maxsus belgi bilan belgilanadi. 34. Koʻchma savdo amalga oshiriladigan transport vositasi “K-SAVDO” AATda joylashish sxemasidan tashqarida, elektron onlayn-auksion oʻtkazmasdan roʻyxatga olinadi. 35. “K-SAVDO” AATda transport vositasini roʻyxatdan oʻtkazish uchun tadbirkorlik subyekti tegishli elektron blankani toʻldiradi. Elektron blankada quyidagi maʼlumotlar boʻlishi lozim: yuridik shaxsning nomi yoki yakka tartibdagi tadbirkorning familiyasi, ismi va otasining ismi (agar mavjud boʻlsa); soliq toʻlovchining identifikatsiya raqami; avtomototransport vositasining markasi, turi va roʻyxatdan oʻtkazish davlat raqami belgisi; savdo obyektining ixtisoslashuvi; ish tartibi (ish kunlari, ish vaqti); koʻchma savdo obyektini joylashtirish davri, bunda muddat 36 oydan oshmasligi lozim; elektron pochta manzili (mavjud boʻlganda). 36. Elektron blanka toʻldirilgach, “K-SAVDO” AAT tadbirkorlik subyekti tomonidan kiritilgan maʼlumotlarni onlayn tarzda qayta ishlaydi va koʻchma savdo obyektining roʻyxatdan oʻtganligini tasdiqlovchi QR-kod (matritsali-shtrixli kod) qoʻyilgan elektron shakldagi guvohnoma yuboradi. 37. Roʻyxatdan oʻtganlikni tasdiqlovchi elektron shakldagi guvohnoma tadbirkorlik subyektining mavjud elektron pochta manziliga ham yuboriladi. 38. Tadbirkorlik subyektida koʻchma savdoni amalga oshirish uchun bir nechta transport vositalari mavjud boʻlsa, roʻyxatga olish har bir transport vositasi boʻyicha alohida amalga oshiriladi. 39. “K-SAVDO” AATda koʻchma savdo obyektlari reyestri (keyingi oʻrinlarda — reyestr) elektron shaklda yuritiladi. 40. Reyestrda har bir roʻyxatdan oʻtkazilgan koʻchma savdo obyekti boʻyicha quyidagi maʼlumotlar mavjud boʻladi: roʻyxatga olish sanasi va uning raqami; yuridik shaxsning toʻliq nomi, yakka tartibdagi tadbirkorning familiyasi, ismi, otasining ismi (agar mavjud boʻlsa); soliq toʻlovchining identifikatsiya raqami; koʻchma savdo obyektining ixtisoslashuvi; koʻchma savdo amalga oshiriladigan transport vositasining davlat roʻyxatidan oʻtkazish raqami belgisi toʻgʻrisidagi maʼlumotlar (transport vositasi orqali koʻchma savdo amalga oshirilganda); koʻchma savdo obyektini joylashtirish davri, bunda muddat 36 oydan oshmasligi lozim; ish tartibi (ish kunlari, ish vaqti); koʻchma savdo obyekti joylashgan joy. 41. Koʻchma savdo obyektlari toʻgʻrisidagi maʼlumotlar avtomatik tarzda: Oʻzbekiston Respublikasi Sanitariya-epidemiologik osoyishtalik va jamoat salomatligi xizmati; Oʻzbekiston Respublikasi Veterinariya va chorvachilikni rivojlantirish davlat qoʻmitasi; Oʻzbekiston Respublikasi Favqulodda vaziyatlar vazirligi; Oʻzbekiston Respublikasi Ichki ishlar vazirligining Yoʻl harakati xavfsizligi bosh boshqarmasi; Oʻzbekiston Respublikasi Davlat soliq qoʻmitasi huzuridagi Kadastr agentligiga yuboriladi. 42. Koʻchma savdoni amalga oshirish joyini oʻzgartirish koʻchma savdo obyektlarini roʻyxatdan oʻtkazish uchun belgilangan umumiy tartibda amalga oshirilishi mumkin. 43. Tuman (shahar) davlat soliq inspeksiyasi koʻchma savdo obyektini reyestrdan quyidagi hollarda chiqarib tashlaydi: ushbu koʻchma savdo obyekti boʻyicha taqdim etilgan maʼlumotlarning notoʻgʻriligi aniqlanganda; yuridik shaxs tugatilganda, jismoniy shaxs tomonidan yakka tartibdagi tadbirkor sifatidagi faoliyati toʻxtatilganda; koʻchma savdo subyekti tomonidan koʻchma savdo obyektidan foydalangan holda, koʻchma savdoni amalga oshirishni butunlay toʻxtatganligi toʻgʻrisida yozma axborot kiritilganda. Tadbirkorlik subyektiga ushbu Nizomda belgilangan tartibda foydalanish uchun ajratilgan koʻchma savdoni amalga oshirish joyi tadbirkorlik subyektiga yetkazilgan zarar qonunchilik hujjatlariga muvofiq pul summasini toʻlash yoki boshqacha kompensatsiya toʻlash yoʻli bilan olib qoʻyiladi. 44. Reyestrdan chiqarish koʻchma savdo subyektining koʻchma savdo obyekti joylashtirilgan joyda koʻchma savdoni amalga oshirish huquqini yoʻqotishiga olib keladi. Reyestrdan chiqarish qayta roʻyxatdan oʻtishga toʻsqinlik qilmaydi. 45. Roʻyxatdan oʻtishda koʻrsatilgan koʻchma savdo obyektini joylashtirish davrining tugash sanasidan kechiktirmasdan tadbirkorlik subyekti koʻchma savdo joyini boʻshatishi lozim (uzaytirilgan holatlar bundan mustasno). 46. Tegishli savdo joyida koʻchma savdo obyektini joylashtirish muddatini ikki martadan ortiq uzaytirishga yoʻl qoʻyilmaydi (mazkur cheklov savdo avtomatlariga tatbiq etilmaydi). Bunda koʻchma savdo subyekti koʻchma savdo obyektini joylashtirish muddati tugagunga qadar “K-SAVDO” AATda koʻchma savdo obyektini joylashtirish muddatini uzaytirish toʻgʻrisidagi elektron blankani toʻldirishi lozim. 47. Elektron blanka toʻldirilgandan soʻng “K-SAVDO” AAT koʻchma savdo subyektining elektron pochta manziliga koʻchma savdo obyektini joylashtirish muddati uzaytirilganligini tasdiqlovchi QR-kod (matritsali-shtrixli kod) qoʻyilgan elektron hujjat yuboradi. 48 “K-SAVDO” AATda joylashtirilgan maʼlumotlar tanishib chiqish uchun ochiq hisoblanadi. 49. Koʻchma savdo obyektlari: elektr energiyasi va gaz taʼminoti bilan faqat avtonom qurilmalar orqali taʼminlanadi; ichimlik suv va oqova suv tarmoqlariga ulanish imkoniyati mavjud boʻlgan taqdirda, qonunchilik hujjatlarida belgilangan tartibga muvofiq tadbirkorlik subyektlarining oʻz mablagʻlari hisobidan ulanadi. 50. Ushbu Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. Bosqichlar Subyektlar Tadbirlar Bajarish muddatlari 1-bosqich Tuman (shahar) davlat soliq inspeksiyasi, Kadastr boʻlimlari Tuman (shahar) hududida joylar soni koʻrsatilgan holda, koʻchma savdo obyektlari joylashuvini oʻz ichiga olgan joylashish sxemalarini (keyingi oʻrinlarda — Sxema)ni tuzadi. Har yili 1-dekabrga qadar 2-bosqich Tuman (shahar) davlat soliq inspeksiyasi Sxemani tegishlicha tuman (shahar) hokimligi, Oʻzbekiston Respublikasi Sanitariya-epidemiologik osoyishtalik va jamoat salomatligi xizmati, Favqulodda vaziyatlar vazirligi, Ichki ishlar vazirligining Yoʻl harakati xavfsizligi bosh boshqarmasi va Qurilish vazirligining hududiy boʻlinmalari bilan kelishadi. Sxema tuzilgan sanadan eʼtiboran uch kun mobaynida 3-bosqich Tuman (shahar) davlat soliq inspeksiyasi Sxemani “K-SAVDO” avtomatlashtirilgan axborot tizimida (keyingi oʻrinlarda — “K-SAVDO” AAT) joylashtiradi. Joylashuv sxemalarini har uch yilda bir marta qayta koʻrib chiqiladi. Kelishilgan kundan boshlab oʻn kun mobaynida 4-bosqich Tuman (shahar) davlat soliq inspeksiyasi Tadbirkorlik subyektlari “K-SAVDO” ATT orqali keyinchalik realizatsiya qilish uchun sxemaga koʻchma savdo amalga oshiriladigan aniq joyni kiritish boʻyicha taklif berish huquqiga ega. Tadbirkorlik subyektlari tomonidan taklif etilgan koʻchma savdo joyining ushbu Nizom talablariga muvofiqligini koʻrib chiqiladi. Koʻrib chiqish yakunlari boʻyicha taklif etilgan koʻchma savdo joyini “K-SAVDO” ATTga joylashtiradi yoki sabablarini koʻrsatgan holda rad etadi. Taklif kelib tushgan kundan boshlab uch kun mobaynida 5-bosqich Tadbirkorlik subyekti Koʻchma savdo joyini sotib olish maqsadida onlayn-auksionda qatnashish uchun “E-auksion” elektron savdo platformasi orqali elektron arizani yuboradi va zakalat summasini toʻlaydi. Arizalarni qabul qilish muddati davomida Joylashish sxemalari doirasida koʻchma savdo joylarini sotish boʻyicha “E-auksion” elektron savdo platformasida elektron onlayn-auksionda ishtirok etadi. (Auksion narxlarni oshirish prinsipi boʻyicha oʻtkaziladi, boshlangʻich narx tegishli tuman (shahar)dagi yer uchastkasining yer soligʻiga teng boʻladi). Auksion oʻtkazilish kunida 6-bosqich Tadbirkorlik subyekti Auksion gʻolibi deb eʼtirof etilgan taqdirda, koʻchma savdo joyining toʻliq narxini toʻlaydi. Koʻchma savdo joyining qiymati toʻlanganligi “E-auksion” elektron savdo platformasi orqali aniqlanadi. Belgilangan muddatda 7-bosqich Tuman (shahar) davlat soliq inspeksiyasi “K-SAVDO” AAT orqali ushbu Nizomga 2-ilovaga muvofiq bir ish kuni mobaynida elektron savdolar bayonnomasi asosida koʻchma savdo obyektining roʻyxatdan oʻtganligini tasdiqlovchi guvohnomani QR-kod (matrik shtrixli kod) bilan rasmiylashtirilgan holda, “E-auksion” elektron savdo platformasi orqali xaridor va operatorga yuboradi (Roʻyxatdan oʻtganlikni tasdiqlovchi elektron shakldagi guvohnoma tadbirkorlik subyektining mavjud elektron pochta manziliga ham yuboriladi). Roʻyxatdan oʻtgan koʻchma savdo joyi sxemada uning koʻchma savdo obyektini joylashtirish davrida bandligini koʻrsatuvchi maxsus belgi bilan belgilanadi. Bayonnoma rasmiylashtirilgandan soʻng 22. Vazirlar Mahkamasining “Oʻzbekiston Respublikasi Mudofaa vazirligining umumfuqaro foydalanishda boʻlgan va boʻshayotgan avtomototransport vositalarini sotish tartibini yanada soddalashtirish toʻgʻrisida” 2021-yil 13-avgustdagi 519-son qarorining 2-bandi toʻrtinchi xatboshidagi “E-ijro auksion” elektron savdo maydonchasining” soʻzlari “E-auksion” elektron savdo platformasining” soʻzlari bilan almashtirilsin.